ނޫނު ޑެއިލީ 09 ޖެނުއަރީ 20200ކޮމެންޓް\nނ. އަތޮޅު ކެނދިކުޅުދޫގައި އަލަށް އިމާރާތްކޮށްފައިވާ މިސްކިތް "މަސްޖިދުއްރަހުމަތު"، ރައީސް ސޯލިހު ރަސްމީކޮށް ހުޅުއްވައިދެއްވައިފި އެވ. ހެޔޮ އެދޭ ފަރާތަކުން ކެނދިކުޅުދޫގައި އިމާރާތްކޮށްދެއްވި މި މިސްކިތް ހުޅުއްވައިދެއްވީ، އިއްޔެ ހަވީރު އެ ރަށުގައި ބޭއްވި ހާއްސަ ރަސްމިއްޔާތެއްގަ ރައީސް ސޯލިހު އާއި މަޝްހޫރު ވިޔަފާރިވެރިޔާ މުހައްމަދު އުމަރު މަނިކު (އެމްޔޫ) މަނިކެވެ. އެއްފަހަރާ 550 މީހުންނަށް ނަމާދު ކުރެވޭ ޖާގަ ހިމެނޭ މި މިސްކިތަކީ ރައީސް ސޯލިހުގެ ވެރިކަމުގައި އެމަނިކުފާނު ފުރަތަމަ...\nއަމްޖަދު ހުސެއިން 31 ޑިސެމްބަރ 20190ކޮމެންޓް ހަބަރު، އަތޮޅު ހަބަރު،\nނ.އަތޮޅު ސީ އެމްބިޔުލެންސް ރޭ ފަތިހު 5:25 ހާއިރު ނ. މާޅެންދޫ ބޭރުތޮއްޓަށް އަރައިފިއެވެ. މިހާދިސާ ހިނގީ ރޭގައި ނ.މާޅެންދޫން ހާލު ބޮޑު ބަލިމީހަކު ބަލާގޮސް ބަލިމީހާގޮވައިގެން ނ.މަނަދޫ އަށް ދިޔުމަށް ފުރިތަނާއެވެ. މާޅެންދޫން އެންޑީ އަށް މަޢުލޫމާތު ދެއްވި މީހަކު ބުނީ އެހާދިސާ ހިނގީ މާޅެންދޫން ބަލިމީހާ ގޮވައިގެން މަނަދޫއަށް ފުރި...\nނޫނު ޑެއިލީ 30 ޑިސެމްބަރ 20190ކޮމެންޓް ހަބަރު، އަތޮޅު ހަބަރު،\nނ. ވެލިދޫ ފުޓްބޯޅަދަނޑުގެ ސަބް ބޭސް ތައްޔާރުކުރުމުގެ މަސައްކަތް މިއަދު ކުންފުންޏަކާ ހަވާލު ކޮށްފި އެވެ. މިނިސްޓްރީ އޮފް ޔޫތު، ސްޕޯޓްސް އެންޑް ކޮމިއުނިޓީގައި ބޭއްވި ރަސްމިއްޔާތެއްގައި މި މަސައްކަތް ހަވާކުކޮށްފައި ވަނީ ޓޫއޭ ކޮމްޕެނީ ލިމިޓެޑްއާ އެވެ. މި އެއްބަސްވުމުގައި މިނިސްޓްރީގެ ފަރާތުން ސޮއިކުރެއްވީ މިނިސްޓަރު އަހުމަދު މަހުލޫފް އެވެ.\nނޫނު ޑެއިލީ 25 ޑިސެމްބަރ 20190ކޮމެންޓް ހަބަރު، ކުޅިވަރު، އަތޮޅު ހަބަރު،\nވޭތުވެ ދިޔަ ތިން އަހަރަށް ފަހު ފުރަތަމަ ފަހަރަށް ހިފާ އިރުކޭތަ މި އަތޮޅަށް އެންމެ ބޮޑަށް ފެންނާނީ މިއަދު ހެނދުނު 8:55 ގައި ކަމަށް ފަލަކީ ހިސާބުތަކުން ދައްކައިފި އެވެ. ފަލަކީ އިލްމްގެ ވެބްސައިޓްތަކުގައި ހުރި މައުލޫމާތުތަކަށް ބަލާއިރު މި އަތޮޅުގެ ރަށްތަކަށް އިރު ކޭތަ ހިފަން ފަށާނީ، މިއަދު ހެނދުނު 7:36ގަ އެވެ. އަދި އެންމެ ބޮޑަށް ކޭތަ ހިފާފައި...\nނޫނު ޑެއިލީ 24 ޑިސެމްބަރ 20190ކޮމެންޓް ހަބަރު،\nނ. މަގޫދޫ ކައުންސިލުން އިންތިޒާމުކޮށްގެން ބޭއްވި ފުޓްސަލް މުބާރާތުގެ ތަށި ފެލްކަންސް އިން ނަގައިފި އެވެ. މަގޫދޫގައި އަލަށް ހެދި ފުޓްސަލް ދަނޑުގައި ކުރިޔަށް ގެންދިޔަ މި މުބާރާތުގައި ފެލްކަންސް ތަށި އުފުލާލާފައި ވަނީ ރޭ ކުޅުނު ފައިނަލް މެޗުގައި ރެޑް ރޭވަންއާ ބައްދަލުކޮށް، ޕެނެލްޓީ ޖަހައިން 5-4 އިން ނެވެ. ފޯރިގަދަ...\nކެނދިކުޅުދޫގައި ޓޫރިޒަމް ތަރައްގީކުރަން ސަރުކާރުގެ އެހީއަށް އެދިއްޖެ\nނޫނު ޑެއިލީ 24 ޑިސެމްބަރ 20190ކޮމެންޓް ހަބަރު، ކުޅިވަރު، އަތޮޅު ހަބަރު،\nމި އަތޮޅު ކެނދިކުޅުދޫ ކައުންސިލަރުން ރައީސް އިބްރާހިމް މުހައްމަދު ސޯލިހުއާ ބައްދަލު ކުރައްވައި، އެ ރަށަށް ދިމާވެފައިވާ މައްސަލަތަކާއި ޝަކުވާތައް ރައީސްއާ ހިއްސާކޮށް ހައްލު ހޯދައިދޭން ރައީސްގެ އަރިހުގައި އެދިވަޑައިގެންފި އެވެ. މިދިޔަ އާދިއްތަ ދުވަހު ބޭއްވި އެ ބައްދަލުވުމާ ގުޅޭ ގޮތުން ރައީސް އޮފީހުން ބުނީ، މި ބައްދަލު ވުމުގައި، ކެނދިކުޅުދޫގެ ކައުންސިލަރުން ފާހަގަ ކުރެއްވި މައްސަލަތަކަކީ، ކުނި ނައްތާލުމުގައި...\nތަރައްގީގެ އެންމެ ގިނަ މަޝްރޫއުތައް ހިންގަނީ މަނަދޫގައި\nނޫނު ޑެއިލީ 22 ޑިސެމްބަރ 20190ކޮމެންޓް ހަބަރު،\nނ. އަތޮޅުގެ ރަށްތަކުގެ ތެރެއިން ސަރުކާރުން އެންމެ ގިނަ ތަރައްގީގެ މަޝްރޫއުތައް ހިންގާ ރަށަކަށް މި އަތޮޅު ވެރިކަން ކުރާ ރަށް، މަނަދޫ ވެއްޖެ އެވެ. ވަކިވަކި ރަށްރަށުގައި މައުލޫމާތާއި އެ ރަށްރަށުގައި ހިނގާ މަޝްރޫއުތަކުގެ ތަފްސީލް ހިމަނައިގެން ރައީސް އޮފީހުން މިދިޔަ ހަފްތާ އިފްތިތާހު ކުރި، "އައިލްސް" ވެބްސައިޓުގައިވާ ތަފާސް ހިސާބުތަކުގައިވާ ގޮތުގައި، މިއަހަރުގައި ބަޖެޓްގައި ހިމަނައިގެން މަނަދޫގައި 11 މަޝްރޫއެއް ހިންގާއިރު...\nނޫނު ޑެއިލީ 17 ޑިސެމްބަރ 20190ކޮމެންޓް ހަބަރު،\nރައްޔިތުން މަޖިލީހުގެ ދެވަނަ ދައުރުގެ، ނ. އަތޮޅު މެމްބަރުންގެ ހާޒިރީ އަށް ބަލާއިރު އެއްވެސް ޖަލްސާއެއް ވައްޓާ ނުލައްވާ ހަޒީރުވެވަޑައިގެންނެވި ދެ މެމްބަރުންނަކީ ހޮޅުދޫ ދާއިރާގެ މެމްބަރު ޔޫނުސް އަލީ އާއި ވެލިދޫ ދާއިރާގެ މެމްބަރު މުހައްމަދު އަބްދުﷲ ޝަފީގް ކަމަށް މަޖިލިސް އިން އާންމުކުރި ހާޒިރީން ދައްކައިފި އެވެ. މަޖިލިހުން އާންމު...\nއަމްޖަދު ހުސެއިން 15 ޑިސެމްބަރ 20190ކޮމެންޓް ހަބަރު، އަތޮޅު ހަބަރު، ސިޔާސީ،\nނ.ވެލިދޫ ގައި ރައީސް ޔާމީންގެ ވެރިކަމުގައި ދޭންފެށި އޭޓީއެމްގެ ޚިދުމަތް އިތުރު ހަރުފަތަކަށް ފުޅާކޮށް3މުވައްޒަފުންނާއެކު ފުރިހަމަ ޚިދުމަތެއް ދޭން މިއަދު ފަށައިފިއެވެ. މިއީ ރައީސް އިބްރާހިމް މުޙައްމަދު ސާލިހުގެ ރިޔާސީ ވައުދެއްވެސް މެއެވެ. ވެރިކަމުގެ ދެވަނަ އަހަރު ލިބެންފެށުނު މިޚިދުމަތުން ވެލިދޫގެ ރަައްޔިތުންވަނީ އުފަލުން ފުރިފައެވެ. މިހާރު ބޭންކް އޮފް މޯލްޑިވްސް ވެލިދޫ ބްރާންޗް އިން ގިނަ ގުނަ ޚިދުމަތްތަކެއް ލިބިގެންދާނެއެވެ. ނ.އަތޮޅުގައި އާބާދީ...\nނ. އަތޮޅު ހުރިހާ ރަށެއްގެ ސިއްޙީ މަރުކަޒުތަކަށް އަމާޒުކޮށްގެން ލޮލުގެ ހާއްސަ ކޭމްޕެއް ފެށުމަށް މަނަދޫ ހޮސްޕިޓަލާއި ސްޕަވިޝަން އޮޕްޓިކަލްސްއާ ގުޅިގެން ބާއްވަން ނިންމައިފި އެވެ. މި ކޭމްޕްގެ ޙިދުމަތް ދިނުމަށް ހަމަޖެހިފައިވާ ވަނީ 21 ނޮވެމްބަރ 2019 ވާ ބުރާސްފަތި ދުވަހު މެންދުރު 14:00 އިން ހަވީރު 16:00 އަށް ނ.މަގޫދޫ ސިއްޙީ މަރުކަޒުގައި، 23 ނޮވެމަބަރ 2019 ވާ ހޮނިހިރު ދުވަހު...


Ran kaamiyaabah Rayi maruhabaa!\nއިންޑިއަން އޯޝަން އައިލެންޑް ގޭމްސްއިން ރަން ކާމިޔާބު ހޯދި ޓީމަށް މަރުހަބާ ކިޔަން މިއަދު ބޭއްވި ރަސްމިއްޔާތު: ރައީސުލްޖުމްހޫރިއްޔާ އާއި ދައުލަތުގެ އިތްޒަތްތެރިން ހިމެނޭ ގޮތަށް ގިނަ އަދަދެއްގެ ބަޔު ބައިވެރިވި -- ފޮޓޯ: އަހްމަދު ޝުރާއު | އަވަސް\nރައީސުލްޖުމްހޫރިއްުޔާ އާއި ދިވެހި ދައުލަތުގެ އިސްވެރިން ޖުމުހޫރީ މައިދާނަށް ވަޑައިގެން ތިއްބެވެ. ދިވެހި ރާއްޖޭގެ ކުޅިވަރު ތާރީހުގައި އިންޓަނޭޝަނަލް ކުޅިވަރު މުބާރާތަކުން ރާއްޖެ ހޯދި އެންމެ ބޮޑު ކާމިޔާބާއެކު ރާއްޖެ އައި ޓީމަށް މަރުހަބާ ދެންނެވުމަށެވެ. ރާއްޖޭގެ ގައުމީ ހަޔާތުގައި ވެސް މުހިންމު ދުވަހަކަށް ނޫނީ މިއަދު ނުވާނެ އެވެ.\nދިވެހި އެތުލީޓުންގެ ހޯދި ކާމިޔާބަށް މަރުހަބާ ކިއުމަށް އެއްވެ ތިބި އާންމުންގެ ތެރެއިން އެންމެ ފާހަގަ ކުރެވެނީ ޖުމްހޫރީ މައިދާނަށް އެއްވެ ތިބި ކުޑަކުދިންނެވެ. އެ ކުދިންގެ މޫނު މައްޗަށް ވެރިވެފައިވާ ޝުއޫރެވެ. ރަން ކާމިޔާބު ހޯދި އެތުލީޓުންގެ ކަރުގައި އެކުދިންގެ އަތުން މާފަތި އަޅުވައިދިން އިރު އެ ކުދިންގެ މޫނުމަތިން އެފެންނަ އިހްސާސަކީ އުފާވެރި ކަމުން ފުރިފައިވާ ޝުއޫރެކެވެ.\nރާއްޖޭގެ އެންމެ މަތީ ފެންވަރުގެ ވެރިން ހާޒިރުވެ ތިބި ގައުމީ މި ބޮޑު އެއްވުމުގައި ހާއްސަ ޝަރަފުވެރިންނަކީ ރަން މެޑަލް ހޯދި އެތުލީޓުންނެވެ. އެ އެތުލީޓުންގެ ޝަރަފުގައި އެމްއެންޑީއެފުން އެރުވީ ސަގާފީ ވެދުމެކެވެ.\nއިންޑިއަން އޯޝަން އައިލެންޑް ގޭމްސްއިން ރަން ކާމިޔާބު ހޯދި ޓީމާއި ދައުލަތުގެ ބައެއް އިސްވެރިން -- ފޮޓޯ: އަހްމަދު ޝުރާއު | އަވަސް\nއެ ފަދަ ގޮތަކަށް ރަސްމީ އިއްޒަތުގައި މަރުހަބާ ދެންނެވުން މީގެ ކުރިން ބާއްވައި އުޅެނީ، އެކުވެރި ގައުމުތަކުގެ އިސްވެރިން ރާއްޖެ ވަޑައިގަންނަވާ ނަމަ އެވެ. މިފަހަރު އެވަރުގެ ބޮޑު އިއްޒަތެއް މި އެރުވީ ދިވެހި ފަހްރުވެރި އެތުލީޓުންނަށްޓަކަ އެވެ.\nރަން ކާމިޔާބު ހޯދި ޓީމަށް މަރުހަބާ ދެންނެވުމަށް ވަޑައިގެންނެވި ރައްޔިތުންގެ މަޖިލީހުގެ ރައީސް މުހައްމަދު ނަޝީދު ވިދާޅުވީ އިންޑިއަން އޯޝަން އައިލެންޑް ގޭމްސްގައި ލިބުނު ކާމިޔާބަކީ "ވަރަށް ފަހްރުވެރި ފޮނި ކާމިޔާބެއް" ކަމަށެވެ.\nމެޑަލް ހޯދި އެތުލީޓުންނަށް ހާއްސަކޮށް، ޖުމްހޫރީ މައިދާނުގައި ހަދާފައިވާ ސްޓޭޖުގައި އެތުލީޓުން ތިބިއިރު ދައުލަތުގެ އިއްޒަތްތެރިން ތިއްބެވީ އެހެން ސަފެއްގައެވެ. މިއަދުގެ ޝަރަފުވެރިންނަކީ މެޑަލް ހޯދި އެތުލީޓުންނަށް ވާތީ ސްޓޭޖު ހާއްސަކޮށްފައި ވަނީ އެތުލީޓުންނަށެވެ.\nއިންޑިއަން އޯޝަން އައިލެންޑް ގޭމްސްގައި ތިން ރަން މެޑަލް ހޯދި ދީމާ -- ފޮޓޯ: އަހްމަދު ޝުރާއު | އަވަސް\nގޭމްސްގައި ރާއްޖޭގެ ކާމިޔާބުގައި އެންމެ މުހިންމު ދައުރެއް އަދާ ކުރީ އުމުރުން 11 އަހަރުގެ ފާތިމަތު ދީމަ އަލީ އެވެ. ގައުމީ އެއާލައިން މޯލްޑިވިއަންގައި އައި ދިވެހި ކޮންޓިންޖެންޓަށް ކީ މަރުހަބާ ފެނިފައި ދީމާ ބުނީ އެތުލީޓުންނަށް ކީ މަރުހަބާ ފެނިފައި އާދަޔާ ހިލާފް އިހްސާސެއް ކުރެވޭ ކަމަށެވެ.\nގޭމްސްގައި ފާއިތުވެދިޔަ 11 ދުވަހު ދިވެހި ކުޅުންތެރިންނާ އެންމެ ގާތުން ވަގުތު ހޭދަ ކުރެއްވި ސަރުކާރުގެ ވެރިޔަކީ ކުޅިވަރާ ބެހޭ ވަޒީރު އަހަމްދު މަހްލޫފް އެވެ. ވަޒީރު ވިދާޅުވީ އެފަދަ ބޮޑު ކާމިޔާބެއް ލިބުނީ އެތުލީޓުން މިދިޔަ ދެތިން އަހަރުތެރޭ ވަރަށް ބުރަކޮށް ކުރި މަސައްކަތުން ކަމަށެވެ.\nއިންޑިއަން އޯޝަން އައިލެންޑް ގޭމްސްގައި ރަން މެޑަލި ހޯދި ރަފާ އާއި އޭނާގެ ބައްޕަ ކުރީގެ މިނިސްޓަރު ނާޒިމް -- އަހްމަދު ޝުރާއު | އަވަސް\nސިޔާސީ ހިޔާލު ތަފާތު ވުންތައް ދޫކޮށް ކޮންމެ ބޭފުޅަކުވެސް އިހްސާސް ކުރީ ގައުމީ ޝުއޫރެކެވެ. ކުރީ ސަރުކާރުގެ ހެލްތު މިނިސްޓަރު އަބްދުﷲ ނާޒިމް ވެސް އެތަނަށް ވަޑާއިގެން ވިދާޅުވީ އެ ވާހަކަ އެވެ. ރަން ވަނަ ހޯދި ޓީމުގެ ހިމެނޭ ރަފާ ގެ ބައްޕަ ނާޒިމް ވިދާޅުވީ ރަފާ ހޯދި ކާމިޔާބުގެ އިތުރަށް މުޅި ދިވެހި ރާއްޖެއިން ހޯދި ކާމިޔާބާއެކު ގައުމީ އިހްސާސެއް އޭނާ އަށް ކުރެވޭ ކަމަށެވެ. މިދިޔަ ސަރުކާރުގެ ވަޒީރެއް އަދި މިހާރުގެ ސަރުކާރުގެ ވަޒީރެއް ތަފާތެއް ނެތެވެ. އެންމެންވެސް އިހްސާސް ކުރީ އެއް ޝުއޫރެއެވެ.\nފާތުމަތު ދީމާ އައިއޯއައިޖީ\nރަން ވަނައިގެ ކާމިޔާބަށް މަރުހަބާ ކިޔުން\nބޮޑު ގުރުބާނީގެ އަގު ރަނުން!


Miee Iranun faahaga kuraa fahu ingilaabee dhuvas: Israel | Mihaaru\nމިއީ އީރާނުން ފާހަގަކުރާ ފަހު އިންގިލާބުގެ ދުވަސް:އިޒްރޭލް\n12 ފެބުރުއަރީ 2019 - 15:504comments\n"އީރާނުގެ އިންޒާރުތައް ލުއި ގޮތަކަށް ދޫކޮށެއް ނުލާނަން،" އީރާނުން ފާހަގަ ކުރި 40 ވަނަ އިސްލާމީ އިންގިލާބީ ދުވަހާ ދިމާކޮށް ނަތަންޔާހޫ ދެއްވި ވީޑިއޯ މެސެޖެއްގައި ވިދާޅުވި އެވެ. "ތެލް އަވީވް އާއި ހައިފާ ނައްތާލަން އެ ގައުމުން އުޅެފި ނަމަ އެއީ ކާމިޔާބުވާނެ ކަމެއް ނޫން."\nއެކަމަކު ނަތަންޔާހޫ ވިދާޅުވީ، މިއީ އެފަދަ ހަމަލާއެއް ދީފި ނަމަ އީރާނުން އިސްލާމީ އިންގިލާބުގެ ދުވަސް ފާހަގަ ކުރާ އެންމެ ފަހު އަހަރަށް ވާނެ ކަމަށެވެ.\nއީރާނުގެ އިންގިލާބީ ދުވަހާ ދިމާކޮށް ރައީސް ހަސަން ރޫހާނީ ދެއްވި ތަގުރީރުގައި ވަނީ ގައުމުގެ ދުޝްމަނުން ކުރިމަތި ކުރާ އުނދަގޫތަކަށް ޖެހިލުމެއް ނުވާނެ ކަމަށް ވިދާޅުވެފަ އެވެ. ޚާއްސަކޮށް އެމެރިކާގެ ދަތިކުރުމުގެ ފިޔަވަޅުތަކުގެ ސަބަބުން އީރާނަށް ގުޑުމެއް ނާންނާނެ ކަމަށް ވިދާޅުވި އެވެ.


Barudhan lui kuran boan vee coffee!\nބަރުދަން ލުއިކުރަން ބޯންވީ ކޮފީ!\nކޮފީ ބުއިމަކީ އެންމެންގެ ތެރޭގައި ވެސް ނުހަނު މަޤްބޫލު، ގިނަ ބަޔަކަށް އެއާ ނުލައި ނޫޅެވޭނެ އެއްޗެކޭ ބުނުމަކީ ދޮގަކަށް ނުވާނެ އެވެ. ރައްޓެއްސަކާއި ދިމާވިޔަސް އެންމެ ފުރަތަމަ މިސްރާބު ޖެހޭ މަންޒިލަކީ ރެސްޓޯރެންޓަކަށް ނުވަތަ ކެފޭ އަކަށް ކޮފީ އެއް ބޯލާށެވެ. ނުނިދާ ހޭލަން ހުންނަން ވެސް ނުވަތަ ހެނދުނު ސަޔަށް ވެސް އެންމެ ކަމުދާ އެއްޗަކީ ކޮފީ އެވެ.\nއެންމެ ފަހުން ކުރި ދިރާސާތަކުން ދައްކާ ގޮތުގައި ދުވާލަކު 25 ތަށި ކޮފީ ބުޔަސް އޭގެ ސަބަބުން އާޓަރީސް ނުވަތަ ލޭނާރުތަކަށް އެއްވެސް އަސަރެއް ނުކޮށް މީހާގެ ހިތް ވެސް ރަނގަޅު ސިއްހަތެއްގައި ހުންނާނެ އެވެ. ހަމަ އެހެއްމެ ކޮފީއަކީ ބަރުދަން ލުއި ކޮށްދިނުމަށް މަގު ފަހިކޮށްދޭ އެއްޗެއްކަން ވެސް ދިރާސާތަކުން ދައްކަ އެވެ. މިއީ ކޮފީ ބޯ މީހުންނަށް ލިބޭނެ އުފާވެރި ހަބަރެއް ކަން ޔަގީނެވެ.\nކޮފީ ބުއިމުން ހަށިގަނޑުގައި ހުންނަ ''ބްރައުން އެޑިޕޯޒް ޓިޝޫ'' ނުވަތަ ''ބްރައުން ފެޓްސް'' ގެ އެހީގައި ކެލޮރީސްތައް އަންދާލެވެ އެވެ. ދުވާލަކު ދޭއް ނުވަތަ ތިން ތަށި ބޯކަމުގައިވާ ނަމަ ދުވާލެއްގެ މަތިން ހަށިގަނޑުން 150 ކެލޮރީސް އަންދާލެވޭނެ އެވެ. ކޮފީ ގައި ހިމެނޭ ކެފެއިން އަކީ ވެސް ކެލޮރީސް ނައްތާލުމަށް އެހީވެދީ ހަށިގަނޑުގެ އެތެރޭގައި ހިންގާ ''ރިއެކްޝަންސް'' ހަލުވިކޮށްދޭ އެއްޗެކެވެ.\nދިރާސާތަކުން ދައްކާ ގޮތުގައި ކާ ވަގުތު ކޮފީ ބުއިމަށްވަރު ކައި ނިމިގެން ކޮފީބުއިން އެދެވިގެންވެ އެވެ. ހެނދުނު ނާސްތާއަށް ފަހު އެއް ކޮފީ، މެންދުރު ކޮފީއެއް، އަދި ތިން ތަށި ކޮފީ ބޯން ބޭނުންވާ ކަމުގައިވާނަމަ ނިދުމުގެ ކުރިން ކޮފީ އެއް ބޯލާށެވެ. އެކަމަކު ކޮފީއަކީ ބައެއް މީހުންނަށް ނިދަން އުނދަގޫވާ އެއްޗަކަށް ވުމުން، އެފަދަ މީހުން އެންމެ އެދެވިގެން ވަނީ އިރުއޮއްސުމަށް ފަހު ކޮފީ ނުބުއިމެވެ.


internet ge agu heyokuran adhi nuninmaa\nރައީސް އޮފީހުގައި އެކޮނަމިކް މިނިސްޓްރީއިން ބޭއްވި ނޫސްވެރިންގެ ބައްދަލުވުމުގައި މިނިސްޓަރ ފައްޔާޒު ނޫސްވެރިންނަށް މައުލޫމާތު ދެއްވަނީ -- އަވަސް\nޖުލައި ފުރަތަމަ ދުވަހުން ފެށިގެން އިންޓަނެޓް އަގުހެޔޮ ކުރަން ނިންމާފައިވާ ކަމަށް ފަތުރަމުންދާ ހަބަރު ސަރުކާރުން ދޮގުކޮށްފި އެވެ.\nއިންޓަނެޓް އަގުހެޔޮ ކުރުމަށް ރައީސުލްޖުމްހޫރިއްޔާ އިބްރާހިމް މުހައްމަދު ސޯލިހް ވެވަޑައިގެންފައިވާ ވައުދު ފުއްދެވުމަށް ސަރުކާރުން ދަނީ މަޝްވަރާ ކުރަމުންނެވެ. އަދި އިންޓަނެޓްގެ އަގު ހެޔޮކުރެވޭނެ ކަމަށް ލަފާ ކުރެވޭ ތާރީހުތައް ސަރުކާރުން ކަނޑަައަޅާފައިވެއެވެ. ބައެއް ތާރީހުތައް ފަހަަނަ އަަޅާ ގޮސްފައިވަނިކޮށް އަންނަ ޖުލައި މަހުގެ ފުރަތަމަ ދުވަހުން ފެށިގެން އިންޓަނެޓްގެ އަގު ހެޔޮކުރަން ނިންމާ ކުންފުނިތަކާއެކު ސަރުކާރަަށް އެއްބަސްވުމަކަަށް އާދެވިފައިވާ ކަމަށް ބައެއް ރިޕޯޓްތައް ބުނެއެވެ.\nއަދި ބައެއް މީޑިއާތަކުން ވަނީ ހެޔޮކުރަން އެއްބަސްވި މިންވަރުވެސް ހާމަކޮށްފައެވެ. އެކަމަށް އެއްބަސްވުމުގެ ކުރީން ކުންފުނިތަކުން ސަރުކާރަށް ޝަރުތުތަކެއްވެސް ކުރިމަތިކޮށްފައިވާ ކަމަށާ އެ ޝަރުތުތައް ސަރުކާރުން ގަބޫލު ކޮށްފައިވާ ކަމަަށްވެސް ބުނެފައިވެއެވެ.\nއެއް ކަމަކީ އެހެން ކުންފުންޏަކަށް އިންޓަނެޓްގެ ހިދުމަތް ދިނުމަށް ކުރިއަށް އޮތް ތިން އަހަރަށް ފުރުސަތު ނުދީ ބަންދު ކޮށްލުން ކަމަށް ބުނެފައިވެއެވެ.\nނަމަވެސް ސަރުކާރުން މިރޭ ވަނީ އެކަން ދޮގުކޮށްފައެވެ.\nކޮމިއުނިކޭޝަން މިނިސްޓްރީ ހިންގެވުމާއި ވަގުތީ ގޮތުން ހަވާލުވެ ހުންނެވި އިކޮނޮމިކް މިނިސްޓަރު ފައްޔާޒް އިސްމާއީލް ވިދާޅުވީ ޖުލަައިގައި ނެޓް އަގުހެޔޮވާނެ ކަމަށް ބުނެ ފަތުރަނީ ސައްހަ ވާހަކަތަކެއް ނޫން ކަމަށެވެ.\nފައްޔާޒު ވިދާޅުވީ ސަރުކާރުން ވެފައިވާ ވައުދު ފުއްދެވުމަށް ހިދުމަތްދޭ ކުންފުނިތަކާ ވާހަކަ ދައްކާ މަޝްވަރާ ކުރަމުންދާ ކަމަަށެވެ. ނަމަވެސް މިވަގުތަށް ވަކި މުއްދަތަކަށް އަދި ވަކި އަގުތަކަކަށް އެއްބަސްވެވިފައިނުވާ ކަމަށެވެ.\nނަމަވެސް އިންޓަނެޓްގެ އަގަށް ހެޔޮ ބަދަލުތަކެއް ގެނެސްދެއްވާނެ ކަމުގެ ޔަގީންކަން މިރޭވެސް ދެެއްވިއެވެ.\nއިންޓަނެޓް އަގުހެޔޮ ކުރުމަށް ރައީސުލްޖުމްހޫރިއްޔާ އިބްރާހިމް މުހައްމަދު ސޯލިހް ވެވަޑައިގެންފައިވާ ވައުދު މިހާރު ފުއްދިފައިވާ ކަމަށާ އިންޓަނެޓް އަގު ހެޔޮ ކުރެވިފައިވާ ކަމަށް ކޮމިއުނިކޭޝަން މިނިސްޓްރީގެ ސްޓޭޓް މިނިސްޓަރު އަލީ ސޯލިހް މީގެ ކުރިން ވިދާޅުވިއެވެ. އެ ފަހަރުވެސް އެ ވާހަކަތައް ފައްޔާޒު ދޮގުކުރައްވާ ހަގީގަތް ސާފުކޮށްދެއްވިއެވެ.\nފެބްރުއަރީ މަހުގެ 10 ވަނަ ދުވަހު ރައީސް އޮފީހުގައި ބޭއްވި ނޫސްވެރިންގެ ބައްދަލުވުމުގައި ރައީސްގެ ތަރުޖަމާނު މަބްރޫކް އަބްދުލް އަޒީޒް ވިދާޅުވީ ދުރު ރާސްތާ ވިސްނުމުގެ ތެރެއިން އިންޓަނެޓްގެ އަގު ހެޔޮ ކުރެވޭނެ ކަަމަށެވެ. ނަަމަވެސް އެކަމާ ގުޅޭ މާބޮޑު ތަފްސީލެއް އޭނާ އެ ދުވަހު ނުދެއްވަ އެވެ.\nދިރާގު އުރީދޫ ރައީސް އިބްރާހިމް މުހައްމަދު ސޯލިހު + ފައްޔާޒް އިސްމާއީލް އިންޓަނެޓްގެ ސާވިސް


ކީރިތި ޤުރުއާނުގައި ވާރިދުވެފައިވާ ދުޢާތައް 10 – shafiu.mv\nNovember 12, 2020 މުޙައްމަދު ޝާފިޢު\nغَافِرِ الذَّنْبِ وَقَابِلِ التَّوْبِ شَدِيدِ الْعِقَابِ ذِي الطَّوْلِ لَا إِلَهَ إِلَّا هُوَ إِلَيْهِ الْمَصِيرُ- غافر3” (އެކަލާނގެއީ) ފާފަފުއްސަވާ، ތައުބާ ޤަބޫލުކުރައްވާ، ޢުޤޫބާތް ގަދަފަދަ، ނިޢުމަތްތަކުގެ ވެރިރަސްކަލާނގެއެވެ. އެކަލާނގެ މެނުވީ އިލާހަކުއަކު ނުވެއެވެ. (އެންމެހާ ތަކެތި) ރުޖޫޢަވުންވަނީ އެކަލާނގެ ޙަޟްރަތަށެވެ.”\nرَبَّنَا وَسِعْتَ كُلَّ شَيْءٍ رَحْمَةً وَعِلْمًا فَاغْفِرْ لِلَّذِينَ تَابُوا وَاتَّبَعُوا سَبِيلَكَ وَقِهِمْ عَذَابَ الْجَحِيمِ-غافر7 “އަޅަމެންގެ ރައްބު! އިބައިލާހުގެ ރަޙްމަތާއި ދެނެވޮޑިގަތުން ހުރިހާ އެއްޗެއްގެ މައްޗަށް ތަނަވަސްވެގެންވެއެވެ. ފަހެ، ތައުބާވެ، އިބައިލާހުގެ މަގަށް ތަބަޢަވީ މީހުންނަށް ފާފަފުއްސަވާނދޭވެ! އަދި ނަރަކައިގެ ޢަޛާބުން އެއުރެން މުއްތިކުރައްވާނދޭވެ!”\nرَبَّنَا وَأَدْخِلْهُمْ جَنَّاتِ عَدْنٍ الَّتِي وَعَدْتَهُمْ وَمَنْ صَلَحَ مِنْ آَبَائِهِمْ وَأَزْوَاجِهِمْ وَذُرِّيَّاتِهِمْ إِنَّكَ أَنْتَ الْعَزِيزُ الْحَكِيمُ- غافر8 “އަޅަމެންގެ ރައްބު! އެބައިމީހުންނަށް އިބައިލާހު ވަޢުދުވެވޮޑިގެންފައިވާ ދާއިމަށް ދެމިހުންނާނޭ ސުވަރުގެތަކަށް އެބައިމީހުން ވައްދަވާނދޭވެ! އެބައިމީހުންގެ މައިންބަފައިންނާއި، އެބައިމީހުންގެ އަނބީންނާއި، އެބައިމީހުންގެ ދަރިންކުރެ ޞާލިޙްވި މީހުންނާ އެކުގައެވެ. ހަމަކަށަވަރުން، އިބައިލާހީ، ޢިއްޒަތްތެރިވެވޮޑިގެންވާ، ޙިކްމަތްތެރިވެވޮޑިގެންވާ އިލާހެވެ.”\nوَأُفَوِّضُ أَمْرِي إِلَى اللَّهِ إِنَّ اللَّهَ بَصِيرٌ بِالْعِبَادِ-غافر44 “އަދި އަހުރެންގެ ހުރިހާ ކަމެއް ﷲ އަށް އަހުރެން ވަކީލުކުރަމެވެ. ހަމަކަށަވަރުން، ﷲއީ، އަޅުތަކުންގެ ކަންތައް މޮޅަށް ބައްލަވާވޮޑިގެންވާ ރަސްކަލާނގެއެވެ.”\nسُبْحَانَ الَّذِي سَخَّرَ لَنَا هَذَا وَمَا كُنَّا لَهُ مُقْرِنِينَ – الزخرف 13 “އަޅަމެންނަށް މި ތަކެތި ޚިދުމަތްތެރިކޮށްދެއްވި ރަސްކަލާނގެ ހުސްޠާހިރުވަންތަކަމާއެވެ! އަދި އަޅަމެންއެކަމަށް ކުޅަދާނަވެގެންވާ ބަޔަކުކަމުގައި ނުވަމުއެވެ.”\nسُبْحَانَ رَبِّ السَّمَاوَاتِ وَالْأَرْضِ رَبِّ الْعَرْشِ عَمَّا يَصِفُونَ -0الزخرف 82 “އެއުރެން ސިފަކުރާ ކަންތަކުން އުޑުތަކާއި، ބިމުގެވެރި، ޢަރުޝުގެ ވެރިރަސްކަލާނގެ ހުސްޠާހިރުވެވޮޑިގެންވެއެވެ.”\nرَبَّنَا اكْشِفْ عَنَّا الْعَذَابَ إِنَّا مُؤْمِنُونَ- الدخان 12 “އަޅަމެންގެ ރައްބު! އަޅަމެންގެ ކިބައިން ޢަޛާބު ފިއްލަވާނދޭވެ! ހަމަކަށަވަރުން، އަޅަމެން އީމާންވާހުށީމުއެވެ.”


Amitabh akee goas meeheh kamah Kareenaa heekuri!\nއަމީތާބަކީ ވަރަށް ގޯސް މީހެއް ކަމަށް ކަރީނާ ހީކުރި!\nއެއް ޒަމާނެއްގައި ކަރީނާ ކަޕޫރު ހީކުރަނީ އަމީތާބް ބައްޗަން އަކީ ވަރަށް ގޯސް މީހެއް ކަމަށެވެ. އެއީ 1980 ގެ އަހަރުތަކުގައި ކަރީނާ ވަރަށް ކުޑަކުޑައިރު ބައްޕަ ކުޅުނު ފިލްމެއްގެ ޝޫޓިންގަކަށް ގޮސް އުޅުނުއިރު ފެނުނު މަންޒަރަކުން އޭނާއަށް ހީވި އެއްޗެކެވެ.\nއެ ފިލްމަކީ 1983 ގައި ރިލީޒްކުރި "ޕުކާރް" އެވެ. އެ ފިލްމުގެ ސެޓަށް ކަރީނާ ދިޔަ ދުވަހަކު ޝޫޓް ކުރަމުން ދިޔައީ ވަރަށް ވަރުގަދަ އެކްޝަން މަންޒަރު ތަކެކެވެ. ފިލްމުގެ ބަތަލު އަމީތާބާއި ކަރީނާގެ ބައްޕަ ރަންދީރު ކަޕޫރު ތަޅާފޮޅާ މަންޒަރު ޝޫޓް ކުރަމުން ދިޔައިރު މިއީ އަސްލެއް ކަމެއް ކަރީނާއަކަށް ނުވިސްނުނެވެ. އެހެންވެ އަމީތާބު ވަރަށް ގޯސް މީހެއްކަމަށް އޭނާ ނިންމީ އެވެ.\nކަރީނާއަށް ވިސްނުނީ ގޯސްކޮށްކަން ވިސްނައިދޭން ވެގެން އަމީތާބު އެ ދުވަހު ވަނީ ކަރީނާގެ ދެ ފައި ވެސް ދޮއްވާފަ އެވެ.\nއަމީތާބުގެ ބްލޮގްގައި އޭނާ މިކަން ހިނގައި ދިޔަ ގޮތް ކިޔައިދީފައި ވެއެވެ. އޭނާ ލިޔެފައިވާ ގޮތުގައި ގޯއާގައި "ޕުކާރު" ގެ އެކްޝަން މަންޒަރެއް ނެގިއިރު އެ ތަން ބަލަން ރީތި މާތަކެއް ޖަހާފައިވާ ތޮތްޕެއް އަޅައިގެން ކަރީނާ ހުއްޓެވެ. އަދި އަމީތާބު ކަރީނާގެ ބައްޕަގެ ގައިގައި ތަޅާތަން ފެނިފައި ކެތްނުވެގެން ދުވަމުން އައިސް ބައްޕަ ގައިގައި ކަރީނާ ބައްދައިގަތް ކަމަށް ވެސް އަމީތާބު ލިޔެފައި ވެއެވެ.\n"ކަރީނާގެ މައުސޫމްކަމުން އެއީ އަސްލު ޖަހަނީ ނޫންކަމެއް އޭނާއަކަށް ނުވިސްނުނު. އެހެންވެ އެ މަންޒަރުތައް ޝޫޓްކުރަމުން ދިޔަ ވަގުތު އެތަނަށް ދުވެފައި ނުކުމެގެން ގޮސް އޭނާގެ ބައްޕަގެ ގައިގައި ބައްދައިގެންފައި "ނުލަފާ މީހާގެ އަތްދަށުން" ބައްޕަ ސަލާމަތްކުރަން މަސައްކަތްކުރި،" އަމީތާބު ލިޔެފައި ވެއެވެ.\nކަރީނާ އެވަގުތު ހުރި ހާލަތު ބަޔާން ކޮށްދެމުން އަމީތާބު ބުނީ ބައްޕަ އަށް އަނިޔާކުރާ ތަން ފެނިފައި ކަރީނާ އަށް ހުރީ ވަރަށް ބޮޑަށް ރޮވި، އުނދަގޫވެފައިކަމަށެވެ. އަދި ވެލިގަނޑުގައި ހުސްފައިގައި ދުވެފައި އައިމަ މުޅި ފައިގައި އޮތީ ހުސް ވެއްޔެވެ.\n"އަހަރެން ފެން ބާލިދީއެއް ގެނުވައިގެން އޭނާގެ ކުޑަކުޑަ ފައި ދޮވެދީ އޭނާ ހަމައަކަށް އަޅުވަން ވަރަށް މަސައްކަތް ކުރިން. އަދި އޭނާއަށް ފެނުނީ އަސްލެއް ނޫންކަމަށް ވިސްނައިދޭން ވެސް ވަރަށް މަސައްކަތް ކުރިން. އަހަންނަށް ހީވަނީ ފައި ދޮއްވީމަ ކަރީނާ އަށް ވެސް އަހަރެންނަކީ ގޯސް މީހެއް ނޫން ކަން ވިސްނުނުހެން. ފަހުން ހުރީ ވަރަށް ހަމަޖެހިފަ. އަދި މިހާރުވެސް އޭނާ އެ ހަނދާން ހުރޭ،" އަމީތާބު ލިޔެފައި ވެއެވެ.\nއަމީތާބު ކަރީނާ ކަޕޫރު\nދިމާކުރާ މީހުނަށް އަމީތާބު ދިނީ އިބުރަތްތެރި ޖަވާބެއް\n"ދާކަޅް" އިޝްތިހާރު އަމީތާބު ފޮހެލީ ކީއްވެ؟\nއީރާނު އަންހެނަކާ ހެދި ރޭކާގެ ގައިގައި އަމީތާބު ޖެހި!


މި މިނިސްޓްރީގައި މަސައްކަތް ކުރެއްވުމަށް ޝައުޤުވެރިވާ ފަރާތްތަކަށް ފުރުޞަތު ހުޅުވައިލަމެވެ. މިވަޒީފާއަށް ބޭނުންވަނީ، މަސައްކަތަށް ޝައުޤުވެރިކަންހުރި، ޤާބިލް މީހުންނެވެ.\nމިނިސްޓްރީއާއި މިނިސްޓްރީގެ ދަށުގައިވާ ތަންތަނުގެ މަސައްކަތްތަކަށްބަލާ އެތަންނަނުގައި ހުރި މަގާމުތަކަށް އަންނަ ބަދަލުތައް ދިރާސާކޮށް އިތުރުކުރަންޖެހޭ ނުވަތަ އުނިކުރަންޖެހޭ މަގާމުތައް ފާހަގަކޮށް ކޮންމެ އަހަރަކު އެބަދަލުގެނައުމުގެ މަސައްކަތްކުރުމާއި މުވައްޒަފުންލައްވާ ކުރުން.\nމިނިސްޓްރީއާއި މިނިސްޓްރީގެ ދަށުގައިވާ ތަންތަނުގެ އޮނިގަނޑުތައް ތައްޔާރުކުރުމާއި، ތައްޔާރު ކުރެވިފައިވާ އޮނިގަނޑުތަކަށް ގެންނަޖެހޭ ބަދަލުތައް ގެނެސް އަޕްޑޭޓްކޮށް ބެލެހެއްޓުން.\nމިނިސްޓްރީ އާއި މިނިސްޓްރީގެ ދަށުގައިވާ ތަންތަނަށް ބޭނުންވެގެން އުފައްދަންޖެހޭ މަގާމުތައް ޤަވާއިދުން އުފެއްދުމުގެ މަސައްކަތް ކުރުމާއި ކުރުވުން.\nމިނިސްޓްރީ އާއި މިނިސްޓްރީގެ ދަށުގައިވާ ތަންތަނުގެ މުވައްޒަފުންނަށް ވަޒީފާއާ ގުޚޭގޮތުން ދޭންޖެހޭ އެލަވަންސްތައް ދޭނެ މުވައްޒަފުން ކަނޑައެޅުމުގެ މަސައްކަތް ކުރުމާއި ކުރުވުން.\nސިވިލް ސަރވިސްގެ ގަވާއިދުތަކަށް މުވައްޒަފުން އަހުލުވެރި ކުރުވުމުގެ ގޮތުން ހިންގަންޖެހޭ ޕްރޮގްރާމްތައް ހިންގުމުގެ މަސައްކަތް ކުރުމާއި ކުރުވުން.\nމުވައްޒަފުންނަށް އަންގަންޖެހޭ ޢާންމު އުސޫލުތައް އެންގުމުގެ މަސައްކަތްކުރުމާއި ދަށުގައިތިބޭ މުވައްޒަފުންލައްވާ ކުރުވުން.\nމިނިސްޓްރީ އާއި މިނިސްޓްރީގެ ދަށުގައިވާ ތަންތަނުގެ މަސައްކަތްތައް ދާއިރާގެ ތެރޭގައި ހިނގާނެ ސިޔާސަތު ކަނޑައެޅުއްވުމުން އެސިޔާސަތާއެއްގޮތަށް މަސައްކަތް ހިންގާނެ އުސޫލުތައް އެކުލަވާލުން.\nމިނިސްޓްރީ އާއި މިނިސްޓްރީގެ ދަށުގައިވާ ތަންތަނުގެ މަސައްކަތްތައް ދާއިރާގެ ތެރޭގައި ހިނގާނެ އުޞޫލުތަކާއި ޤަވާޢިދުތައް އެކުލަވާލުމުގެ މަސައްކަތްކުރުމާއި ކުރުވުން.\nމިނިސްޓްރީ އާއި މިނިސްޓްރީގެ ދަށުގައިވާ ތަންތަނުގެ މުވައްޒަފުން ވަޒީފާއަދާކުރުމުގައި ޢަމަލުކުރަންޖެހޭ މިނިސްޓްރީގެ ކޯޑް އޮފް ކޮންޑަކްޓަށް އެވަގުތަކު ގެންނަންޖެހޭ އިސްލާޙުތައް ގެނައުމުގެ މަސައްކަތް ކުރުމާއި ކުރުވުން.\nމިނިސްޓްރީގެ ހިއުމަން ރިސޯސް މެނޭޖްމަންޓް ސޮފްޓްވެއަރ އަށް އެވަގުތަކަށް ގެންނަންޖެހޭ ބަދަލުތައް ގެނައުމުގެ މަސައްކަތް އައި.ޓީ ސެކްޝަނާ ގުޅިގެން ކުރުމާއި ކުރުވުން.\nއަލަށް ވަޒީފާ ދެވޭ މުވައްޒަފުންނަށް އިންޑަކްޝަން ޕްރޮގްރާމް ހިންގުމުގެ މަސައްކަތް ކުރުމާއި ކުރުވުން.\nމިނިސްޓްރީ އާއި މިނިސްޓްރީގެ ދަށުން ހިނގާ ޑިޕާރޓްމަންޓްތަކާއި އަދި މާލޭ ސިޓީގައި މިނިސްޓްރީގެ ދަށުން ހިނގާތަންތަކުގެ ވަޒީފާތަކާއި ގުޅޭގޮތުން ކުރަންޖެހޭ މަސައްކަތްތައް ކުރުވައި ކުރުން.\nދާއިރާއަށް ބޭނުންވާ ޓްރޭނިންގ ތަކަކީ ކޮބައިތޯބަލާ، ޓްރޭނިންގ ފުރުޞަތުތައް ހޯދުމަށް ޕްރޮޕޯސަލް ތައްޔާރުކުރުން.\nމިނިސްޓްރީ އާއި މިނިސްޓްރީގެ ދަށުގައިވާ ތަންތަނުގެ މުވައްޒަފުންނަށް ފެންވަރު މަތިކުރުމަށް ކުރުމުއްދަތުގެ ކޯސްތައް ރާވާ ހިންގުން.\nހިއުމަން ރިސޯސް މެނޭޖްމަންޓް، ބިޒްނަސް މެނޭޖްމަންޓް، ބިޒްނަސް އެޑްމިނިސްޓްރޭޝަން، ހެލްތު ސަރވިސް މެނޭޖްމަންޓް، ހެލްތު ސަރވިސް އެޑްމިނިސްޓްރޭޝަންގެ ދާއިރާއަކުން ދިވެހިރާއްޖޭގެ ގައުމީ ސަނަދުތަކުގެ އޮނިގަނޑުގެ ލެވެލް5ގެ ސަނަދެއް ހާސިލްކޮށްފައި ވުމާއެކު، ހިއުމަން ރިސޯސް މެނޭޖްމަންޓް، ބިޒްނަސް މެނޭޖްމަންޓް، ބިޒްނަސް އެޑްމިނިސްޓްރޭޝަން، ހެލްތު ސަރވިސް މެނޭޖްމަންޓް، ހެލްތު ސަރވިސް އެޑްމިނިސްޓްރޭޝަންގެ ދާއިރާއެއްގައި 8 އަހަރު ދުވަހުގެ މަސައްކަތު ތަޖުރިބާ ލިބިފައިވުން،\n2. ހިއުމަން ރިސޯސް މެނޭޖްމަންޓް، ބިޒްނަސް މެނޭޖްމަންޓް، ބިޒްނަސް އެޑްމިނިސްޓްރޭޝަން، ހެލްތު ސަރވިސް މެނޭޖްމަންޓް، ހެލްތު ސަރވިސް އެޑްމިނިސްޓްރޭޝަންގެ ދާއިރާއަކުން ދިވެހިރާއްޖޭގެ ގައުމީ ސަނަދުތަކުގެ އޮނިގަނޑުގެ ލެވެލް6ގެ ސަނަދެއް ހާސިލްކޮށްފައި ވުމާއެކު، ހިއުމަން ރިސޯސް މެނޭޖްމަންޓް، ބިޒްނަސް މެނޭޖްމަންޓް، ބިޒްނަސް އެޑްމިނިސްޓްރޭޝަން، ހެލްތު ސަރވިސް މެނޭޖްމަންޓް، ހެލްތު ސަރވިސް އެޑްމިނިސްޓްރޭޝަންގެ ދާއިރާއެއްގައި6އަހަރު ދުވަހުގެ މަސައްކަތު ތަޖުރިބާ ލިބިފައިވުން،\n3. ހިއުމަން ރިސޯސް މެނޭޖްމަންޓް، ބިޒްނަސް މެނޭޖްމަންޓް، ބިޒްނަސް އެޑްމިނިސްޓްރޭޝަން، ހެލްތު ސަރވިސް މެނޭޖްމަންޓް، ހެލްތު ސަރވިސް އެޑްމިނިސްޓްރޭޝަންގެ ދާއިރާއަކުން ދިވެހިރާއްޖޭގެ ގައުމީ ސަނަދުތަކުގެ އޮނިގަނޑުގެ ލެވެލް7ގެ ސަނަދެއް ހާސިލްކޮށްފައި ވުމާއެކު، ހިއުމަން ރިސޯސް މެނޭޖްމަންޓް، ބިޒްނަސް މެނޭޖްމަންޓް، ބިޒްނަސް އެޑްމިނިސްޓްރޭޝަން، ހެލްތު ސަރވިސް މެނޭޖްމަންޓް، ހެލްތު ސަރވިސް އެޑްމިނިސްޓްރޭޝަންގެ ދާއިރާއެއްގައި3އަހަރު ދުވަހުގެ މަސައްކަތު ތަޖުރިބާ ލިބިފައިވުން،\n4. ހިއުމަން ރިސޯސް މެނޭޖްމަންޓް، ބިޒްނަސް މެނޭޖްމަންޓް، ބިޒްނަސް އެޑްމިނިސްޓްރޭޝަން، ހެލްތު ސަރވިސް މެނޭޖްމަންޓް، ހެލްތު ސަރވިސް އެޑްމިނިސްޓްރޭޝަންގެ ދާއިރާއަކުން ދިވެހިރާއްޖޭގެ ގައުމީ ސަނަދުތަކުގެ އޮނިގަނޑުގެ ލެވެލް 8 ގެ ސަނަދެއް ހާސިލްކޮށްފައިވުން.\nމިމަގާމަށް ކުރިމަތިލާ ފަރާތްތަކުން ޕްރެޒެންޓޭޝަން ހުށަހެޅުން\nމި މަޤާމަށް ކުރިމަތިލައްވާ ފަރާތްތަކުން ޕްރެޒެންޓޭޝަނެއް ހުށަހަޅަންވާނެއެވެ.\nޕްރެޒެންޓޭޝަން ދޭނީ އެކަމަށް ބޭނުންކުރެވޭ ސޮފްޓްވެއަރ އެއް މެދުވެރިކޮށް ނުވަތަ ހޭންޑްއައުޓްގެ އެހީގައެވެ.\nޕްރެޒެންޓޭޝަން ތައްޔާރުކުރަންވާނީ ދިވެހިބަހުންނެވެ\nދިވެހިބަހުން ނުވަތަ އިނގިރޭސިބަހުންވެސް ޕްރެޒެންޓޭޝަން ހުށަހެޅިދާނެއެވެ.\nޕްރެޒެންޓޭޝަންގެ ދިގުމިނަކީ 15 މިނެޓެވެ. ޕްރެޒެންޓޭޝަނަށް ޕޮއިންޓް ދިނުމުގައި ބަލާނީ ހުށަހަޅާ ޕްރެޒެންޓޭޝަނުގެ ކޮންޓެންޓާއި، މުޢާމަލާތު ކުރުމުގެ ޤާބިލު ކަމަށެވެ.\nޕްރެޒެންޓޭޝަންގައި ހިމަނަންޖެހޭނެ ބައިތައް\nޕަރސަނަލް ޕްރޮފައިލް (ވަޒީފާއަށް ކުރިމަތިލާފައިވާ ފަރާތުގެ ކުރު ތަޢާރަފެއް).\nވަޒީފާގެ ދާއިރާއިން ހިންގާފައިވާ ޕްރޮޖެކްޓްތަކާއި އޭގެ ނަތީޖާތައް.\nވަޒީފާއަށް ކުރިމަތިލާ އިދާރާގެ ކުރިމަގު ބިނާކުރާނެ ގޮތުގެ ތަޞައްވަރު.\nވަޒީފާގެ މަސައްކަތުގައި ކުރިމަތިވާނެކަމަށް ފެންނަ ގޮންޖެހުންތަކާއި އެ ގޮންޖެހުންތައް ހައްލުކުރާނެ ގޮތްތައް.\nކެންޑިޑޭޓް ކުރިމަތިލާފައިވާ ވަޒީފާއަށް އެންމެ ޤާބިލުވާކަމަށް ދެކެވަޑައިގަންނަވާ ސަބަބު.\nވަޒީފާއަށް އެދޭ ފޯމް މި މިނިސްޓްރީގެ ކައުންޓަރުން ލިބެން ހުންނާނެއެވެ. އަދި މި އިދާރާގެ ވެބްސައިޓުން މި ފޯމް ޑައުންލޯޑުވެސް ކުރެވޭނެއެވެ. މަޤާމަށް އެދި ހުށަހަޅަންހޭ ތަކެތި ހުށަހަޅާނީ 03 އޮގަސްޓް 2017 ވާ ބުރާސްފަތި ދުވަހުގެ 13:30 ގެ ކުރިން މިނިސްޓްރީ އޮފް ހެލްތުގެ ކައުންޓަރަށެވެ.\n2017 ވަނަ އަހަރުގެ އޮގަސްޓް މަހު މިނިސްޓްރީ އޮފް ހެލްތު (ރޯޝަނީ ބިލްޑިންގ) ގައި.\nޕަބްލިޝްކުރި ތާރީޚް: 17 ޖުލައި 2017\nސުންގަޑި: 03 އޮގަސްޓް 2017 1330


Zameerge Faadu Kiun Qasimge Villaa ah!\nޓޫރިޒަމް މިނިސްޓަރު ޒަމީރު ރައީސް ޔާމީނާއެކު---ފޮޓޯ:ރައީސް އޮފީސް\nޒަމީރުގެ ފާޑު ކިއުން ގާސިމްގެ ވިލާއަށް!\nވެރިކަން ކުރާ ޕާޓީން ރޭ ބޭއްވި ޖަލްސާގައި ޖުމްހޫރީ ޕާޓީގެ ލީދަރު ގާސިމް އިބްރާހީމްގެ ވިލާ ކުންފުންޏަށް ޓޫރިޒަމް މިނިސްޓަރު މޫސާ ޒަމީރު ފާޑު ވިދާޅުވެއްޖެއެވެ.\nރުމާލު2ޖަގަހާގައި ބޭއްވި އެ ޖަލްސާގައި ޒަމީރު ވިދާޅުވީ ވިލާއިން ފަސް ރިސޯޓު ނަގައިގެން އެ ރިސޯޓުތައް ނުހަދާ ތިބޭތާ 13 އަހަރު ވެފައިވާ ކަމަށެވެ. އަދި އެކަމުގެ ސަބަބުން މިހާތަނަށް 13 ބިލިއަން ރުފިޔާގެ ގެއްލުން ވެފައިވާ ކަމަށެވެ.\nޒަމީރު ވިދާޅުވީ ވިލާއާއި ބެހޭ ގޮތުން ވާހަކަ ދައްކަވަނީ ހައްދަވައިގެން ނޫން ކަމަށާއި އެ ތަފާސް ހިސާބުތަކަކީ މީރާގެ ދައުވާތަކުން ވެސް ފެންނަން ހުރި ތަފާސް ހިސަާބުތައް ކަމަށެވެ.\n"ފަސް ރިސޯޓުގެ މައްސަލާގައި 189 މިލިއަން ރުފިޔާއަށް ދައުވާ ކޮށްފައޭ އެއޮތީ. އެ ދައުވާ މިހާރު ސްޕްރީމް ކޯޓާ ހަމައަށް ދިޔަ އިރުގަ އަޅުގަނޑު މިދަންނަވާ ވާހަކައަކީ ދައުލަތަށް އެބައޮތޭ އެންމެ އާދައިގެ ކޮންޒަވޭޓިވް އެސްޓިމޭޓެއް ހެދިކަމުގައިވީ ނަމަވެސް 13 ބިލިއަން ރުފިޔާ ރައްޔިތުންނަށް ގެއްލުންވެފައޭ އޮތީ،" ޒަމީރު ވިދާޅުވިއެވެ.\nޒަމީރު ވިދާޅުވީ ގާސިމުގެ ވިލާ ކުންފުންޏާ ދެކޮޅަށް އަޅަމުންދާ ފިޔަވަޅުތަކަކީ ގާސިމާ ޖައްސާލައިގެން ކުރަމުންދާ ކަންތައްތަކެއް ނޫން ކަމަށެވެ. ނަމަވެސް އެ މަސައްކަތް ކުރަމުން ދަނީ މިރާއްޖެއަށްޓަކާ ކަމަށް ޒަމީރު ވިދާޅުވިއެވެ.\n"އެއީ މިރާއްޖޭގެ ދެން ތިބި ވިޔަފާރިވެރިންނާއި ރާއްޖޭގެ އިގްތިސާދުގެ ހައްގުގައި އަޅުގަނޑުމެން ކުރާ ކަމެއް،" ޒަމީރު ވިދާޅުވިއެވެ.\nޒަމީރު ވިދާޅުވީ ރާއްޖޭގެ އިގްތިސާދަށް އެންމެ ބޮޑު އެއް ނުރައްކަލަކީ ސެޓެލްމެންޓު އެގްރިމެންޓު ހަދައިގެން ދައުލަތަށް ދައްކަން ޖެހޭ ފައިސާތައް ނުދައްކާ ތިބުމަށް މަގުފަހިކޮށް ދިނުން ކަމަށެވެ. ޒަމީރުވަނީ ކުރިއަށް އޮތްތަނުގައި ވެސް ސެޓެލްމެންޓު އެގްރިމެންޓު ހަދައިގެން ދައުލަތަށް ދައްކަން ޖެހޭ ފައިސާތައް ނުދައްކާ ތިބުމަށް އެއްވެސް ބަޔަކަށް ފުރުސަތު ނުދޭން ގޮވާލައްވާފައެވެ.\nޓޫރިޒަމް މިނިސްޓްރީ ވިލާ ގްރޫޕް ގާސިމް އިބްރާހިމް ސަރުކާރު


BREAKING: Male Geakun Gina Adhadhehge Banguralaa Eku4Dhivehin Hayyarukohfi - Vaguthu\nމާލޭގެ ގެއަކުން ގިނަ އަދަދެއްގެ ބަނގުރަލާއެކު4ދިވެހިން ހައްޔަރުކޮށްފި\nމާލޭގެ ގެއަކުން ގިނަ އަދަދެއްގެ ބަނގުރަލާއެކު ތުހުމަތު ކުރެވޭ ހަތަރު ދިވެހިން ހައްޔަރުކޮށްފިއެވެ.\nފުލުހުން ވިދާޅުވި ގޮތުގައި އެ މައްސަލާގައި ބަލައިފާސްކޮށްފައިވަނީ މައްޗަންގޯޅި ގެއެކެވެ. ނަމަވެސް ކޮން ގެއެއް ކަމެއް ފުލުހުން ހާމަކޮށްފައި ނުވެއެވެ.\nފުލުހުން މައުލުމާތު ދޭ ގޮތުގައި އެމައްސަލާގައި ހައްޔަރުކޮށްފައިވަނީ 20 އަހަރުގެ ދިވެހި ދެ ފިރިހެނުންނާއި 27 އަހަރުގެ ދިވެހި ފިރިހެނަކާއި 24 އަހަރުގެ ދިވެހި ފިރިހެނެކެވެ.\nމީގެ އިތުރުން، އެ ގެ ބަލައި ފާސްކޮށްފައިވަނީ ފުލުހުންނަށް ލިބުނު އިންޓެލިޖެންސް މައުލޫމާތަކާ ގުޅިގެން ކަމަށާއި އެ ގެ ބަލައި ފާސްކޮށްފައިވަނީ މިމަހުގެ 14 ވަނަ ދުވަހު ކަމަށްވެސް ފުލުހުން ވިދާޅުވިއެވެ. އެގޮތުން އެ ގޭތެރެއިން 44 ފުޅި ބަނގުރަލާއި މަސްތުވާތަކެތިކަމަށް ޝައްކުކުރެވޭ އެއްޗެއްހުރި 35 ސެލޯފިންކޮޅާއި މަނާ ބޭހުގެ ހަތަރު ގުޅަ ބޭސް ފެނިފައިވެއެވެ.\nމިމައްސަލާގައި ތުހުމަތު ކުރެވޭ ހަތަރު މީހުންގެ ބަންދުގެ މުއްދަތު ޖެހުމަށް އިއްޔެ ކޯޓަށް ހާޒިރުކުރުމުން ކަފާލާތުގެ އުސޫލުގެ ދަށުން ވަނީ ދޫކޮށްލާފައެވެ. ނަމަވެސް ފުލުހުން ދަނީ އެމައްސަލަ ތަހުގީގުކުރަމުންނެވެ\nއޮކްޓޯބަރ 16, 2019 14:19\nޔާމީނު ސަރުކާރުގަ އުފައްދާފަ ހުރި ކަމަށް ފުޅީގެ ހަމަވާ ތާރީހެއް އިނިއްޔާ ކުރީ ސަރުކާރު ކަމެއްތީ\nއޮކްޓޯބަރ 16, 2019 14:38\nތީ އިބޫސޯލިހު އާ މޑޕ ގެ ވެރިކަމޭ. ތިމީހުން ދޫކޮއްލާނެ. މާބޮޑުކަމެއްނޫނޭ ތިޔައި. ލަންކާ ޔައް ގޮސް ރާފުޅި ތުބުންނުނެއްޓޭ މީހުން މޑޕ ގެ އެންމެންނަކީވެސް އަންހެން ފިރިހެން ކިޔާނެކަމެއްނެތް، މިސްކިތައް ބަރާބަރައް އެރިޔަސް ނޭރިޔަސް ކިޔާނެކަމެއް ނެތް.\nއޮކްޓޯބަރ 16, 2019 14:50\nދިވެހިފުލުހުން ހިންގާއެއްވެސް ކަމެއް އެމީހުން ހާމައެއްނުކުރާނެ އެވާހަކަ ބަޔަކު ދައްކައިގަތީމާނޫނީ. ތިގެއިން ބަނގުރާފެނުނުވާހަކަވެސް އިންޑިއާގެ ނޫހެއްގަ އޮވެދާނެ އިންޑިއާފުލުހުންނާ ހަވާލާދީ ލިޔެފަ. 150ކ ގެ މަސްތުވާތަކެ އަތިލައިގަތް ބޯޓެއްގެވާހަކަވެސް އޮތީ އޮތީ އިންޑިއާގެ ނޫހެެއްގަލިޔެފައި. ޢެފެނިގެން ދިވެހިނޫސްތަކުގަ ލިޔުނީމަ ދެން ފުލުހުން އެއްޗެކޭބުނީ. މީ މިވާވަރަކީ!!\nއޮކްޓޯބަރ 16, 2019 20:08\nސުލައިމާނުލް ޙާކިމޫ. އިންޑިއާ ސަރުކާރުގެ ހުއްދައެއް ނުލިބި ކަންކަން ހާމަކުރުމުގެ އިޚްތިޔާރެއް ދިވެހި ފުލުހުންނަކަށްވެސް އަދި އެހެން މުއައްސަސާއަކަށްވެސް މިހާރަކު ނޯންނާނެ. އެއީ އަޅުވެތިކަމެއްނޫނޯ. ސަލާމަތީ ސަބަބު ތަކަށްޓަކައޯ.


SUVAADIVE SARUKAARU SIYAASATH\nސުވާދީބު ސަރުކާރުގެ ސިޔާސަތު\nFeb 26, 2015, 19:29 އައްޑޫލައިވް\nސުވާދީބު ސަރުކާރުގެ ދިދަ: މިއީ ދެކުނުގެ ހަތަރު އަތޮޅު އެކުވެގެން އުފެއްދި ސަރުކާރެއް\nމިއީ ދެކުނުގެ ހަތަރު އަތޮޅު އެކުވެގެން އުފެއްދި ސުވާދީބު ސަރުކާރުގެ ރައީސް އަބްދުﷲ އަފީފު ދީދީ އިނގިރޭސިވިލާތުގެ ޓައިމްސް އޮފް ލަންޑަން ނޫހުގެ އެޑިޓަރަށް ފޮނުއްވި ސިޓީގެ ޚުލާސާ ތަރުޖަމާއެކެވެ. ޓައިމްސް އޮފް ލަންޑަނުގައި މި ސިޓީ ޝާއިއު ކޮށްފައިވަނީ މެއި 25، 1959 ގަ އެވެ.\nޓައިމްސް ނޫހުގެ އެޑިޓަރަށް\nމާތްވެގެންވާ ސާހިބާ އެވެ!\nދިވެހިރާއްޖޭގެ މިއަދުގެ ސިޔާސީ މަސްރަޙާ ބެހޭ ގޮތުން ފުރައްދެ ނޫސްތަކާއި ރޭޑިއޯތަކުން އިއްވަމުންދާ ޚަބަރުތަކާއި ބަޔާންތައް އަޅުގަނޑުމެން ވަރަށް ޝައުގުވެރިކަމާއެކު ބަލަމުން އަހަމުން އެބަ ގެންދަމު އެވެ.\nވަކީން ޚާއްޞަ ގޮތެއްގައި މާލޭގެ ސަރުކާރުގެ ފަރާތުން އޮޅުދޫކަރަޔާއި ވިލާތުގެ ލަންޑަނުގައި ތިއްބަވާ ސަފީރުން ހަގީގަތާ ޚިލާފަށް ދައްކަވާ ނޭއްގާނި ވާހަކަތައްވެސް އަޅުގަނޑުމެން އަހަމުން އެބަގެންދަމުއެވެ.\nމާލޭގައި ގާއިމުވެފައިވާ ބޯދާ ސަރުކާރުގެ ވެރިކަމުގެ ދަށުން ނެއްޓި އަޅުގަނޑުމެން ވަކި ވެރިކަމެއް ގާއިމް ކުރާން ޖެހުމުގެ މައިގަނޑު ސަބަބުތައް ތިރީގައި ބަޔާން ކުރާ ހުށީމެވެ.\nއަޅުގަނޑުމެންގެ ރަށްތަކުގައި ދިރިއުޅޭ މީސްކޮޅަށް ކޮންމެހެން ވެސް ބެއިނުންވާ އަސާސީ ކަންތައްތައް ފުރިހަމަކޮށްދިނުމުގައި މާލޭ ސަރުކާރު އޮތީ އާފިލްކަމުގެ ނިންޖަކުން ނިދައިފަ އެވެ.\nކާބޯތަކެއްޗާއި އަންނައުނު އަދި ބޭސް ފަރުވާއާއި ތައުލީމު ކަހަލަ ކަންތައްތަކުން އަޅުގަނޑުމެން ވަނީ މަހުރޫމް ކުރެވިފަ އެވެ.\nފާއިތުވި ދުވަސްތަކުގައި އަޅުގަނޑުމެން ބައިތިއްބާފައިވަނީ އިންތިހާދަރަޖައިގެ ފަގީރުކަމާއި ވޭނުގަ އެވެ. އަޅުގަނޑުމެންގެ މަސައްކަތުން ހޯދޭ އެއްޗަކަށް ވުރެ މާލޭ ސަރުކާރަށް އަޅުގަނޑުމެން ދައްކަން ޖެހޭ ވާރު ބޮޑެވެ. ފޭރުމަކާ ދާދި އެއްކަހަލަ ގޮތަކަށް އަޅުގަނޑުމެންގެ އަތުން އެކި ސިފަސިފައިގައި އެމީހުން ދިޔައީ ތަކެތި އަތުލަމުންނެވެ.\nމި އަހަރު ފެށިގެން އައިއިރު މިދެންނެވި ވާރު އިހުނަށް ވުރެ ވެސް ހަރުކަށިކޮށް އިތުރު ދާއިރާތަކުން ވާރު އަތުލުމުގެ ގަވާއިދެއް ވަނީ ނެރެފައެވެ. އަޅުގަނޑުމެންގެ މިރަށްތަކުގައި ދިރިއުޅޭ މީސްތަކުންގެ މައްޗަށް ދުނިޔެ ދަތިވެ މާލޭ ސަރުކާރަށް ދައްކާނޭ އިތުރު ލޯ ލާރިއެއްވެސް ނެތިއްޖެ ހިނދު އަޅުގަނޑުމެންގެ މީސްތަކުން ތެދުވެ މާލޭ ސަރުކާރާ ދެކޮޅުވެރި ވެއްޖައޫ އެވެ.\nމާތް ސާހިބާ އެވެ. ހަނދުމަފުޅު ބަހައްޓަވާށެވެ. ދެކުނުގެ ތިން އަތޮޅުގައި ދިރިއުޅޭ އަޅުގަނޑުމެން 18،000 މީހުންނަކީ ހައިހޫނުކަމުގެ ވޭންތައް ތަހައްމަލްކުރާ ބަލިކަށި މީހުނަށްވާއިރު އަޅުގަނޑުމެންގެ ތެރޭގައި އެންމެ ޑަކްތަރަކު ވެސް ނެތެވެ. ޑަކްތަރީ ބޭހެއް ވެސް ނުމެ ނެތްމެއެވެ.\nއަޅުގަނޑުމެންގެ ރަށްތަކުގައި މަދަރުސާތަކެއް ނެތެވެ. މުވާސަލާތީ އެއްވެސް ވަސީލަތެއް ނެތެވެ. އެލެކްޓްރިކް ކަރަންޓު ފަދަ ޒަމާނީ ޚިދުމަތެއް އަމްދުން ނެތީ އެވެ. އެއްވެސް ޝައްކެއް ނެތި މިކަމުގައި ޒިންމާވާން ޖެހެނީ މާލޭ ސަރުކާރެވެ. މިއީ އެމީހުންގެ އިހުމާލެވެ.\nއަޅުގަނޑުމެންގެ މިރަށްތަކުގައި ޒާތްޒާތުގެ ރޯގާތަކާއި އެތެރެވަރީގެ ހުރިހާ ބަލިމަޑުކަމެއް ވެސް ވަނީ ފެތުރިފައެވެ. ފައިބެ އަހަރުވެސް މިޒާތުގެ ނުރައްކާތެރި ރޯގާއެއްގައި އަޅުގަނޑުމެންގެ ތެރެއިން އެތައް ބަޔަކު ވަނީ ފުރައުއްތަވެފަ އެވެ.\nއަޅުގަނޑުމެން މާލޭ ސަރުކާރުގެ އެހީއަށް އެދުނީމެވެ. އެހީއެއް ފޯރުކޮށް ނުދިން ހާލު މާލޭ ސަރުކާރުގެ ފުރަމާނަ ޖަވާބެއް ކަމުގައިވީ ގުރުއާން ކިޔެވުން މަތީ ދެމިތިބުން މޮޅު އިތުރުވެގެންވާ ކަމުގަ އެވެ.\nހަތަރު އުދަރެސް ފެނުޖެހުނު ވަގުތު އަޅުގަނޑުމެންނަށް އެހީތެރިކަމުގެ ދީލަތި އަތެއް ފޯރުކޮށްދެއްވީ އާރޭފުގެ ޑަކްތަރުންނެވެ. އަޅުގަނޑުމެންގެ ތެރެއިން ބަލި ހާލު ބޮޑުވި މީހުންނަށް ބޭސްކުރުމުގައި އިންސާނިއްޔަތުކަމުގެ ކުލުނު ފެނުނީ އެމީހުންގެ ފަރާތުންނެވެ.\nމާތް ސާހިބާ އެވެ. އަޅުގަނޑުމެންގެ ހިތްތަކުގައި މާލޭ ސަރުކާރާ ދޭތެރޭ ރުޅިވެރިކަން އުފެދުމުގެ އިތުރު ސަބަބުތައް ދެނެވަޑައިގަތުމަށް ވިސްނެވިންތޯ އެވެ. އަޑުއައްސަވާށެވެ.\nމި ރަށްތަކުން އަޅުގަނޑުމެން ބޭރުކުރާ އެންމެ އިސް އުފެއްދުމަކީ ހިކި ކަނޑުމަހެވެ. ސިލޯނުގައި ވިއްކުމަށް މިތަކެތި އަޅުގަނޑުމެން ފޮނުވަނީ މާލެއަށެވެ.\nއަޅުގަނޑުމެންގެ އުފެއްދުންތަކަށް ސިލޯނުން އަގު އަދާ ކުރަނީ ސިލޯނު ފައިސާއިންނެވެ. އެކަމަކު މާލޭ ސަރުކާރުން އަޅުގަނޑުމެންނަށް މަޖްބޫރު ކޮށްފައި އޮތީ ދިވެހި ފައިސާއިން އަގު ބަލައިގަތުމަށެވެ. މާލޭ ރުފިޔާއެއްގެ އަގަކީ ސިލޯނުގެ އެއް ރުފިޔާގެ ބައިކުޅަބައެވެ.\nއަޅުގަނޑުމެންނަށް ލިބޭ ބޭކާރު ދިވެހި ފައިސާކޮޅަށް އަޅުގަނޑުމެންނަށް މަޖްބޫރު ކުރެވެނީ ސިލޯނުގެ ބާޒާރުގައި ތަކެތި ހުންނަ އަގުގައި މާލެއިން ކާބޯތަކެތި ހިފައިގެން ރަށަށް ފެއްސިގަތުމަށެވެ. މިއީ ވިޔަފާރީގެ އުސޫލުން ބަލާއިރު ކިހައި ބޮޑު ބޭއިންސާފެއްތޯ އެވެ؟ ކިހައި ބޮޑު ގެއްލުމެއްތޯ އެވެ؟\nއައްޑު އަތޮޅުގައި އިނގިރޭސި ދައުލަތުގެ ސިފައިން ތިބޭ ތިބުމަކީ މާލޭ ސަރުކާރުގެ ދަށުން ނެއްޓިގަތުމަށް އަޅުގަނޑުމެން ނިންމި ނިންމުމާ އެއްގޮތަކުން ވެސް ބެހުން ހުރި ކަމެއް ނޫނެވެ. އަޅުގަނޑުމެންގެ ހާލަތު ބަޔާން ކުޅައުމާއެކު ރަނގަޅު ބަދަލަކަށް އެދި އެތަކެއް ފަހަރުމަތީން މަސައްކަތް ކުރެވިފައިވާނެ އެވެ.\nމިގޮތުން މީގެ ދޮޅު އަހަރެއްހައި ދުވަސް ކުރިންވެސް މިފަދަ މަސައްކަތްތަކެއް އަޅުގަނޑުމެން ކުޅައީމެވެ. އެފަހަރުތޯއެވެ. އަޅުގަނޑުމެންގެ ފިރިހެނުންގެ ތެރެއިން އެތައް ބަޔަކު ހައްޔަރުކޮށް ޒާތްޒާތުގެ އަހުވަ ދައްކާފައިވެ އެވެ.\nމި އަހަރުގެ ފުރަތަމަ ދުވަހު މާލޭ ސަރުކާރާ ދެކޮޅަށް އަޅުގަނޑުމެން ތެދުވެގަންނަން ރޭވި ރޭވުމުގެ އެއްވެސް ހިލަމެއް އެކަން ހިނގުމުގެ ކުރިން އިނގިރޭސި ސިފައިންނަށް އެއްވެސް ގޮތަކުން އެނގިގެނެއް ނުވެ އެވެ.\nއަޅުގަނޑުމެންގެ ވަކިވެގަތުމަކީ އިނގިރޭސީންނާ ބެހުމެއް ނެތި އަޅުގަނޑުމެންގެ ރައްޔިތުން ނިންމި މުޅީން އަމިއްލަ ނިންމުމެކެވެ. ކަމުގެ ނަތީޖާއާ ދޭތެރޭ ވިސްނައި ފިކުރު ހިންގުމާއެކު ނިންމާފައިވާ ނިންމުމެއް މެއެވެ.\nއަޅުގަނޑުމެންގެ މަގްސަދަކީ މާލޭގެ ސަރުކާރު ހިންގަމުންދާ އެއް އާއިލާގެ އަނިޔާވެރި އަދި ގޮތެއް ފޮތެއް ނެތް ވެރިކަމުގެ ނިންމުންތަކަށް ދެން ދުވަހަކުވެސް އަޅުގަނޑުމެން ތަބާވުމެއް ނެތް ކަން އެ ފަރާތަށް އެންގުމެވެ.\nސުވާދީބުގެ މި ސަރުކާރަކީ ރައްޔިތުންގެ އިއްތިފާގުން އެމީހުންގެ ފުރިހަމަ ތާއީދާއެކު އިންތިޚާބުވެފައިވާ ސަރުކާރެއްކަން ސާފުކޮށްދޭން އަޅުގަނޑުމެން ބޭނުމެވެ. އަޅުގަނޑުމެން ސުވާދީބު ދައުލަތުގެ 18،000 މީހުންނަކީ މާލޭ ސަރުކާރާ ނުލައި އަމިއްލައަށް ހުރިހާ ކަމެއް ކޮށްގެން ދިރިއުޅެވޭނެ ފެންވަރު ހުރި ބަޔަކީމު އެވެ.\nމިހައިރު އަޅުގަނޑުމެންގެ ދައުލަތަކީ ޔުނައިޓެޑް ސުވާދީވް އައިލެންޑްސް އެވެ. އަޅުގަނޑުމެންގެ އެންމެ އިސް ސިޔާސަތަކީ އަޅުގަނޑުމެންގެ މީސްތަކުންގެ ދިރިއުޅުން ތަރައްގީކޮށް އުފާފާގަތިކަމުގައި އުޅެވޭނެ ގޮތް ހަދައި ދިނުމެވެ.\nއެންމެހައި ދައުލަތްތަކާއެކު އަދި ވަކީން ޚާއްސަކޮށް އިނގިރޭސި ދައުލަތާއެކު ގާތް ބަދަހި ގުޅުމެއް އުފައްދައި ކުރިއަށް ގެންދިއުމެވެ. އަދި އެގޮތުގައި ދެމިތިބުމެވެ.\nއިނގިރޭސި ދައުލަތަކީ ދިވެހީން މިހާތަނަށް އެދުނު ކޮންމެ ފަހަރަކުމެ އިޚުލާސްތެރިކަމާ އެކު އެހީވެދީ ބުއްދިވެރިކަމާއެކު ދިވެހީންނަށް މަގުދައްކައިދީފައިވާ ދައުލަތެއްކަން އަޅުގަނޑުމެން އަބަދުވެސް ހަނދުމަ ކުރާނޫ އެވެ.\nއައްޑުއަތޮޅުގެ ގަމާއި ހިތަދޫގައި އިނގިރޭސި ދައުލަތުގެ ސިފައިން ތިބުމާއި އެމީހުންގެ ކޯއްޓޭތަކާއި ބުރުޒުތައް ހެދުމަށް އަޅުގަނޑުމެން ރުހެމުއެވެ. އިނގިރޭސިން ތިބުމުގެ ސަބަބުން މިރަށްތަކަށް ތިޔާގިކަން އަންނާނެ ކަމަށް ވެސް އަޅުގަނޑުމެން ގަބޫލު ކުރަމުއެވެ.\nތިބާ ދީލަތި އަދި މާތްވެގެންވާ އިނގިރޭސި ދައުލަތަށް މިހިނދު އަޅުގަނޑުމެން މިއިލްތިމާސް ކުރަނީ އެހީތެރިކަމުގެ ހިތަކުން އަޅުގަނޑުމެންގެ ހާލަތު ވަޒަން ކުރެއްވުމަށެވެ.\nމި ރަށްތަކުގައި އަޅުގަނޑުމެން ދިރިއުޅެމުން މިގެންދަނީ އަންޒަމާނުއްސުރެ އެވެ. މިރަށްތަކާއި މިރަށްތަކުގެ ވަށައިގެންވާ ކަނޑުގެ މައްޗަށް އޮތީ އަޅުގަނޑުމެންގެ ހައްގެވެ. އެ ހައްގަކީ އެހެން ބަޔަކު ޝައްކު ކުރާން ޖާގަ އޮތް ހައްގުތަކެއް ނޫނެވެ.\nއެއްވެސް ވަސްވާހެއް ނެތި އެއީ މާލޭ ސަރުކާރަށް ދައުވާ ކުރެވޭނެ އަދި އަޅުގަނޑުމެންގެ ކިބައިން ނިގުޅައިގަނެވިގެން ވާނެ ހައްގުތަކެއް ނުމެނޫންމެ އެވެ.\nއެހެންކަމާއެކު އަޅުގަނޑުމެން ސުވާދީބު ދައުލަތުން އިނގިރޭސި ދައުލަތަށް ކުރާ އިލްތިމާސަކީ މިއެވެ.\nމާތްވެގެންވާ ކީރިތި މޫރިތި ރާނީގެ ސަރުކާރާއި ސުވާދީބު ސަރުކާރާ ދެމެދު އެކުވެރިކަމާއި އެއްބާރުލުން ގާއިމު ކުރުމުގެ މުއާހަދާއެއް އެކުލަވައިލުމުގެ މަޝްވަރާތައް ފެށޭނެ މަގު ފަހިކޮށްދެއްވާށެވެ.\nއަޅުގަނޑުމެން އުއްމީދުކުރާހިތްވަނީ އިނގިރޭސި ސަރުކާރާއި ރައްޔިތުން އަޅުގަނޑުމެންގެ ހައްޤު މިވާހަކަތައް ގަބޫލުކުރައްވައި އަޅުގަނޑުމެންނާ މެދު އިހުސާންތެރިވެ ވަޑައިގަންނަވާނޭ ކަމުގައެވެ. އަދި އަޅުގަނޑުމެންގެ މި ދައުލަތް ވެސް ލަސް ކުރެއްވުމެއް ނެތި ގަބޫލު ކުރައްވާނޭ ކަމަށެވެ.\nސުވާދީބު ސަރުކާރުގެ ރައީސް\nހިތަދޫ، ޔުނައިޓެޑް ސުވާދީވް އައިލެންޑްސް


އަނބިމީހާ ރޭޕްކުރިކަމަށް ބުނާ މައްސަލައިގެ އަޑުއެހުން ކެންސަލްކޮށްފި - DhiDaily\nއަނބިމީހާ ރޭޕްކުރިކަމަށް ބުނާ މައްސަލައިގެ އަޑުއެހުން ކެންސަލްކޮށްފި\nލިބުނު ޖިންސީ އަނިޔާއާއި ގުޅިގެން ނިޔާވި ޒިޔާދާގެ ފިރިމީހާ ޝާހު. ފޮޓޯ: ފޭސްބުކް\nލިބިފައިވާ ޖިންސީ އަނިޔާތަކާގުޅިގެން ފަރުވާ ހޯދަމުން ދަނިކޮށް ނިޔާވި ޒިޔާދާ ނަޢީމް ރޭޕް ކުރިކަމަށް ތުހުމަތުކުރެވޭ އޭނާގެ ފިރިމީހާ އިބްރާހިމް ޝާހުގެ މައްޗަށް ދަޢުލަތުން ހުށަހެޅި މައްސަލައިގެ އިސްތިއުނާފު އަޑުއެހުން ކެންސަލްވެއްޖެއެވެ.\nގދ.ތިނަދޫ/ޖަވާހިރުމާގެދެކުނުބައި އިބްރާހިމް ޝާހުގެ މައްޗަށް މައްސަލައިގެ އަޑުއެހުމެއް ހައިކޯޓުން ތާވަލްކޮށްފައިވަނީ މިއަދު މެންދުރުފަހު 13:30 އަށެވެ.\nނަމަވެސް ހޯމްކަރަންޓީނުގައި ޝާހު ހުރުމުގެ ސަބަބުން މިއަދުގެ އަޑުއެހުން ކެންސަލްކޮށްފައިވާކަމަށް ހައިކޯޓުން ވަނީ ބުނެފައެވެ.\nހުސްވި ހަފުތާގެތެރޭގައި ވެސް މި މައްސަލައިގެ އަޑުއެހުމެއް ބާއްވަން ތާވަލުކުރިއެވެ. ނަމަވެސް އެ ދުވަހުގެ އަޑުއެހުން ވެސް ވަނީ ކެންސަލްވެފައެވެ.\nހުކުމަކާއި ހިސާބަށް ގޮސްފައިވާ މި މައްސަލައަށް ބަލާއިރު ލިބުނު ޖިންސީ އަނިޔާތަކާގުޅިގެން އައިޖީއެމްއެޗްގައި ފަރުވާ ހޯދަމުން ދަނިކޮށް ނިޔާވެފައިވާ ގދ.ތިނަދޫ/ތޭންކް, ޒިޔާދާ ނަޢީމް ރޭޕް ކުރިކަމަށް ތުހުމަތުކުރެވުނު ޝާހުގެ މައްޗަށް “ފިރިމީހާ އަނބިމީހާ ރޭޕްކުރުމުގެ ދަޢުވާ“ އުފުލައި ކްރިމިނަލް ކޯޓުން އެންމެ ފުރަތަމަ އަޑުއެހުމެއް ބާއްވާފައިވަނީ 2016 ވަނަ އަހަރުގެ އޮގަސްޓު 26 ގައެވެ.\nއެ ދަޢުވާގެ އިތުރުން މީހަކު މަރުވެދިޔުމުގައި އިހުމާލުގެ ޢަމަލެއްކުރުމުގެ ދަޢުވާއާއި މީހަކު މަރުވެދިޔުމުގައި ފަރުވާކުޑަ ޢަމަލެއް ހިންގުމުގެ ދަޢުވާއާއި އޮރިޔާން ކާޑު ގެންގުޅުމުގެ ދަޢުވާވެސް ޝާހުގެ މައްޗަށް ކޮށްފައިވެއެވެ.\nނަމަވެސް 2019 ވަނަ އަހަރުގެ މާޗުމަހުގެ 29 ވަނަދުވަހު ކްރިމިނަލް ކޯޓުން އެ މައްސަލަ ބެއްލެވި ފަނޑިޔާރު އިބްރާހިމް ޢަލީ ވަނީ ޝާހުގެ މައްޗަށް އެއްވެސް ދަޢުވާއެއް ސާބިތުނުވާކަމަށް ވެސް ޙުކުމްކޮށްފައެވެ.


Hotel Jen ge Iftar menu ah mifaharu medhu irumatheege keunthah ves! - vNews.mv\nހޮޓެލް ޖެންގެ އިފްތާރް މެނޫއަށް މިފަހަރު މެދުއިރުމަތީގެ ކެއުންތައްވެސް ހުންނާނެ!\nމަރްޔަމް ލީން 08 April 2021, 19:46\nޝަންގްރިލާގެ ހޮޓެލް ޖެން މޯލްޑިވްސްގެ މިއަހަރުގެ ރަމަޟާން މަހުގެ އިފްތާރްގައި މުޅިން އަލަށް މެދުއިރުމަތީގެ ކެއުންތައް ތަޖްރިބާކޮށްލުމުގެ ފުރުސަތު ކަސްޓަމަރުންނަށް ލިބިގެންދާނެކަމަށް އެހޮޓަލުން ބުނެފިއެވެ.\nއިފްތާރް މެނޫގެ ރަހަތައް ތަޖްރިބާކޮށްލުމަށް މިއަދު ހޮޓެލް ޖެންގައި ވަނީ ހާއްސަ ހަފްލާއެއް ބާއްވާފައެވެ.\nމި ހަފްލާގައި އެ ހޮޓެލްގެ އިފްތާރް މެނޫގައި ހިމެނިފައިވާ ކެއުންތައް ހުރިއިރު، މީގެތެރޭގައި ދިވެހި ކެއުމާއި، އިންޑިއާގެ ކެއުންތައްވެސް ހުއްޓެވެ. އެތަނުންވެސް އެންމެ ފާހަގަކޮށްލެވޭ ކެއުންތަކެއްކަމަށް އެންމެނަށްވެސް ފާހަގަކުރެވިފައިވަނީ، މެދުއިރުމަތީގެ ކެއުންތަކާއި، މެދުއިރުމަތީގެ ޚާއްސަ ބުއިމެކެވެ.\nމީގެއިތުރުން ވަގުތުން ކައްކައި، ތާޒާކޮށްވެސް ބައެއް ކެއުންތައް ލިބެން ހުރެއެވެ.\nވީނިއުސްއަށް މައުލޫމާތު ދެއްވަމުން ހޮޓެލް ޖެން މޯލްޑިވްސްގެ މާކެޓިން އެންޑް ކޮމިއުނިކޭޝަންސް މެނޭޖަރ ނީނާ މުހައްމަދު ވިދާޅުވީ، މިއަރައުގެ އިފްތާރް މެނޫގައި ގިނައިން ހުންނާނީ މެދުއިރުމަތީގެ ކެއުންތައް ކަމަށެވެ. އެހެންނަމަވެސް ދިވެހި ކެއުންތައްވެސް ލިބެން ހުންނާނެ ކަމަށެވެ.\n"މިޑްލް އީސްޓްގެ ޑިޝެސްއަށް ބަލާލާއިރު، އަޅުގަނޑުމެންގެ ހަމަ ވެލް ޓްރެއިންޑް، މިޑްލް އީސްޓް ޑިޝެސްއަށް ސްޕެޝަލައިޒްޑް ޝެފެއް މިކޮޅުގަ ހުންނާގެ ޑިޝެސްތައް ކުރިޔަށްގެންދަން. އަދި އޭގެ އެންމެ ފުރިހަމަ ރަހައިގަ ގެންނަން. ދެން އަޅުގަނޑުމެންގެ ހުރިހާ އިންގްރެޑިއެންޓްސް މީ މިޑްލް އީސްޓްގެ އެކި އޮތެންޓިކް ރަށްތަކުން ގެނެއްސަ ހުންނާނީ. އެންމެ ކުޑަމިނުން އަޅުގަނޑުމެންގެ ޑޭޓްސްތަކަށް ބެލިޔަސް ހަމަ މިކަމަށް ތައްޔާރުވެގެން ގެނެސްފައި މިހުރީ" ނީނާ މުހައްމަދު\nނީނާ ވިދާޅުވީ ހޮޓެލް ޖެންގެ ހޮޓަލައިން 7799323 އަށް ގުޅައިގެން އިފްތާރަށް ބުކިން ހެދޭނެ ކަމަށެވެ. މީގެއިތުރުން ސޯޝަލް މީޑިއާ ޕްލެޓްޕޯމް ތަކުންވެސް ބުކިން ހެއްދޭނެ ކަމަށެވެ.\nނީނާ ވިދާޅުވީ ކޮވިޑްގެ މިދުވަސްކޮޅާއި ގުޅިގެން އިފްތާރުގެ އަގުވެސް ވާނީ ކުޑަކޮށްފައި ކަމަށެވެ. އެގޮތުން މެނޫގެ ހުރިހާ ކެއުންތަކެެއް 29 ޑޮލަރަށް ލިބޭނެ ކަމަށެވެ. ކުރީ އަހަރުތަކުގައި މި ކެއުންތައް ލިބުނީ 45 ޑޮލަރަށެވެ.\nނީނާ ވިދާޅުވީ، އާއިލާތަކަށާއި، ކުންފުނިތަކަށް އަދި ގުރުޕްތަކަށްވެސް އިފްތާރްގެ ހާއްސަ ޕެކޭޖްތަކެއް ތައާރަފް ކޮށްފައިވާނެ މަށެވެ.\nއިފްތާރުގެ އިތުރުން ތަރާވިސް ގަޑިއަށްވެސް ހާއްސަ މެނޫއެއް ހޮޓެލް ޖެންއިން ތައާރަފް ކޮށްފައިވާނެ ކަމަށް ނީނާ ވިދާޅުވިއެވެ.\nނީނާ އިތުރަށް ވިދާޅުވީ، އިފްތާރުގެ ކަންކަން ހޮޓެލް ޖެންގައި ކުރިޔަށް ގެންދާނީ ރައްކާތެރިކަމުގެ ފިޔަވަޅުތައް އަޅައި، އެޗްޕީއޭގެ ގައިޑްލައިންތަކާ އެއްގޮތަށްކަމަށެވެ.\nވިޔަފާރި ހޮޓެލް ޖެން ރާއްޖެ


vnews - Llorente hoadhumuge massakay Chelsea in fashaifi\nލޮރެންޓޭ ހޯދުމުގެ މަސައްކަތް ޗެލްސީއިން ފަށައިފި\nސްޕެއިންގެ ފޯވާޑް ފެނާންޑޯ ލޮރެންޓޭ--\nއިނގިރޭސި ޕްރިމިއާ ލީގުގަިއ ވާދަކުރާ ސްވެންސީ ސިޓީއަށް ކުޅެމުން އަންނަ ސްޕެއިންގެ ފޯވާޑް ފެނާންޑޯ ލޮރެންޓޭ ހޯދުމުގެ މަސައްކަތް ޗެލްސީއިން ފަށައިފި އެވެ.\nމީޑިއާ ރިޕޯޓްތައް ބުނާގޮތުން، ޗެލްސީއިން ލޮރެންޓޭ ހޯދުމަށް މަސައްކަތް ކުރަނީ ލޯނު އެއްބަސްވުމެއްގެ ދަށުން ނެވެ. އަދި ލޮރެންޓޭ ގެނެވިއްޖެނަމަ، ޗެލްސީގެ ފޯވާޑް މިޗީ ބަޓްޝުއާއީ ލޯނެއްގެ ދަށުން، މި ސީޒަނުގެ ނިޔަލަށް ސްވެންސީއަށް ފޮނުވާލާނެ ކަމަށް ވެސް ބޭރުގެ ބައެއް މީޑިއާ ރިޕޯޓްތަކުގައި ބުނެފައި ވެއެވެ.\nޗެލްސީގެ ކޯޗު އެންޓޯނިއޯ ކޮންޓޭ ބުނީ، ފެނާންޑޯ ލޮރެންޓޭއަކީ ހުނަރުން ފުރިގެންވާ މޮޅު ކުޅުންތެރިއެއް ކަމަށާއި މީގެ ކުރިން ލޮރެންޓޭއާއެކު މަސައްކަތް ކޮށްފައި ވުމުން އެކަން އިގޭ ކަމަށެވެ. އަދި ޗެލްސީގައި ލޮރެންޓޭއަށް ކާމިޔާބު ހޯދޭނެ ކަމަށް ވެސް ކޮންޓޭ ބުންޏެވެ.\nއުމުރުން 31 އަހަރުގެ ލޮރެންޓޭ ސްވެންސީއަށް މިހާތަނަށް ކުޅެދިން 13 މެޗުގައި ހަ ލަނޑު ވަނީ ކާމިޔާބުކޮށްދީފައެވެ.\nއިނގިރޭސި ޕްރިމިއާލީގުގެ އެއް ވަނަ މަގާމްގައި 49 ޕޮއިންޓާއެކު ޗެލްސީ އޮތްއިރު، ސްވެންސީ މިވަގުތު އޮތީ 15 ޕޮއިންޓާއެކު ލީގް ތާވަލްގެ 19 ވަނައިގައެވެ.


Aa VIP Terminal maadhamaa hulhuvanee\nވީއައިއޭގައި އަލަށް ހަދަމުން ގެންދާ ވީއައިޕީ ޓާމިނަލް މާދަމާ ހުޅުވާނެ -- ފޮޓޯ: އަވަސް\nވެލާނާ އިންޓަނޭޝަނަލް އެއާޕޯޓް (ވީއައިއޭ) ގައި ތަރައްގީ ކޮށްފައިވާ އާ ވީއައިޕީ ޓާމިނަލް މާދަމާ ބޭނުން ކުރަން ފަށާނެ ކަމަށް މޯލްޑިވްސް އެއާޕޯޓްސް ކޮމްޕެނީ ލިމިޓެޑް (އެމްއޭސީއެލް) އިން ބުނެފި އެވެ.\nއެމްއޭސީއެލްގެ އޮފިޝަލަކު އަވަސް އަށް ވިދާޅުވީ މަދަމާ ހުޅުވަނީ ވީއައިޕީ ޓާމިނަލްގެ ފުރަތަމަ ފިޔަވަހި ކަމަށާއި އެތަން މާދަމާއިން ފެށިގެން ބޭނުން ކުރަން ފަށާނެ ކަމަށެވެ.\nމި ބަދަލާއެކު ކުރީގެ ވީއައިޕީ ޓާމިނަލް ހުސްވާނެ އެވެ. އަދި އެ ޓާމިނަލް ތަރައްގީ ކުރުމުގެ މަސައްކަތް ފަށާނެ އެވެ.\nވީއައިއޭގައި އާ ވީއައިޕީ އިމާރާތް ހެދީ މިހާރު ވެސް އެއާޕޯޓުގައި ހުރި ވީއައިޕީ އިމާރާތުގެ ފަހަތުގަ އެވެ. މަސައްކަތް ކުރަނީ އެއާޕޯޓުގެ ގިނަ މަސައްކަތް ތަކެއް ކުރާ ޗައިނާގެ ބީޔޫސީޖީ ކުންފުނިންނެވެ. ކުރިން އަކްއާ ރެސްޓޯރަންޓް ހަދާފައި ހުރި ތަނުގައި ޓާމިނަލް ފަރުމާ ކޮށްފައިވަނީ ރާއްޖޭގެ ބައެއް ރިސޯޓްތަކާއި އެހެން ވެސް ބޮޑެތި މޯލްތައް ޑިޒައިން ކޮށްފައިވާ ޔޫޖީ ޔަމަޒަކީ އާކިޓެކްޗާ ޕީއެލްއެލްސީންނެވެ. ޔަމަޒަކީ އަކީ ކުޑަދޫ އާއި ހުރަވަޅި ރިސޯޓު ފަދަ ގިނަ ރިސޯޓު ތަކެއް ފަރުމާ ކުރި ފަރާތެވެ.\nހަތަރު ބުރީގެ މި އިމާރާތުގައި އޯޕަން އޭރިއާގެ ބަދަލުގައި އެކަނި ތިބެން ބޭނުންވާ ޓޫރިސްޓުންނަށް ވަކިން ކެބިންތަކާއި ޗެކިން ކައުންޓަރުތައް ވެސް ހުރެ އެވެ.\nވީއައިއޭ ތަރައްގީ ކުރުމުގެ މަޝްރޫއުގެ އަގު ގާތްގަނޑަކަށް އެއް ބިލިއަން ޑޮލަރަށް ވުރެ ބޮޑު ވާނެ ކަމަށް އަންދާޒާ ކުރެވެ އެވެ. މި މަޝްރޫއުގެ ދަށުން ވީއައިއޭގައި 3،400 މީޓަރު ދިގު ރަންވޭއެއް ވަނީ ހަދާފަ އެވެ. އާ ރަންވޭގެ އަގު 373 މިލިއަން ޑޮލަރު -- 5.7 ބިލިއަން ރުފިޔާ އަށް އަރަ އެވެ. އަދި ސައޫދީ ބިންލާދިން ކުންފުންޏަށް އާ ޕެސެންޖަރު ޓާމިނަލް އަޅަން ވަނީ ހަވާލުކޮށްފަ އެވެ. މީގެ އިތުރުން ކާގޯ ޓާމިނަލް އާއި ތެޔޮ ރައްކާ ކުރާ ނިޒާމުގެ މަސައްކަތް ވެސް ވަނީ ބޮޑުބައި ނިންމާފަ އެވެ.\nމި ހިދުމަތްތަކުގެ އިތުރުން ވީއައިއޭގައި މުޅިން އަލަށް ސީޕްލޭން ޓާމިނަލެއް ވެސް އަޅާފައިވެ އެވެ. މި އަގުބޮޑު އިމާރާތް ނިންމިތާ ދެ އަހަރުވާން ކައިރިވާއިރު ވެސް އެތަން ހުޅުވިފައެއް ނުވެ އެވެ. އާ ސީ ޕްލޭން ޓާމިނަލް މަޝްރޫއުގެ ދަށުން 3.2 ހެކްޓަރު (32،000 އަކަމީޓަރު)ގެ ބިން ހިއްކުމުގެ މަސައްކަތް ނިންމާފައި ވަނީ މިދިޔަ އަހަރުގެ ޖޫން މަހު އެވެ. މި ޕްރޮޖެކްޓަކީ ޖުމްލަ 40 މިލިއަން ޑޮލަރު -- 616 މިލިއަން ރުފިޔާގެ މަޝްރޫއެކެވެ. ސީޕްލޭން ޓާމިނަލްގެ މަސައްކަތް ކުރަނީ ވީއައިއޭގެ އެންމެ މުހިއްމު މަސައްކަތް ކަމަށްވާ އާ ރަންވޭގެ މަސައްކަތް ކުރާ ބީޔޫސީޖީ އިންނެވެ.\nވެލާނާ އިންޓަނޭޝަނަލް އެއާޕޯޓް އެމްއޭސީއެލް މިނިސްޓްރީ އޮފް ޓްރާންސްޕޯޓް އެންޑް ސިވިލޭވިއޭޝަން


Dho?! Enme loabivi busy job in yoga ge himeyn kamah\nއެންމެ ލޯބިވި ބިޒީ ޖޮބުން އިރޫ ޔޯގާގެ ހިމޭން ކަމަށް\nގައުމަށް ހިދުމަތް ކުރަން ބޭނުންވީ އެންމެ ފުރިހަމައަށް ތައުލީމް ހޯދައިގެންނެވެ. ސްކޫލް ނިންމާލި ގޮތަށް އުމުރުން 19 ވަރަކަށް އަހަރުގައި އަދާކުރަން ފެށި ސަރުކާރުގެ ވަޒީފާ ދޫކޮށްލައި، އަމިއްލަ ވަޒަނާއި އާއިލާ އާ މާ ދުރަށް މެލޭޝިޔާ އަށް ގޮސް ޑިގްރީ ސެޓްފިކެޓް ހޯދީ އެހެންވެ އެވެ. އެއަށް ފަހު އަނެއްކާ ވެސް ގޮސް މާސްޓާސް ޑިގްރީ ވެސް ހޯދީ އެވެ. ރައީސް އޮފީހުގައި އަހަރުތަކެއް ވާންދެން މަސައްކަތް ކުރުމަށް ފަހު ރައްޔިތުންގެ މަޖިލީހުން ވަޒީފާ ހޯދި އެވެ. ވަޒީފާގައި ވަރަށް ވެސް ކުރިއަށް އަރައިގެން ދިޔަ އެވެ.\nއެހެން ނަމަވެސް އަމިއްލަ ދިރިއުޅުމަށް ނެގި ބޮޑު ރާޅުގައި ހަލަބޮލި ބިޒީ ދިރިއުޅުމުގެ މަތިން ފޫހިކޮށްލާ އެއްލައިލީ ޔޯގާގެ ހަމަ ހިމޭން ދުނިޔެ އަކަށެވެ. އުމުރުން 40 އަހަރުގެ އިރުޝާދާ އަބްދުއް ސައްތާރުގެ ދިރިއުޅުމުގެ ވާހަކަ އެންމެ ކުރުކޮށް ކިޔައިދެވޭނެ ގޮތަކީ އެއީ އެވެ.\nމަޖީދީ މަގުގައި ހުންނަ އޫރިދޫ އޮފީހާ ޖެހިގެން ހުންނަ "ބޭބީ ވޯލްޑް" ފިހާރައިގެ މަތީ ބައިގައި "އިރޫ ސްޓޫޑިއޯ" ނަމުގައި އަމިއްލަ ސްޓޫޑިއޯއެއް ހުޅުވައި، 80 އަށް ވުރެ ގިނަ ކްލައިންޓުންނާ އެކު އިރޫގެ ޝެޑިއުލް މިހާރު ވަރަށް ތަފާތެވެ.\nއެހެން ނަމަވެސް އިރޫގެ ހަޔާތަށް ޔޯގާ ތައާރަފްވެ ޔޯގާއަށް ހިތުން ޖާގައެއް ދީގެން އުޅޭތާ އެތައް އަހަރެއް ވެއްޖެ އެވެ. ކިޔަވަން އުޅުނު އިރު މާ ގަވާއިދުން ނޫނަސް ސިކުނޑި ހަމަޖައްސާލާ މީހާ ތަޒާ ވެލަން ޔޯގާ ކްލާސްތަކަށް ދިޔަ އެވެ. ކިޔަވާ ނިންމައިފަ މާލެ އައިސް ވެސް ހަފްތާ ބަންދުތަކުގައި ހީޓްގައި ކުރިއަށް ގެންދިޔަ ޔޯގާ ކްލާސްތަކުގައި ބައިވެރިވި އެވެ.\n"ކުއްލިއަކަށް އައި އެއްޗެއް ނޫން ޔޯގާ އަކީ. އެކަމަކު ފަހުން ފޯ އިޔާސް އެގޯ އައި ޑިސައިޑެޑް ޓު ޓޭކް ބްރޭކް ޕާސަނަލް ކަންތައްތަކެއް ހިނގައިގެން. އިންޑިއާ އަށް ގޮސް މަހެއް ވާންދެން ގަވާއިދުން ޔޯގާ ޕްރެކްޓިސްކޮށްފަ އެނބުރި މާލެ އައިސް އަހަރެއްހާ ދުވަސް ފަހުން ހިތަށް އެރީ ސެޓިފައި ވާން ވީއޭ އެހެންވެ ދިޔައީ އަނެއްކާ ޓްރެއިނިން އަކަށް. އެއް މަސް ދުވަހުގެ ޓްރެއިނިން އެއް ހަދާ ސެޓިފައިވެ ޓީޗަރަކަށް ވީ."\n"އެ ޓްރެއިނިން ވީ ލައިފް ޗޭންޖިން އެކްސްޕީރިއަންސް އަކަށް. ޑެޑްލައިނެއް ނެތް، ކޮންމެހެން ނިންމަން ޖެހޭ މަސައްކަތެއް ނެތި އެކަނި ހޭދަކުރަން އެތައް ވަގުތެއް ލިބުން. ދެޓް އޯޕެންޑް މައި އައިސް ޓު ވަރަށް ބޮޑަށް ހައު ކްލަޓާޑް މައި ހެޑް ވޯޒް އަސްލުގަ."\nއެ ދަތުރަށް ފަހު މާލެ އައިސް ގަވާއިދުން ޔޯގާ ހަދަން ފެށި އެވެ. އާއިލާ އާއި ރައްޓެހިންނަށް ކްލާސްތައް ނަގައިދޭން ފެށި އެވެ. ވަޒީފާ އާ އެއްގޮތަށް ޔޯގާ އިރޫގެ ކޮންމެ ދުވަހެއްގެ ޝެޑިއުލްގައި ހިމެނި އެވެ.\n"ދެން އައި ތޯޓް މޭބީ އައި ޝުޑް ގެޓް ސެޓިފައިޑް އޭ. ކޯޒް އައި ވޯޒް ސްޓާޓިން ޓު ހޭޓް މައި ޖޮބް އެންޑް ތިންގްސް ދެޓް ވާ ގޮއިން އޮން. އޭރު މަޖިލީހުގަ އުޅުނީ. ފުރަތަމަ މަޖަލަކަށް ކީ ކެނޑޭނީ އޭ އަހަރު ނިމޭއިރަށް. އެއްވެސް މީހަކު ސީރިއަސްކޮށް ނުނަގާ. އެއީ އޭރު އިރޫއަކީ ޑިޕާޓްމަންޓުގެ ހެޑް އަދި ދާއިރާގައި އެހާ ގިނަ ދުވަސްވާންދެން މަސައްކަތްކޮށްފަ ހުރީމަ އެއްވެސް މީހަކު ހިއެއް ނުކުރޭ ދޫކޮށްފަ ހިނގައިދާނެއެކޭ."\nއޭރު އޮފީހަށް ފަހު އިރޫގެ ގިނަ ވަގުތު ހޭދަކުރަމުން އައީ ގޭގައި ނަގައިދޭ ޔޯގާ ކްލާސްތަކަށް އަންނަ މީހުންނާ އެކުގަ އެވެ. މީހުންނަށް ކްލާސްތައް ނަގައިދޭން އިރޫ ފެށީ ތިން ކްލައިންޓުންނާ އެކުގަ އެވެ. އޭރު ވަޒީފާއަށް ދާތީ އިތުރު ކްލައިންޓުން ނުނެގީ އެވެ.\nއޭގެ ދޮޅު އަހަރެއްހާ ދުވަސް ފަހުން ސްޓޫޑިއޯ ހުޅުވާ ރަސްމީކޮށް ޔޯގާ ކްލާސްތައް ނަގައިދޭން ފެށީ 2016 ވަނަ އަހަރުގެ ޖެނުއަރީ މަހު އެވެ. މިހާރު އިރޫ އާއެކު އޭނާގެ ކޮއްކޮ އަދި ބޮޑު ދައިތަ ކިޔާ ކުއްޖަކު ޔޯގާ ކްލާސްތައް ނަގައިދެ އެވެ.\nމިހާރު އިރޫގެ ދިރިއުޅުމަކީ އެއީ އެވެ. ހަފްތާގެ ތިން ދުވަހު ފުލްކޮށް ކްލާސްތައް ނަގައިދިނުމަށްފަހު ބާކީ ހުރިހާ ވަގުތެއް ހޭދަކުރަނީ އަމިއްލަ ކަންތައްތަކަށެވެ. އިތުރު ކަންތައްތަކެއް ކުރުމުގެ ބަދަލުގައި އިރޫ މިވަގުތު ބޭނުންވަނީ އޭނާގެ ހުރިހާ ވަގުތެއް ވެސް ޔޯގާއަށް ހުސްކުރާށެވެ.\n"ޖޮބް މަތިން ފޫހިވެފަ ހުރީމަ އެއްވެސް ވަރަކަށް މިސްއެއް ނުވޭ. ޔޯގާއަށް ހުރިހާ ވަގުތެއް ހުސްކުރަން ބޭނުންވަނީ. އައި އެންޖޯއީ ވަޓް އައި ޑޫ."\n"ޔޯގާ ކްލާސްތަކަށް އަންނަ މީހުންގެ ޕްރޮގްރެސް ފެނުނީމަ ވަރަށް ހިތްހަމަ ޖެހޭ. އެމީހުންނަށް ޕޯޒް އެއް ހެދުނީމައެއް ނޫން. ހައު އިޓް ޗޭންޖެސް ދެއާ ލައިވްސް ބެޓާ. ދޭ އޯލްވޭސް ސޭ ދޭ ފީލް ބެޓާ އޭ އާފްޓާ ކްލާސެސް އެންޑް ދޭ ބިކަމް މޯ ކޮންފިޑެންޓް އޭ."\nއޭގެ އިތުރުން އެމީހުން އެންޒައިޓީ ފަދަ ކަންތައްތައް ހޭންޑްލް ކުރެވި އެފަދަ ކޮމެންޓުތައް ލިބޭތީ އިރޫ ހުރީ އުފަލުންނެވެ. އިރޫގެ ފަރާތުން އެހެން ބަޔަކަށް އެހީތެރިކަމެއް ފޯރުކޮށްދެވޭތީ އެވެ.\nއިރޫ މިހާރު ތައްޔާރުވަމުން އަންނަނީ އިރޫ ސްޓޫޑިއޯގެ އަހަރީ ދުވަހާ ދިމާކޮށް ޔޯގާ އިންސްޓްރަކްޓާ ޓްރެއިނިން ޕްރޮގްރާމެއް ކުރިއަށް ގެންދަން ރާވަމުންނެވެ. މީގެކުރިން ވެސް އޭގެ ޕްރޮގްރާމެއް ކުރިއަށް ގެންގޮސް 15 ވަރަކަށް އިންސްޓްރަކްޓަރުން ވަނީ ތަމްރީނުކޮށްފަ އެވެ. އެ އިންސްޓްރަކްޓަރުން ދާއިރާއިން ފެނިގެން ދިއުމަކީ އިރޫގެ އެންމެ ބޮޑު އުފަލެވެ.\nފިޓްނެސް ދުޅަހެޔޮ ދިރިއުޅުން ދޯ މަޖައްލާ


ރަހިމުގައި ފެން (އެމްނިއޮޓިކު ފެން) ގިނަވުން (Polyhydraminos) | މާބަނޑުދުވަސްވަރު | މަންމާއިދަރިފުޅު | ޞިއްޙަތު\nBack ކަވާސާ ޞިއްޙަތު ޞިއްޙަތުގެ ބައިތައް މަންމާއިދަރިފުޅު މާބަނޑުދުވަސްވަރު ރަހިމުގައި ފެން (އެމްނިއޮޓިކު ފެން) ގިނަވުން (Polyhydraminos)\n* އެމްނިއޮޓިކު ފެނަކީ ކޮބާ؟\n* އެމްނިއޮޓިކު ފެން އުފެދެނީ ކޮންތާކުން؟\n* ކިހާ އެމްނިއޮޓިކު ފެނެއް ހުންނަން ޖެހޭނެތަ؟\n* އެމްނިއޮޓިކު ފެން ގިނަކަން އެނގޭނެ އަލާމާތް ތަކަކީ ކޮބާ؟\n* އެމްނިއޮޓިކު ފެން ގިނަވަނީ ކީއްވެ؟\n* އެމްނިއޮޓިކު ފެން ގިނަވެއްޖެ ނެމެ ކަންތައް ކުރަން ރަނގަޅު ގޮތަކީ ކޮބާ؟\nއެމްނިއޮޓިކު ފެނަކީ ކޮބާ؟\nއެމްނިއޮޓިކު ފެނަކީ ދަރިފުޅުގެ ވަށައިގެން ފުރާ ލެވިފައިވާ ފެން ދުއްޔެކެވެ. މިފެންދުލީގެ ވަޒީފާއަކީ:-\n- ބަނޑަށް ލިބޭ އަނިޔާތަކުން ދަރިފުޅު ހިމާޔަތް ކުރުން\n- ފޫޅުގަނޑު ފިތި ގޮށްޖެހުނަ ނުދިނުން.\n- ރަހިމުގެ އެތެރޭގެ ފިނިހޫނު މިން އެއްވަރެއްގައި ބެހެއްޓުން.\n- ބަލިތަކުން ދަރިފުޅު ސަލާމަތް ކުރުން.\n- ދަރިފުޅުގެ މަސްތަކާއި ކަށިތައް އެކަށީގެންވާ ވަރަށް ބޮޑުވެ ވަރުގަދަ ވުމަށް ބޭނުންވާ ހަރަކާތްތަކަށް ފުރުޞަތު ހޯދައިދިނުން.\n- ހަޖަމް ކުރާ ނިޒާމާއި ނޭވާލާ ނިޒާމު ފުރިހަމަ ކުރުމަށް އެހީތެރިވެދިނުން.\nއެމްނިއޮޓިކު ފެން އުފެދެނީ ކޮންތާކުން؟\nއެމްނިއޮޓިކު ފެން އުފެއްދުމުގެ ދައުރުގައި މައިމީހާއާއި ކުޑަދަރިފުޅުވެސް ބައިވެރިވެއެވެ. ބަލިވެއިދެ ފުރަތަމަ 14 ހަފުތާގައި މިފެން އުފައްދަނީ މައިމީހާގެ ލެއިންނެވެ. އެއަށްފަހު މައިމީހާގެ ލޭގެ އިތުރުން ކުޑަދަރިފުޅުގެ ކުޑަކަމުދާ އެއްޗެތިންނެވެ. އަދި މިފެނުގެ ބޮޑުބަޔަކީވެސް ދަރިފުޅުގެ ކުޑަކަމުދާއެއްޗިއްސެވެ. މިފެން އަބަދުވެސް ހުންނަނީ ދައުރުވެ ދައިރުވެއެވެ. އަދި ދުވާލަކު އެތައްފަހަރަކު ހުންނަނީ އާވެއާވެއެވެ. މިކަމުގައި ދަރިފުޅު ވަރަށް ބޮޑު ރޯލެއް އަދާކުރެއެވެ. އެއީ ހަތަރުފަސްމަހުގައި ދަރިފުޅު މިފެން ބުއިމަށްފަހު ކުޑަކަމުދާ އެއްޗެތީގެ ގޮތުގައި ދެވަނަފަހަރަށް އެމްނިއޮޓިކު ފެނުގެތެރެއަށް ބޭރުކޮށްލައެވެ. އަދި މައިމީހާގެ ލޭގެތެރެއަށްވެސް މިފެނުން ބައެއް ފޭދިގެން ދެއެވެ. ވުމާއެކު އަބަދުވެސް މިފެން ހުންނަނީ އާވެއާވެއެވެ.\nވުމާއިއެކު މިފެން އެކަށީގެންވާ ހެއުވަރު ވަރެއްގައި ބެހެއްޓުމަށް ދެމައިންގެ ދައުރުވެސް ވަރަށް ބޮޑެވެ. ނަމަވެސް ބައެއްފަހަރު މިނިޒާމަށް އުނިކަން އާދެއެވެ. އާއްމުގޮތެއްގައި ދަރިފުޅުގެ ސަބަބުންނެވެ.އަދި ބައެއްފަހަރު މައިމީހާގެ ސަބަބުންނެވެ. ނަތީޖާއަކަށްވަނީ ފެން ހުންނަން ޖެހޭވަރަށް ވުރެ ގިނަވުމެވެ. ނުވަތަ މަދުވުމެވެ.\nކިހާ އެމްނިއޮޓިކު ފެނެއް ހުންނަން ޖެހޭނެތަ؟\nޠަބީއީ ހާލަތްތަކުގައި ބަނޑަށް ގާތްގަޑަކަށް 32-34 ހަފުތާވަންދެން މިފެންދާނީ އިތުރުވަމުންނެވެ. މިހާހިސާބުގައި ބަނޑުގެ ހަތަރުބައިކުޅައެއްބަޔަކީ މިފެނެވެ. އެއަށްފަހު ވިހަންދެން ދެންދާނީ މަޑުމަޑުން މަދުވަމުންނެވެ.\nއެއްވެސް އިރެއްގައި ހިސާބަށް ވުރެ ފެން ގިނަވެއްޖެ ނަމަ ނުވަތަ މަދުވެއްޖެނަމަ ޑޮކުޓަރަކަށް ދައްކައިގެން ސްކޭންކޮށް ބަލަން ޖެހޭނެއެވެ.\nއެމްނިއޮޓިކު ފެން ގިނަކަން އެނގޭނެ އަލާމާތް ތަކަކީ ކޮބާ؟\nއެމްނިއޮޓިކު ފެން ގިނަވަނީ މާބަނޑު މީހުންގެ ތެރެއިން %1 މީހުންގެއެވެ. މިކަން ދެނެގަނެވޭނެ އެންމެ ފަސޭހަ އަލާމާތަކީ ހިސާބަށް ވުރެ އަވަހަށް ބަނޑު ބޮޑުވަމުން ދިޔުމެވެ. މީގެއިތުރުން ބަނޑަށް އުދަގޫވުމާއި ބުރަކަށީގައި ރިއްސުމާއި ނޭވައިލާން އުދަގޫވުމާއި ހިސާބަށްވުރެ ބޮޑަށް ފަޔާއި ފައިތިލަ ދުޅަވެ ފޮއްސިވުމަކީވެސް އެމްނިއޮޓިކު ފެން ގިނަވެއްޖެ ނަމަ ފެނިދާނެ އަލާމާތްތަކެކެވެ. މިއަލާމާތްތައް ހުރެއްޖެނަމަ ސްކޭންކޮށްގެން ބަލައި ޗެކު ކުރަން ޖެހޭނެއެވެ.\nސްކޭން ކުރާއިރު އެންމެ ބޮޑަށް ފެންހުރިދިމާލެއް ބަލައި ތަފާތު ދިމަދިމާލުން މިންއަޅާނެއެވެ. ޠަބީއީކޮށް ހުންނަން ޖެހޭނީ 5-52 ސެންޓިމީޓަރެވެ. 52 ސެންޓިމީޓަރަށްވުރެ އެއްވެސް ދިމާލެއްގައި ބޮޑުނަމަ އެހުރީ އެމްނިއޮޓިކު ފެން ހުންނަންވާ ވަރަށްވުރެ ގިނަވެފައެވެ.\nއެމްނިއޮޓިކު ފެން ގިނަވަނީ ކީއްވެ؟\nވަރަށްގިނަފަހަރު މިހެންދިމާވާ މައިގަޑު ސަބަބެއް ނޭގެއެވެ. ތިރީގައިއެވަނީ އާއްމުގޮތެއްގައި އެމްނިއޮޓިކު ފެންގިނަވުމަށް މެދުވެރިވާ ސަބަބުތަކެވެ.\n- މައިމީހާއަށް ހަކުރުބަލި ޖެހިފައި ހުރުން. ހަކުރުބަލި ހުރުމަކީ އެމްނިއޮޓިކު ފެން އުފެދޭމިންވަރު އިތުރުވާ ސަބަބެކެވެ. އަދި އެކަމަށް ފަރުވާ ކުރުމަށްވެސް އުދަގޫވާ ކަމެކެވެ. އާއްމުގޮތެއްގައި ބަލިވެއިންނައިރު ހަޖކުރުބަލި ހުންނަ މީހުންގެ ތެރެއިން %10 މީހުންނަށް މިހެން ދިމާވެއެވެ.\n- އެއްމާބަނޑު ކުދިންނަށް ބަލިވެއިނުން. އެއްމާބަނޑު ދެކުދިންނަށް ނުވަތަ އެއަށްވުރެ ގިނަ ކުދިންނަށް ބަލިވެއިނުމަކީ އެމްނިއޮޓިކު ފެން ގިނަވުމުގެ ނުރައްކާ ވަރަށް ބޮޑުވާ ކަމެކެވެ. އަދި މިއީ އެއްކުއްޖެއްގެ އެމްނިއޮޓިކު ފެން އަނެއްކުއްޖަކަށް އެމްނިއޮޓިކު ދުއްޔަށް ދިއުންވެސް މަދުވެރިވާ ކަމެކެވެ. މިހެން ވުމުން އެއްކުއްޖެއްގެ ދުލީގައި އެމްނިއޮޓިކު ފެން އާދަޔާ ހިލާފަށް އިތުރުވާއިރު އަނެއްކުއްޖެއްގެ ދުލީގައި އެމްނިއޮޓިކު ފެން އާދަޔާ ހިލާފަށް މަދުވާގޮތް ދިމާވެއެވެ.\n- ދަރިފުޅުގެ އައިބެއްހުރުން. މިއީ ވަރަށް މަދުންނަމަވެސް ދިމާވާ ކަމެކެވެ. މިހެން ދިމާވަނީ ދަރިފުޅުގެ ހަޖަމް ކުރާ ނިޒާމުގައި ހުންނަ ބައްޔެއްގެ ސަބަބުން އެމްނިއޮޓިކު ފެން ނުދިރުވޭގޮތް ވުމުންނެވެ. މިފަދަހާލަތުގައި ދަރިފުޅު މިފެން ނުބުޔަސް ކުޑަކަމުދާތީ އެމްނިއޮޓިކު ފެން ދާނީ ގިނަވަމުންނެވެ.\n- ދަރިފުޅުގެ ލޭ މަދުވުން. މިހެން ދިމާވަނީ ބައެއްބަލިތަކުގެ ސަބަބުން ދަރިފުޅުގެ ލޭ ވަރަށް ބޮޑަށް ދަށް ވެއްޖެ ނަމައެވެ. މިފަދަހާލަތުގައި ބަނޑުގައިވާ ދަރިފުޅަށް ލޭއަޅަން ޖެހޭނެއެވެ.\nއެމްނިއޮޓިކު ފެން ގިނަވެއްޖެ ނެމެ ކަންތައް ކުރަން ރަނގަޅު ގޮތަކީ ކޮބާ؟\nއެމްނިއޮޓިކު ފެން ހިސާބަށްވުރެ ގިނަވެއްޖެނަމަ ދަރިފުޅުގެ އެއްވެސް އައިބެއް ނުވަތަ ބައްޔެއް ހުރިތާ ބެލުމަށް ސްކޭން ކުރަން ޖެހޭނެއެވެ. އަދި ފަހަރުގައި އެމްނިއޯސެންޓީސިސްވެސް ހަދަން ޖެހިދާނެއެވެ.\nއަދި މެދުނުކެޑި ގަވައިދުން ސްކޭން ކުރަމުން ވާނުވާ ބަލަމުން ދާން ޖެހޭނެއެވެ. އަދި ހަކުރުބަލި ހުރިތޯ ކުރިން ޓެސްޓު ކޮށްފައި ނުވާނަމަ އަވަހަށް ޓެސްޓު ކުރަން ޖެހޭނެއެވެ. އަދި ވިހަމުންދާއިރު މައިމީހާއާއި ދަރިފުޅުގެ ހިތުގެ ހިގުމާއި ސިއްހަތު ބަލަމުން ދާން ޖެހޭނެއެވެ. އެއީ އެމްނިއޮޓިކު ފެން ގިނަވުމަކީ ވަރަށްގިނަ ފަހަރު ދަރިފުޅަށްވުރެ ކުރިން ފޫޅުގަނޑު ފައިބަންދިމާވާ ސަބަބެކެވެ. މިގޮތަށް ފޫޅުގަނޑު ކުރިން ފެއިބުމަކީ ފޫޅުގަނޑު ފިތި ދަރިފުޅަށް ލޭ ގެންގޮސްދިނުން ހުއްޓުވާ ކަމެކެވެ. އަދި ވަގުތުން ފިޔަވަޅު ނޭޅިއްޖެ ނަމަ ދަރިފުޅުގެ ފުރާނައަށް ނުރައްކާވާ ކަމެކެވެ. އަދި ފެނދުޅި ފަޅައިގެން ދިއުމާއިއެކު ދަރިފުޅު ވިހެއުމުގެ ކުރިން މަސް ރަހިމުން ވަކިވުމަކީވެސް މިފަދަ ހާލަތުގައި ވުން ވަރަށް ގާތް ކަމެކެވެ.\nއިސްވެދިޔަ ސަބަބުތަކަށްޓަކައި މިފަދަ ކޮންމެ މަޔަކު ވިހަން ދާންވާނީ ހޮސްޕިޓަލަށެވެ. އެއީ މައިމީހާއާއި ދަރިފުޅަށް ލިބިދާނެ ނުރައްކަލަކުން ހިމާޔަތް ކުރުމަށްތަކައެވެ.


SunOnline: Panda ehgai aiy laigen BLACKPINK hoonu fenah\nޕެންޑާ އެއްގައި އަތްލައިގެން ބްލެކްޕިންކް ހޫނުފެނަށް\nއަހުމަދު ޖައިޝަން 12 Nov 2020, 10:54\nބްލެކްޕިންކްގެ މެމްބަރުން ޕެންޑާގައި އަތްލައި އެ ގެންގުޅޭ މަންޒަރުތަކެއް ---\nމަޝްހޫރު ކޭޕޮޕް ބޭންޑު ކަމަށްވާ ބްލެކްޕިންކްގެ މެމްބަރުން، ކުޑަ ޕެންޑާއެއްގައި އަތްލައި އެ އުފުލާ ހެދުމުގެ ސަބަބުން ޗައިނާގެ އެތައް ބައެއްގެ ފަރާތުން ނުރުހުން ރައްދުވެ ބޭންޑް ހޫނު ފެނަށް ވެއްޓިއްޖެ އެވެ.\nދާދިފަހުން އާންމުކޮށްފައިވާ ވީޑިއޯއެއްގައި ފެނިގެންދަނީ ދެކުނު ކޮރެއާގެ ޒޫގައި، ތިން މަހުގެ ޕެންޑާއެއް ކަމަށްވާ "ފޫ ބައު" އުފުލައިގެން ބްލެކްޕިންކްގެ މެމްބަރުން އުޅޭ މަންޒަރެވެ. އާންމުކޮށް މަންޒަރު ބަލާ މީހުންނަށް އެއީ ބޮޑު ކަމަކަށް ނުވެދާނެ އެވެ. އެހެންނަމަވެސް ޗައިނާގެ ފަރާތްތަކަށް އެ މައްސަލަ ވެގެން ދިޔައީ ބޮޑު މައްސަލައަކަށެވެ.\nޗައިނާއިން ބޭރުގައި ޕެންޑާ ގެންގުޅެ އަދި ބަލަހައްޓާ ގޮތްތަކާ މެދު ޗައިނާގެ ރައްޔިތުން އަބަދު ވެސް ކަންބޮޑުވެ އެވެ.\nއަސްލު މައްސަލައަކީ ކޮބާ؟\nޕެންޑާއަކީ ޗައިނާގެ ގިނަ ބަޔަކު ދެކޭގޮތުގައި އެގައުމުގެ ބޮޑު ފަހުރެކެވެ. ސަބަބަކީ ދުނިޔޭގެ ކަންކޮޅުތަކުގެ ތެރެއިން އެއްވެސް ތަނެއްގައި ބަންދުކުރުމެއް ނެތި މިނިވަންކަމާއި ރައްކާތެރިކަމާ އެކު ޕެންޑާއަށް އުޅެވޭ ހަމައެކަނި ތަނަކީ ޗައިނާއަށް ވާތީ އެވެ. ޗައިނާއިން އެހެން ގައުމުތަކާ ދެމެދު އޮންނަ ޑިޕްލޮމެޓިކް ގުޅުން ވަރުގަދަ ކުރުމަށްޓަކައި ޗައިނާއިން ގައުމުތަކަށް ޕެންޑާ ލޯނުކޮށް ހަދަ އެވެ.\nފޫ ބައު މުހިއްމު ރޯލެއް ކުޅެނީ އެހެންވެގެންނެވެ. ފޫބައު އަކީ ޗައިނާއާއި ކޮރެއާއާ ދެމެދުގައި އޮންނަ ގުޅުން ވަރުގަދަކުރުމަށް ލޯނުކޮށްފައިވާ ދެ ޕެންޑާއަށް ލިބުނު ފުރަތަމަ ދަރިއެވެ. ޗައިނާގެ ޝިޒުއާން ޕްރޮވިންސުން އެ ދެ ޕެންޑާ، ކޮރެއާއަށް ލޯނުކުރީ 2016 ވަނަ އަހަރުގަ އެވެ.\nމިއަހަރުގެ ޖުލައި މަހުގައި ވިހި ފޫބައު އަކީ ކޮރެއާގައި ވިހި ފުރަތަމަ ޕެންޑާއެވެ. މިދިޔަ ހަފްތާގައި ފޫ ބައު ފުރަތަމަ ފަހަރަށް ދެކުނު ކޮރެއާގެ އާންމުންނަށް ދައްކާލި އެެވެ.\nއެހެންނަމަވެސް ޗައިނާއިން ވަނީ ޕެންޑާ ބަލަހައްޓައި ދެއްކުމަށްޓަކައި ހަރުކަށި ފިޔަވަޅުތަކާއި ގަވާއިދުތަކެއް އެކުލަވާލާފަ އެވެ. އެގޮތުން އެ ފަރާތްތަކުން ބުނެފައިވާގޮތުގައި ޕެންޑާގައި އަތްލައި އެ އުފުލައި ހެދޭނީ ހަމައެކި އެކަމަށް ޓްރެއިންވެފައި ތިބޭ ޕްރޮފެޝަނަލުންނެވެ.\nއެހެންކަމުން ބްލެކްޕިންކްގެ މެމްބަރުން އެ ޕެންޑާ އުފުލައި އޭގައި އަތްލައި ހެދުމުން ޗައިނާގެ މީހުންގެ ރުޅިގަނޑު އެރީ ރަތަށެވެ. އަދި ޕެންޑާގެ ފުރާނައަށް ނުރައްކާ ވެދާނެ ކަމަށް ބުނެ ޗައިނާގެ އެތައް ބަޔަކު ކަންބޮޑުވުން ފާޅުކުރި އެވެ.\nބައެއް ފަރާތްތަކުން ބުނެފައި ވަނީ ބޭންޑު މެމްބަރުން މާ ގިނައިން މޭކަޕް ހާކައިގެން އެ ޕެންޑާ ގައިގައި އަތްލުމުން އޭގެ ސަބަބުން ޕެންޑާއަށް ނުރައްކާ ވާނެ ކަމަށެވެ.\nއެ މައްސަލައާ ގުޅިގެން ޕްރޮޑަކްޝަނުން ވީޑިއޯ ނަގާފައި ވީނަމަވެސް ބްލެކްޕިންކް އިން ވަކި އެއްޗެއް އަދި ބުނެފައެއް ނުވެ އެވެ.


Mayor Shifa ge massalain PG Shameem thanaazulu vejje\nމޭޔަރު ޝިފާގެ މައްސަލައިން ޕީޖީ ޝަމީމް ތަނާޒުލު ވެއްޖެ\n20 އޮކްޓޯބަރ 2020 - 22:55:38\nމާލޭސިޓީ މޭޔަރު ޝިފާ މުހައްމަދުގެ މައްޗަށް ދައުވާ ކޮށްދިނުމަށް އެދި އެންޓި ކޮރަޕްޝަން ކޮމިޝަން (އޭސީސީ)އިން ޕްރޮސިކިއުޓާ ޖެނެރަލް އޮފީހަށް ފޮނުވާފައިވާ މައްސަލައިން ޕީޖީ ހުސައިން ޝަމީމް ތަނާޒުލުވެއްޖެ އެވެ.\nމިއަދު ބޭއްވި ނޫސްވެރިންގެ ބައްދަލުވުމުގައި މޭޔަރު ޝިފާގެ މައްޗަށް ދައުވާކޮށްދިނުމަށް އެދި ފޮނުވާފައިވާ މައްސަލައާއި ގުޅޭގޮތުން ނޫސްވެރިއަކު ކުރި ސުވާލަށް ޖަވާބު ދެއްވަމުން ޕީޖީ ޝަމީމް ވިދާޅުވީ މަސްލަހަތު ފުށުއަރާތީ އެ މައްސަލައިގައި އެއްޗެއް ނުބުނާނެ ކަމަށެވެ.\n"ޝިފާގެ މައްސަލައިގައި އަޅުގަނޑަށް ހަމަ ލާހިކެއް ނޫން އެއްޗެއް ދަންނަވާކަށް، މަޖިލީހުން ފާސްކުރައްވާފައި އޮތް ގާނޫނެއްގަ ބުނާގޮތުން އަޅުގަނޑުގެ މަސްލަހަތު ފުށޫއަރާނެ. ޝިފާއަކީ އަޅުގަނޑާ ދެބެންގެ ދެދަރި ކުއްޖެއް."\nޕީޖީ ޝަމީމް ވިދާޅުވީ އެ މައްސަލައިން އެމަނިކުފާނު ތަނާޒުލުވެފައިވާ ކަމަށެވެ.\nޕީޖީ އޮފީހުގައި މިވަގުތު މައްސަލައެއް ޕްރޮސެސްކުރުމަށް ނަގާ އާންމު މުއްދަތަކީ 10 ދުވަސްކަން ފާހަގަކޮށް ޕީޖީ ވިދާޅުވީ އެ ލެވެލްގައި ހިފެހެއްޓުމަށް މަސައްކަތް ކުރައްވަމުން އަންނަކަމަށެވެ. އެހެން ނަމަވެސް ތަންކޮޅެއް ލަސްވާ ބައެއް މައްސަލަތައް ހުންނާނެ ކަމަށްވެސް ޕީޖީ ވިދާޅުވި އެވެ.\nމޭޔަރު ޝިފާގެ މައްޗަށް ދައުވާކޮށްދިނުމަށް އެދި އޭސީސީން ޕީޖީއަށް ފޮނުވާފައިވަނީ، މާލޭ ލޮނުޒިޔާރާތްކޮޅު ސަރަހައްދުގައި މާލޭ ސިޓީ ކައުންސިލުން ތަރައްޤީކޮށްފައިވާ ޕާކްގެ މައްސަލައިގައި އޭސީސީން ތަހްގީގު ކުރި މައްސަލައާއި ގުޅިގެންނެވެ. އޭސީސީން ބުނެފައިވަނީ ޝިފާގެ މައްޗަށް ދައުވާ ކުރުމަށް ފޮނުވާފައިވަނީ ޤާނޫނުލްއުޤޫބާތުގެ 513 ވަނަ މާއްދާގެ ށ (ރަސްމީ ހައިސިއްޔަތު ނަހަމަ ގޮތުގައި ބޭނުން ކުރުން) ގައި ބަޔާންކޮށްފައިވާ ފަދަ ކޮރަޕްޝަންގެ އަމަލެއް ހިންގާފައިވާތީ ކަމަށެވެ.\nމައްސަލައާއި ގުޅޭގޮތުން އޭސީސީ އިން ބުނެފައިވަނީ ޕާކު ތަރައްގީ ކުރުމުގެ މަޝްރޫއުގައި ހިމެނޭ ދެ ފާހަނަބަރީގެ މަސައްކަތް އަމިން ކޮންސްތްރަކްޝަންސް އާ ހަވާލުކޮށްފައިވަނީ ލިޔެކިޔުމެއް ނެތި ވާދަވެރި ދެފުށްފެންނަ އުސޫލަކުން ނޫންކަން ތަހްޤީޤަށް ފާހަގަކުރެވޭ ކަމަށެވެ.\nއެމައްސަލައިގައި ވެސް މަޖިލީހުގެ އެމްޑީޕީއަށް ނިސްބަތްވެވަޑައިގަންނަވާ މެމްބަރުންވަނީ އޭސީސީއަށް ފާޑުވިދާޅުވެފަ އެވެ.


ބީލަމާ ގުޅޭ މައުލޫމާތު ކަރުދާސް މި އިޢުލާނާ އެޓޭޗް ކުރެވިފައިވާނެއެވެ. މި ތަކެއްޗާއި ބެހޭގޮތުން އެއްވެސް ސުވާލެއްވާނަމަ އީމެއިލް ކުރައްވާނީ 2019 ޑިސެމްބަރ 04 ވާ ބުދަ ދުވަހުގެ 10:00 ގެ ކުރިން، [email protected] އީމެއިލް އެޑްރެހަށެވެ.\nބީލަން ހުޅުވުން އޮންނާނީ 2019ޑިސެމްބަރ 05 ވާ ބުރާސްފަތި ދުވަހުގެ 10:00 ގައި އިލެކްޝަންސް ކޮމިޝަން (ޕޯޓް ކޮމްޕްލެކްސް5ވަނަ ފަންގިފިލާ، ހިލާލީމަގު) ގައެވެ. ގަޑިޖެހުމަށްފަހު ހުށަހަޅާ ބީލަންތައް ބަލައިނުގަނެ އަނބުރާ ރައްދު ކުރެވޭނެއެވެ. ބީލަންތައް ހުންނަންވާނީ ސިޓީ އުރައެއްގައި ބަންދުކުރެވިފައެވެ. ބޭރުގައި ބީލަމަށް ދެވިފައިވާ ނަން، ޕްރޮޖެކްޓް ނަންބަރ، ހުޅުވަން ކަނޑައެޅިފައިވާ ތާރީޚާއި ވަޤުތު އަދި ކޮންޓްރެކްޓަރުގެ ނަން ލިޔެވިފައި އޮންނަންވާނެއެވެ


Mahsalathakun araigane City thaafthu roohehgai\nމައްސަލަތަކުން އަރައިގަނެ ސިޓީ ތަފާތު ރޫހެއްގައި\nމެންޗެސްޓާ ސިޓީއަށް ކުރިމަތިވި އުނދަގޫ ހާލަތުން އަރައިގަނެވިއްޖެ ކަމަށާއި މިރޭ ލިވަޕޫލާ ދެކޮޅަށް ކުޅޭ މެޗަށް ސިޓީ އޮތީ ތަފާތު ރޫހެއްގައި ކަމަށް އެ ޓީމުގެ ކޯޗް ޖޯސެފް 'ޕެޕް' ގާޑިއޯލާ ބުނެފި އެވެ.\nމިދިޔަ މަހު ޖެހިޖެހިގެން ދެ މެޗުން ބަލިވެ، ސިޓީ އުނދަގޫ ހާލަތަކަށް ވެއްޓުނެވެ. އަދި ސީޒަންގެ ފުރަތަމަ ހާފުގައި އެ ޓީމަށް ތާވަލުގެ އެއްވަނަ މަގާމު ގެއްލި، މިހާރު އެއް ވަނައިގައި ލިވަޕޫލާ ހަތް ޕޮއިޓަށް ފެއަށް ޖެހުނެވެ.\nއެންމެ ފަހުގެ ޗެމްޕިއަން ސިޓީ، މިދިޔަ ސީޒަންގެ ލީގްގައި ބަލިވީ އެންމެ ދެ މެޗުންނެވެ. އެހެންނަމަވެސް، މި ސީޒަންގެ ފުރަތަމަ ހާފުގައި އެކަނި ތިން މެޗުން ބަލިވެއްޖެ އެވެ. އެހެންނަމަވެސް ސިޓީގެ ކޯޗް ގާޑިއޯލާ ގަބޫލު ކުރާ ގޮތުގައި މިހާރު އެއީ މާޒީ އެވެ.\n"އަހަންނަކަށް ހީނުވޭ ކުރިން ވެފައި އޮތް ކަމަކުން މިހާރު އޭގެ އަސަރެއް ކުރާނެހެނެއް،" މިރޭ ލިވަޕޫލާ ދެކޮޅަށް ކުޅޭ މެޗުގެ ކުރިން ވާހަކަ ދައްކަމުން ގާޑިއޯލާ ބުންޏެވެ. "އިނިގިރޭސި ފުޓްބޯޅައިގައި މާޒީގައި އެންމެ ވަރުގަދަ ދެ ޓީމަކީ މެންޗެސްޓާ ޔުނައިޓަޑާއި ލިވަޕޫލް، މާޒީން ލިބޭނެ މޮޅެއްވެސް ނެތް."\nލިވާޕުލްގެ ކޯޗް ޔާގަން ކްލޮޕް އާއި ގާޑިއޯލޯ އެންމެ ފަހުން ކުރިމަތިލި ހަތަރު މެޗަށް ބަލާއިރު، ކްލޮޕް ވަނީ ގާޑިއޯލާގެ މައްޗަށް ތިން ފަހަރު ކުރި ހޯދާފަ އެވެ. އޭގެ ތެރޭގައި ޗެމްޕިއަންސް ލީގްގެ ކްއާޓާ ފައިނަލުން ސިޓީ ކަޓުވާލި މެޗުވެސް ހިމެނެ އެވެ. އަނެއް މެޗު ނިމުނީ އެއްވަރު ވެގެންނެވެ. މިރޭގެ މެޗުން މޮޅުވެ ކްލޮޕްއަށް ސިޓީގެ މައްޗަށް 10 ޕޮއިންޓްގެ ލީޑެއް ނެގޭނެ އެވެ.\n"މިއީ ވަރަށް ރަނގަޅު ފުރުސަތެއް، މިހާރު ދެ ޓީމުގެ ދެމެދުގައި ހަތް ޕޮއިންޓްގެ ފަރަގެއް އޮތް ނަމަވެސް މިއީ އަހަރެމެންނަށް ލިބޭ ރަނގަޅު ފުރުސަތެއް ފަރަގު ކުޑަ ކުރަން،" ގާޑިއޯލާ ވާހަކަ ދެއްކި އެވެ. "ވަރަށް ގިނަ މީހުން އަހާ އަހަރެމެން ކައިރީ އަހަރެމެން (މިރޭގެ މެޗުން) ބަލިވެއްޖެއްޔާ ކިހިނެއްހޭ ވާނީ، އެހެންނަމަވެސް އަހަރެމެން މަސައްކަތް ކުރާނީ އަހަރެމެންގެ ސްޓައިލްގައި މެޗު ކާމިޔާބު ކޮށް ޕްރިމިއާ ލީގަށް ވާދަ ކުރަން."\nސިޓީގެ އިއްތިހާދު ސްޓޭޑިއަމްގައި މިރޭ ކުޅޭ މެޗު ފަށަނީ ރާއްޖޭގަޑިން ދަންވަރު 1:00 ގަ އެވެ.\nލިވަޕޫލް ފަހަތަށް ޖައްސާލުމަށްފަހު ސިޓީ އެކަކަށް


Chelsea ge coach kamah Enrique shauguverivejje | Mihaaru\nޗެލްސީގެ ކޯޗުކަމަށް އެންރީކޭ ޝައުގުވެރިވެއްޖެ\n07 ފެބުރުއަރީ 2018 - 09:10\nލަންޑަން (ފެބްރުއަރީ 7) - ޗެލްސީގެ ކޯޗުކަމަށް ބާސެލޯނާގެ ކުރީގެ ކޯޗު ލުއިސް އެންރީކޭ ޝައުގުވެރިވާ ކަމަށް މީޑިއާ ރިޕޯޓްތައް ބުނެފި އެވެ.\nފާއިތުވި މެޗުތަކުގައި ޗެލްސީގެ ފަރާތުން ފެނުނު ދަށް ނަތީޖާތަކުގެ ސަބަބުން އެ ޓީމުގެ ކޯޗުކަމުން އެންޓޯނިއޯ ކޮންޓޭ ދުރުކުރަން ޗެލްސީގެ ވެރިޔާ ރަޝިއާގެ މަހުޖަނު ރޯމަން އަބްރަމޮވިޗް ވިސްނަމުން އަންނަ ކަމަށް ފްރާންސްގެ މީޑިއާތަކުން ރިޕޯޓްކުރެ އެވެ.\nއިނގިރޭސި ޕްރިމިއާ ލީގުގައި ހޯމަ ދުވަހުގެރޭ ރަށުންބޭރުގައި ވަޓްފޯޑް އަތުން 4-1 އިން ޗެލްސީ ބަލިވި މެޗަށް ފަހު ކޮންޓޭ ބުނީ ޗެލްސީ ކޯޗުކަމުގައި އޭނާ ބަހައްޓަން ބޭނުންނަމަ އޭގެ ގޮތެއް އިހުތިޔާރުކުރާނީ ކްލަބުގެ ވެރިން ކަމަށާއި މަގާމުން ވަކިކޮށްފިނަމަ މާޔޫސްކަމެއް ނެތް ކަމަށެވެ.\nޗެލްސީން ހޯދަން މަސައްކަތްކުރާ ކޯޗުންގެ ލިސްޓުގެ ކުރީގައި އޮތް އެއް ނަމަަކީ ކުރިން ރޯމާ އާއި ސެލްޓަ ވިގޯ އަށް ކޯޗުކޮށްދިން އެންރީކޭ އެވެ. ޗެލްސީން ފާއިތުވި ހަފްތާގައި އެންރީކޭއާ ބައްދަލުވުންތަކެއް ބޭއްވި ކަމަށް އިނގިރޭސި މީޑިއާތަކުން ވަނީ ރިޕޯޓްކޮށްފަ އެވެ.\nމިިދިިޔަ ސީޒަނަށް ފަހު ބާސެލޯނާ ކޯޗުކަމުން ވަކިވެ އެންރީކޭ ވަނީ ފުޓްބޯޅައިން ބްރޭކެއް ނަަގައިފަ އެވެ. އޭނާ އަށް މިހާތަަނަށް ގިނަ ކްލަބްތަކެއްގެ ހުށަހެޅުން ވަނީ ލިބިފަ އެވެ. އޭގެ ތެރޭގައި މި ސީޒަނުގެ ކުރީކޮޅުގައި ބޮރޫޝިއާ ޑޯޓްމަންޑުން ލިބުނު ހުށަހެޅުން ވެސް ހިމެނެ އެވެ.\nރިޕޯޓްތައް ބުނާގޮތުން އެންރީކޭ ވަނީ ޗެލްސީއާ ހަވާލުވުމަށް ޝައުގުވެރިވާ ކަމަށް ބުނެފަ އެވެެ. އެހެން ނަމަވެސް ޗެލްސީގެ އޮފިޝަލުންނާ އެކު ބޭއްވި މަޝްވަރާތަކުގައި އެންރީކޭ ބުނެފައިވަނީ ސީޒަނުގެ މެދުތެރެއިން ކްލަބަކާ ހަވާލުވުމަކީ އޭނާ އަށް ފަސޭހަކަމެއް ނޫން ކަމަށާއި ބޭނުންވަނީ މި ސީޒަނަށް ފަހު ހަވާލުވުމަށް ކަމަށެވެ.\nރެއާލް މެޑްރިޑްގެ ކޯޗު ޒިނެދިން ޒިދާންގެ މުސްތަގުބަލާ މެދު ސުވާލުތަކެއް އުފެދިފައިވާއިރު، އެންރީކޭ ވަނީ އެ ޓީމާ ހަވާލުވާން ފުރުސަތު ލިބުނަސް ބޭނުން ނުހިފަން ނިންމައިފަ އެވެ.\nއިތުރު ލިޔުންތައް ޗެލްސީ ލުއިސް އެންރީކޭ


CMD finance ah finance lease kurumuge huhdha dheefi | Mihaaru\nސީއެމްޑީ ފައިނޭންސަށް ފައިނޭންސް ލީސް ކުރުމުގެ ހުއްދަ ދީފި\nސީއެމްޑީ ފައިނޭންސިން ގެ އެމްޑީ (މ) އަދި ޑިރެކްޓަރު (ވ) ފައިނޭންސް ލީސް ހުއްދައާ ހަވާލުވަނީ-- ފޮޓޯ: އެމްއެމްއޭ\nމި ހުއްދަ ދީފައިވަނީ މިއަދު އެމްއެމްއޭގައި ބޭއްވި ރަސްމިއްޔާތެއްގައި ގަވަރުނަރު އަލީ ހާޝިމް އެވެ. ސީއެމްޑީއޭގެ ފަރާތުން މި ހުއްދައާ ހަވާލުވީ އެ ކުންފުނީގެ މެނޭޖިން ޑިރެކްޓަރު އިބްރާހިމް ޒާހިރު އާއި ޑިރެކްޓަރު އިބްރާހިމް ރަޝީދެވެ. މި ދެ ބޭފުޅުންނަކީ ވެސް ވިލާ ގްރޫޕުގެ އިސް ދެ ބޭފުޅުން ނެވެ.\nއެ ކުންފުންޏަށް ހުއްދަ ދީފައި ވާއިރު ޖުލައި 8 ގެ ކުރިން އެ ކުންފުނިން ވިޔަފާރި ފަށަން ޖެހޭނެ އެވެ. ސީއެމްޑީ ފައިނޭންސް އިން މި ހިދުމަތް ފެށުމުން އެމްއެފްއެލްސީ އާއި ބީއެމްއެލް އަދި އެމްއައިބީގެ ކްރެޑިޓް ސްކީމް ފަދައިން އެ ކުންފުނި މެދުވެރިކޮށްގެން ވެސް މުދާ ނެގޭނެ އެވެ.\nފައިނޭންސް ލީސް ކުރުމަކީ ކްރެޑިޓް ސްކީމެކެވެ. މި ސްކީމްގެ ދަށުން އެ ކުންފުންޏެއް މެދުވެރިކޮށް ވަގުތުން މުދާ ގަތުމަށް ފަހު ވަކި މުއްދަތަކަށް އިންސްޓޯލްމެންޓަށް ޕޭމަންޓް ދައްކާލެވޭނެ އެވެ.\nއެމްއެމްއޭ އިން ބުނީ ސީއެމްޑީ ފައިނޭންސް އިން ވިޔަފާރި ފެށުމުން، ރާއްޖޭގެ މާލީ ދާއިރާ ހަރުދަނާކަމާ އެކު ފުޅާކޮށް ތަރައްގީ ކުރުމަށާއި ވާދަވެރިކަން އިތުރު ކުރުމަށް މަގުފަހިވެގެން ދާނެ ކަމަށެވެ.\nސީއެމްޑީ ފައިނޭންސަކީ ރާއްޖޭގައި ރެޖިސްޓާ ކޮށްފައިވާ ކުންފުންޏެއް ކަމުގައިވާ ޖޭއެމްޓީ ޕްރައިވެޓް ލިމިޓެޑްގެ 99 ޕަސެންޓް ހިއްސާ އޮންނަ ކުންފުންޏެކެވެ. ޖޭއެމްޓީގެ 80 ޕަސެންޓް ހިއްސާދާރަކީ ޖަޕާނުގެ ކުންފުންޏެކެވެ.\nއެމްއެމްއޭ ކްރެޑިޓް ފެސިލިޓީ ގަވަރުނަރު އަލީ ހާޝިމް


Sihhee hidhumaiy eh viuga akun gulhaalaifi - vNews.mv\nސިއްހީ ޚިދުމަތް އެއް ވިއުގައަކުން ގުޅާލައިފި\nޠާހިރާ އަޒްހާރު L. Gan | 20 October 2019, 21:25\nއާސަންދަ ކުންފުނިން ދިވެހިރައްޖޭގެ ސިއްހީ ހިދުމަތް ކުރިއެރުވުމަށް ކުރާމުންދާ މަސައްކަތުގެ ދަށުން ދިވެހިރާއްޖޭގެ ހުރިހާ ރަށަކަށް "ވިނަވި" އެޕްލިކޭޝަން ތައާރަފުކޮށް، އެޕްލިކޭޝަންގެ ބޭނުންކުރަން ފަށައިފިއެވެ.\nމިއީ ރައީސް އިބްރަހިމް މުހައްމަދު ސޯލިހުގެ ސަރުކާރުގެ ފުރަތަމަ 100 ދުވަހުގެ ތެރޭގައި ކުރަން ވައުދުވެޑައިގެންފައިވާ މުހިއްމު ކަންކަމުގެ ތެރެއިން ކަމެކެވެ.\nމި ހިދުމަތް މުޅި ރާއްޖެއަށް ދޭން ފެށުން އިފްތިތަހު ކޮށްދެއްވާފައިވަނީ ލ. ގަން ރީޖަނަލް ހޮސްޕިޓަލުގައި މިކަމަށް ބެއްވި ހާއްސަ ރަސްމިއްޔާތުގައި ހެލްތް މިނިސްޓަރ އަބްދުﷲ އަމީންއެވެ.\nމި ރަސްމިއްޔާތުގައި ވާހަކަ ދައްކަވަމުން އާސަންދަ ކުންފުނީގެ އެސިސްޓެންޓް މެނޭޖިން ޑިރެކްޓަރ އިބްރާހިމް ރަޝީދު ވިދާޅުވީ މި ތައާރަފުކުރެވުނު ހިދުމަތުގެ ސަބަބުން ސިއްހީ ހިދުމަތް ހޯދުމަށް ބޮޑެތި ފަސޭހަތަކެއް ވެގެންދާނެ ކަމުގައެވެ. އެގޮތުން ސިއްހީ ހިދުމަތުގެ މައުލޫމާތާއި، ކުރިން ޑޮކްޓަރަށް ދައްކާފައިވަކަން ދައްކުވައިދޭ ރެކޯޑުތައްވެސް މި އެޕްލިކޭޝަން މެދުވެރިކޮށް ފެންނަން ހުންނަނެ ކަމަށެވެ.\nއަދި ބޭސް ނެގުމުގައިވެސް ބޮޑެތި ފަސޭހަތަކެއް ވެގެންދާނެ ކަމަށް ރަޝީދު ވިދާޅުވިއެވެ.\nމި ޕޯޓަލްގެ ތެރެއިން ބޭސްފިހާރަތަކާ ހޮސްޕިޓަލްތަކާވެސް ގުޅާލެވިފައިވާކަން ރަޝީދު ފާހަގަ ކުރެއްވިއެވެ. އަދި މިކަމުގެ ސަބަބުން ކޮރަޕްޝަނަށް މަގުފަހިވާ ކަންކަން ހިނމުގެ ފުރުސަތު ކުޑަވާނެ ކަމަށްވެސް ވިދާޅުވިއެވެ.\nމީގެ އިރުތުން އެހެން ގައުމުތަކުން އާސަންދައިގެ ދަށުން ހޯދާ ހިދުމަތްތައްވެސް މި އެޕްލިކޭޝަންގައި ރެކޯޑް ކުރެވިގެންދާނެ ކަމަށާއި، މިކަމުގެ ސަބަބުންވެސް ކޮރަޕްޝަން ހިނގުން ކުޑަވާނެ ކަމަށް ރަޝީދު ވިދާޅުވިއެވެ. އަދި މި އެޕްލިކޭޝަން މެދުވެރިކޮށް އާސަންދައިން އެމީހަކަށް ހަރަދުވެފައިވާ މިންވަރުވެސް ފެނިގެންދާނެ ކަމަށް ރަޝީދު ވިދާޅުވިއެވެ.\nމި ރަސްމިއްޔަތުގައި ވަނީ މި ހިދުމަތް ތައާރަފްކުރުމަށް އެހީތެރިވެދެއްވި ފަރާތްތަކަށް ހަނދާނީ ލިޔުން ދެއްވައި، އެފަރާތްތަކުގެ އަގުވަޒަން ކޮށްފައެވެ.


galehiri: ކީރިތި ޤުރުއާން ޖަމްޢު ކުރުން - ފުރަތަމަ ބައި\nޤުރުއާން ޖަމަޢަކުރެއްވުމާއި ބެހޭ ގޮތުން ވާހަކަ ދައްކާލުމުގެ ކުރިން ކީރިތި ޤުރުއާނަކީ ކޮބައިތޯ ބަލާލަން އެބަ ޖެހެއެވެ. ޢުލޫމުލް ޤުރުއާނުގެ ދަންނަބޭކަލުން ވިދާޅުވާ ގޮތުގައި ކީރިތި ޤުރުއާނަކީ ސޫރަތުލް ފާތިޙާއިން ފެށެވޭ ސޫރަތުއް ނާސްގެ ނިޔަލަށް ނިމޭ މާތް ﷲ ސުބްހާނަހޫ ވަތަޢާލާ އެކަނލާގެ ވަޙީގެ މަލާއިކަތާ ޖިބްރީލް ޢަލައިހި ސަލާމް މެދުވެރި ކުރައްވަވާ މި އުއްމަތުގެ ނަބިއްޔާ މުޙައްމަދު ޞައްލަﷲ ޢަލައިހި ވަސައްލަމް ގެ މައްޗަށް ބާވައިލެއްވުނު އެކަނލާގެ ކަލާމްފުޅެވެ. އެއީ އެ ކިޔެވުމުން އަޅުކަމެއްކަމުގައި ފުދޭ، ބަލިވުމުން ޝިފާއެއް ކަމުގައި ފުދޭ މާތް ﷲ ޖައްލަ ރައްބީގެ ކަލާމްފުޅެވެ.\nއަޅުނގަޑުމެން އެންމެނަށްވެސް އެނގޭ ފަދައިން ކީރިތި މާތް ރަސޫލާގެ މައްޗަށް މި ޤުރުއާން ބާއްވާ ލެއްވުނީ އެހެނިހެން އުއްމަތްތަކާއި ޚިލާފަށް ޙާލަތާއި ވަގުތާއި ގުޅޭ ގޮތުން ލަސްލަހުންނެވެ. މިކަމުގެ ސަބަބުން މީސްތަކުންނަށް މި ޤުރުއާން ދަސްކުރުމަކީ ނުލާހިކު ފަސޭހަކަމަކަށް ވެގެން ދިޔައެވެ. އަދި އެ އާޔަތްތަކުގައިވާ ޙުކުމްފުޅުތައް ވެސް ހިތަށް ނަގައިގަނެވި އެޔަށް ޢަމަލުކުރުމަކީ ފަސޭހަކަމެއްކަމުގައި ވެގެންވަނީ ގޮސްފައެވެ. އަދި މީގެ އިތުރުން މި ޤުރުއާނަކީ މާތް ނަބިއްޔާއަށް މާތް ﷲ ދެއްވި އެންމެ ބޮޑު މުޢުޖިޒާތްވެސް މެއެވެ. ހުރިހާ ޒަމާނަކަށާއި މަކާނަކަށް ފެތޭ އޭގައިވާ އެންމެ ކަލިމައެއް އަދި ފިއްޔެއް ވިޔަސް ގެނައުމަށް ޖިންނީންނާއި އިންސީންނަށް ވެސް ކުޅަދާނަވެގެންނުވާ ޤިޔާމަތަށް ދާންދެން ރައްކާތެރި ކުރެވިގެންވާ މަތިވެރި ފޮތެކެވެ.\nއަޅުނގަޑުމެންގެ މަޢުޟޫއަކީ އަސްބާބުއް ނުޒޫލް ނުވަތަ ޤުރުއާނުގެ ޙިކްމަތްތަކެއްވެސް ނޫނެވެ. އަޅުނގަޑުމެންގެ މަޢުޟޫއަކީ ޤުރުއާން ޖަމަޢަކުރެއްވުމެވެ. ވީމާ މަޢުޟޫއާއިގެން ކުރިޔަށް ދަމާތޯއެވެ. އާދޭހެވެ. ޢުލޫމުލް ޤުރުއާނުގައި ޤުރުއާން ޖަމަޢަކުރެއްވުން ދެ ގޮތަކަށް މަޢްނަކޮށްފައި ވެއެވެ. އެއީ:\n1. ހިތްތަކުގައި ކުރެވޭ ޖަމްޢު\n2. ލިޔެގެން ރައްކާކޮށްގެން ކުރެވޭ ޖަމްޢެވެ.\nމާތް ރަސޫލާގެ ޒަމާނުގައި ޤުރުއާން ހިތްޕުޅުގައި ޖަމަޢަ ކުރެއްވުން:\nއިތުރު މާތް ނަބިއްޔާގެ ޒަމާނުގައި މި ދެގޮތަށްވެސް ވަނީ ޤުރުއާން ޖަމަޢަކުރެވިފައެވެ. އޭގެ އެއް ދަލީލަކީ ޤުރުއާނުގައި ﷲ ސުބްޙާނަހޫ ވަތަޢާލާ ވަޙީ ކުރައްވާފައިވާ މި ބަސްފުޅެވެ. لَا تُحَرِّ‌كْ بِهِ لِسَانَكَ لِتَعْجَلَ بِهِ﴿١٦﴾إِنَّ عَلَيْنَا جَمْعَهُ وَقُرْ‌آنَهُ މާނައީ : ( އޭ މުޙައްމަދުގެފާނެވެ) ޤުރުއާން ކިޔެވުމުަގއި ކަނލޭގެފާނުންގެ ދޫފުޅު ތަކުރާރު ކުރެއްވުން އަވަސް ނުކުރައްވާށެވެ. ހަމަކަށަވަރުން އެ ޤުރުއާން ކަނލޭގެފާނުންގެ ހިތްޕުޅުަގއި ޖަމަޢަކުރެއްވުމަކީ ތިމަން ރަސްކަނލާގެ ރަސްކަންފުޅު މައްޗަށް އޮތްކަމެކެވެ. (سورة القيامة 16-17) މިވަޙީ ބަސްފުޅުން މާތް ރަސޫލާގެ ޙަޔާތްޕުޅުގައި އެ ޤުރުއާން ހިތްޕުޅުގައި ޖަމަޢަކުރެވިގެން ދިޔަކަމަށް ވަރަށް ސާފުކޮށް ދަލީލު ލިބެއެވެ. އަދި މި ނޫނަސް މާތް ރަސޫލާގެ ޒަމާނުގައި ވަރަށް ގިނަ އަޞްޙާބު ބޭކަލުންވެސް އެ ޤުރުއާން ހިތްޕުޅުގައި ޖަމަޢަކުރެއްވިއެވެ. ނުވަތަ އެއަށްވުރެ ތިލަ ޢިބާރާތަކުން ދަންނަވަނީނަމަ އެ ޤުރުއާން ހިތްޕުޅުން ދަސްފުޅު ކުރެއްވިއެވެ. قتادة قال سألت أنس بن مالك: من جمع القرآن على عهد رسول الله صلى الله عليه وسلم ؟ فقال: أربعة, كلهم من الأنصار: أُبي بن كعب, ومعاذ بن جبل, وزيد بن ثابت وأبو زيد .....( مسلم, كتاب فضائل الصحابة 4/1914 ),\nއަނަސްގެފާނު ކިބައިން ޤަދާދަތުގެފާނު ސުވާލުކުރެއްވިއެވެ. ކީރިތި މާތް ރަސޫލާގެ ޙަޔާތްޕުޅުގައި ޤުރުއާން އެކީ ދަސްފުޅު ކުރެއްވެވީ ކޮން ބޭފުޅުންނެއްތޯއެވެ. އަނަސްގެފާނުން ވިދާޅުވިއެވެ. ހަތަރު ބޭފުޅެކެވެ. އެ ހަތަރު ބޭފުޅުންނަކީ ވެސް އަންޞާރިއްޔަ ބޭފުޅުންނެވެ. އެބޭފުޅުންނީ އުބައްޔު ބުނު ކަޢްބު، ޒައިދު ބުނު ޘާބިތު ، މުޢާޛް ބުނު ޖަބަލް ، އަދި އަބޫ ޒައިދެވެ. އެހެން ރިވާޔަތެއްގައި އުބައްޔު ބުނު ކަޢްބުގެ ބަދަލުގައިވަނީ އަބުއް ދަރްދާއުއެވެ.(مات النبي صلى الله عليه وسلم ولم يجمع القرآن غير أربعة: أبو الدرداء, ومعاذ بن جبل, وزيد بن ثابت, وأبو زيد)މި ރިވާޔަތްތަކުން އެނގޭގޮތުގައި ކީރިތި މާތް ރަސޫލާގެ ޙަޔާތްޕުޅުގައި ޤުރުއާން އެކަށް ދަސްފުޅު ކުރައްވަވާފައިވަނީ4އަޞްޙާބުންނެވެ. ( މި ޙަދީޘް ބުޚާރީގައި ވެސް ވެއެވެ.)\nދެން އެހެން ޙަދީޘްފުޅަކަށް ބަލާލަމާތޯ އެވެ. حدثنا حفص بن عمر ثنا شعبة عن عمرو عن إبراهيم عن مسروق ذكر عبد الله ابن عمر وعبد الله بن مسعود فقال: لا أزال أحبه سمعت النبي صلى الله عليه وسلم يقول: "خذوا القرآن من أربعة: عبد الله بن مسعود وسالم ومعاذ بن جبل وأبي بن كعب رضي الله عنهم" މި ޙަދީޘްފުޅުން އެނގިގެންދާ ގޮތުގައި ޤުރުއާން އުނގެނުމަށް މާތް ރަސޫލާ އެ އަންގަވަނީ ޢަބްދުﷲ ބުނު މަސްޢޫދުގެ ކިބައިންނާއި ސާލިމްގެ ކިބައިންނާއި މުޢާޛް ބުނު ޖަބަލްގެ ކިބައިންނާއި އަދި އުބައްޔު ބުނު ކަޢްބުގެ ކިބައިންނެވެ. މި ޙަދީޘްފުޅުގައި ވެސް އަނަސްގެފާނުންގެ ކިބައިން ރިވާވެގެންވާ ރިވާޔަތުގައި ނުހިމެނޭ2ބޭފުޅުން އެބަ ތިއްބެވިއެވެ.\nއިތުރު މާތް ނަބިއްޔާގެ ހަޔާތްޕުޅުގައި ޤުރުއާން ހިތުން ދަސްފުޅު ކުރެއްވީ4ޞަޙާބީންތޯއެވެ؟\nމި މައްސަލައާއި މެދު ޢިލްމުވެރިންގެ މެދުގައި ވަނީ ބަޙްޘް ކުރެވިފައެވެ. އެގޮތުން އެބޭފުޅުން ވިދާޅުވަނީ އަނަސްގެފާނުން އެހެން ވިދާޅުވެފައި އެވަނީ އެކަލޭގެފާނުންނަށް ލިބިވަޑައިގެންފައިވާ މަޢުލޫމާތުގެ މައްޗަށް ބުރަވެ ހުންނަވާގެން ކަމަށެވެ. އަދި މީގެ އިތުރުން އެބޭފުޅުން ވިދާޅުވަނީ ކީރިތި މާތް ރަސޫލާގެ ޙަޔާތްޕުޅުގައި ޤުރުއާން އެކީ ދަސްފުޅު ކުރެއްވީ އެންމެ ހަތަރު ބޭފުޅުންނެއްވެސް ނޫން ކަމަށެވެ. ކިތަންމެ އަޞްޙާބުންނެއް ވަނީ ޤުރުއާން ދަސްފުޅު ކުރައްވާފަ ކަމުގައި އެބޭފުޅުން ދެކިވަޑައިގަންނަވައެވެ. މިހެން ވިދާޅުވާ މަޝްހޫރު ޢާލިމުންގެ ތެރޭގައި އިބްނު ޙަޖަރުލް އަސްޤަލާނީ ، އަބޫބަކުރުލް ބާޤިލާނީ ، އަލްމާޒިރީ އަދި ޤުރްޠުބީ ފަދަ ބޭބޭފުޅުން ހިމެނެއެވެ. މިގޮތުން މާލިކީ މަޒްހަބުގެ ބޮޑު ޢިލްމުވެރިޔެއްކަމުގައިވާ ޤުރްޠުބީގެ ބަސްފުޅު މިތާ ނަކަލުކޮށްލާނަމެވެ " القتل بالقراء يوم اليمامة في زمن الصديق رضي الله عنه, وقتل منهم في ذلك اليوم فيما قيل سبعمائة, أشار عمر بن الخطاب على أبي بكر الصديق رضي الله عنهما بجمع القرآن مخافة أن أشياخالجامع لأحكام القرآن للقرطبي: 1/ 49 – 50))القراء\nއާދެ، މިފަދަ ކިތަންމެ ޢިލްމުވެރިންގެ ބަސްފުޅުތަކުން ވެސް އެނގިގެންދަނީ މާތް ރަސޫލާގެ ޒަމާނުގައި ޤުރުއާން އެކީ ދަސްފުޅު ކުރެއްވެވީ4ބޭފުޅުން ނޫންކަމުގައެވެ. އެގޮތުން ދަލީލަކަށް ގެންނަވަނީ ބީރުމަޢްނާގައި ޝަހީދުވެވަޑައިގަތް 70 ޤުއްރާއިންނާއި ޔަމާމަތުގެ ހަނގުރާމައިގައި ޝަހީދުވެވަޑައިގަތް 400 ޤުއްރާއިންގެ ވާހަކައިންނެވެ. އަދި މީގެ އިތުރުން ޢުލޫމުލް ޤުރްއާނުގެ އެންމެ ބޮޑު އެއް ޢިލްމުވެރިޔާ ޖަލާލުއްދީނުއް ޞުޔޫޠީ އެކަލޭގެފާނުންގެ ފޮތުގައި ޤުރުއާން ހިތުދަސް ކުރެއްވި އަންހެން ސާހިބެއްގެ ވާހަކަ ބަޔާން ކުރައްވާފަ ވެއެވެ. އެކަމަނާގެ ނަންފުޅަކީ އުންމު ވަރަޤަތު ބިންތި އަބްދުﷲ ބިން ޙާރިޘް އެވެ. އަދި އިބްނި ޙަޖަރް ބަޔާން ކުރައްވާ ގޮތުގައި އަބޫބަކުރުގެފާނު ވެސް ވަނީ ޤުރުއާން ހިތްޕުޅުން އެކީ ދަސްފުޅު ކުރައްވާފައެވެ.\nއިބްނު ދާވޫދު އެކަލޭގެފާނުން ލިޔުއްވި ޤިރާއަތޭ ކިޔުނު ފޮތުގައި ކީރިތި މާތް ރަސޫލާގެ އަޞްޙާބު ބޭކަލުންގެ ތެރެއިން މުހާޖިރުންގެ ތެރެއިން ޤުއްރާއިންގެ ގޮތުގައި 11 ބޭކަލެއްގެ ނަންފުޅު ލިޔުއްވާފައި ވެއެވެ. އެބޭފުޅުންނީ ކީރިތި މާތް ރަސޫލާގެ4ޚަލީފާއިންނާއި، ޠަލްޙާ، ސަޢްދު، އިބްނު މަސްޢޫދު، ޙުޛައިފާ، ސާލިމް، އަބޫ ހުރައިރާ، އަބްދުﷲ ބިން އައްޞާއިމް، ޢަބްދުﷲ އިބްނި ޢައްބާސް، ޢަބްދުﷲ ބިން ޢުމަރު، ޢަބްދުﷲ ބިން ޒުބައިރު، ޢަބްދުﷲ ބިން އަމްރު ބުނު ޢާސް، ޢާއިޝާ ބިންތި އަބޫބަކުރު، ޙަފްސާ ބިންތި ޢުމަރު ބުނުލް ޚައްޠާބު، އަދި އުއްމު ސަލްމާ އެވެ.\nއަދި މީގެ އިތުރުން އަލްއަންބާ ބައިޝަވީގެ ޖިލްދު 1 ގައި މާތް ރަސޫލާގެ އަރިހުން ޤުރުއާން ހިތްޕުޅުން ދަސްފުޅުކުރެއްވި ކަމަށް މަޝްހޫރުވެގެންވާ ބޭފުޅުންގެ ގޮތުގައި ޝާމިލްކުރައްވާފައިވާ ނަންފުޅުތައް އަޅުނގަޑުމެން ވެސް މިތާގައި ނަކަލުކޮށްލާނަމެވެ.\n· على بن أبي طالب\n· زيد بن ثابت\n· أبو موسى الأشعري\n· أبو الدرادء\n· أبو هريرة الدوسي\n· عبد الله بن السائب\n· معاذ بن جبل\n· أبو زيد الأنصارى\n· عقبة بن عامر\n· أبو أيوب الأنصارى\n· عبادة بن الصامت\n· مجمع بن جارية\n· فضالة بن عبيد\n· مسلمة بن مخلد\n· أم ورقة بنت عبد الله بن الحارث الأنصاري\n· عبد الله بن عياش بن ابي ربيعة\nއިސްވެ ދެންނެވުނު ދަލީލުތަކާއި ޢިލްމުވެރިންގެ ބަސްފުޅުތަކުގެ މައްޗަށް ބުރަވެހުރެ އަޅުގަނޑުމެން ދަންނަވާނީ މާތް ރަސޫލާ (ޞ.ޢ.ވ) ގެ ޒަމާނުގައި ގިނަ އަޞްޙާބު ބޭކަލުން ވަނީ ޤުރުއާން ހިތްޕުޅުން ދަސްފުޅު ކުރައްވާފަ ކަމުގައެވެ. އެބޭފުޅުންގެ ޢަދަދަކީ ކޮބައިކަން މާތް ﷲ ނޫން އެހެން ފަރާތަކަށް އެނގިގެންވޮޑިގެން ނުވެއެވެ. (ނުނިމޭ)\nލިޔުއްވީ: އަޙްމަދު ޢަލާ ދީދީ


YouTube Shorts ah muhimmu feature eh\n"ޓިކްޓޮކް" އާއި ވާދައަށް ޔޫޓިއުބުން އުފެއްދި "ޝޯޓްސް" އަށް ގިނަ ބަޔަކު ބޭނުންވެފައިވާ އާ ފީޗާއެއް ގެނައުމުގެ މަސައްކަތް ޔޫޓިއުބުން ކުރަމުން އެބަދެ އެވެ.\nމި ފީޗާއަކީ ޔޫޓިއުބްގައި ހުރި ވީޑިއޯތަކުގެ އަޑު "ޝޯޓްސް" ގެ ވީޑިއޯ ތަކުގައި ބޭނުން ކުރެވޭ ގޮތަށް ހުޅުވާލުމެވެ.\nއެހެން ޔޫޒާސްގެ ވީޑިއޯތަކުން އޯޑިއޯ ނަގައިގެން އަމިއްލަ ވީޑިއޯ ހެދުމަކީ ޓިކްޓޮކް މަޝްހޫރުވި އެއް ސަބަބެވެ. އަދި މި ފީޗާގެ ސަބަބުން ވަރަށް ތަފާތު ހެއްވާ މަޖާ ކޮންޓެންޓް އުފެއްދުމުގެ ފުރުސަތު ލިބިގެންދެ އެވެ.\nޔޫޓިއުބް ޝޯޓްސްގައި ވެސް އެހެން ޝޯޓްސް ވީޑިއޯ ތަކުގައިވާ އަޑުތައް ބޭނުން ކޮށްގެން ވީޑިއޯ ކުރިން ވެސް ހެދެ އެވެ. ނަމަވެސް މިފަހަރު މިގެންނަ ބަދަލަކީ ޔޫޓިއުބްގައިވާ ވީޑިއޯތައް ސާޗް ކޮށްގެން އެ ވީޑިއޯތަކުން އޯޑިއޯ ނެގޭ ގޮތް ހެދުމެވެ.\nޔޫޓިއުބުން ވަނީ މި ފީޗާ ޔޫޓިއުބް ޝޯޓްސްއަށް ގެންނަން މެއި މަހު އެކުންފުނީގެ ކޮމިއުނިޓީ ޕޯސްޓެއްގައި އިއުލާންކޮށްފަ އެވެ. ނަމަވެސް ޔޫޓިއުބުން ބުނާ ގޮތުގައި މި ފީޗާ ދަނީ މިހާރު ވެސް އާންމުންނަށް ދޫކުރަމުންނެވެ.\nދުނިޔޭގެ ބައެއް ހިސާބުތަކަށް މިހާރު މި ފީޗާ ލިބެމުން އެބަދެ އެވެ. އާޖެންޓީނާ، މެކްސިކޯ އަދި ބްރެޒިލް ފަދަ ގައުމުތައް މި ލިސްޓްގައި ހިމެނެ އެވެ. ޅި ދުނިޔެއަށް މި ފީޗާ ދޫކުރާނީ ކުރަންޖެހޭ ޓެސްޓްތަކާއި ރަނގަޅު ކުރަންޖެހޭ ކަންކަން ހައްލުކުރުމަށް ފަހު އެވެ.


Muleeaage Kairin Fenunee "kulhey kulhey Bomeh" Kamah Ninmai Hukum Baathil Kohffi - Vaguthu\nރިކޯޑަކާއެކު ރައްޔިތުންނަށް ނުތަނަވަސްކަން - 15 ގަޑިއިރު ކުރިން\nމުލީއާގެ ކައިރިން ފެނުނީ "ކުޅޭ ކުޅޭ ބޮމެއް" ކަމަށް ނިންމައި ހުކުމް ބާތިލްކޮށްފި\n8 މަސް ކުރިން ( މެއި 23, 2021 )\n2015 ވަނަ އަހަރު މުލީއާގެ ކައިރިން ފެނުނު އައިއީޑީއަކީ "ކުޅޭކުޅޭ ބޮމެއް" ކަމަށް ނިންމައި އެ މައްސަލާގައި ހައްޔަރު ކުރި ދެ މީހުންނަށް ކުރި ހުކުމް ބާތިލްކޮށްފިއެވެ.\nރިޔާސީ ލޯންޗް "ފިނިފެންމާ" ގައި އެއްޗެއް ގޮއްވާލި ހާދިސާއަށްފަހު އެ އަހަރު ނޮވެމްބަރު މަހުގެ ތެރޭގައި މުލީއާގޭ ކައިރިން ވަނީ އައިއީޑީއެއް ފެނިފައެވެ. އެ މައްސަލާގައި ކްރިމިނަލް ކޯޓުން ވަނީ ހަތަރު މީހަކު ޖަލަށް ލުމަށް ހުކުމް ކޮށްފައިވެއެވެ.\nއައިއީޑީ ބޭއްވިކަން ސާބިތުވި ކަމަށް ކަނޑައަޅައި ކުރި ހުކުމުގައި ވަނީ އެކަކު 20 އަހަރަށް އަދި ދެން ތިބި ތިން މީހަކު 17 އަހަރަށް ޖަލަށް ލާން ހުކުމްކޮށްފައެވެ. ކްރިމިނަލް ކޯޓުން އެ ހުކުމް ކޮށްފައި ވަނީ ޖޫން 2016 ގައެވެ.\nމި މައްސަލާގައި ހުކުމްކުރީ ހއ. ހޯރަފުށީ އާރޯ، އަހުމަދު މަމްދޫހު އާއި މ. ހީރޯ، މުހައްމަދު އުބައިދު އިބްރާހިމާއި ތ. ތިމަރަފުށީ ވިލާ، އަހުމަދު ޒިހާންގެ އިތުރުން ހ. މިޓާޒް، ތަލްއަތު މުހައްމަދުގެ މައްޗަށެވެ.\nތަލްއަތަށާއި މަމްދޫހުއަށް ކޮށްފައި ވަނީ ދާދި އެއް ދައުވާތަކެކެވެ. އެއީ ޓެރަރިޒަމްގެ އަމަލެއް ހިންގަން އުޅުމުގެ ދައުވާއެވެ. ނަމަވެސް ކުށަަށް އިންކާރުކޮށް ދިފާއުގައި ހެކި ހުށަހެޅުމުން އިސްތިއުނާފްގެ މަރުހަލާގައި މަމްދޫހު ސަލާމަތްވިއެވެ.\nމިއަދު ސުޕްރިމް ކޯޓުގައި ކުރިއަށް ދިޔަ ޝަރީއަތުގައި ވަނީ ތަލްއަތަށް ވެސް ދަށުކޯޓުގައި ކުރި ހުކުމް ބާތިލް ކޮށްފައެވެ. އަދި އެ ބޮމަކީ އަކީ އަސްލެއްކަން ކަމާއި ބެހޭ މާހިރުންނަށް ސާބިތު ނުކޮށްދެވުނު ކަން ސްޕްރިމް ކޯޓުގެ ހުކުމުގައި ފާހަގަކޮށްފައިވެއެވެ.\nޝަރިއްޔަތުގެ އިބްތިދާއީ އަޑުއެހުމުގައި ތައްލަތު ވަނީ މުލިޔާގެ ކައިރީގައި ބާއްވާފައި އޮތީ "ކުޅޭ ކުޅޭ ބޮމެއް ކަމަށް" ބުނެފައެވެ. ދަށު ކޯޓުގައިވެސް އޭނާ އެގެން ބުނެފައިވެއެވެ. ނަމަވެސް ސިފައިންގެ ތެރެއިން ކަމުގެ ތަޖުރިބާ ހުރި ބޭފުޅުން ހާޒިރުކޮށް ނެގި ބަޔާންތަކަށް ފަހު ކްރިމިނަލް ކޯޓުން ނިންމާފައި އޮތީ އެއީ އަސްލު އެއްޗެއް ކަމަށެވެ. އަދި އެއީ ގޮވުމުގެ ގާބިލްކަން ހުރި އެއްޗެއް ކަމަށެވެ.\nސުޕްރިމް ކޯޓުން ކޮށްފައިވާ ހުކުމްގައި ވަނީ ތަލްއަތު ކުރަން އުޅުނު ކަމަކީ އާންމުންނަށް ބޮޑު ގެއްލުމެއް ކުރިމަތިވާނެ ކަމެއް ކަމުގައި ބެލެވޭނީ އައިއީޑީ ކަމަށް ބުނާ ބޮމަކީ އަސްލު އެއްޗަކަށް ވެގެން ކަމަށެވެ. އެހެންނަމަވެސް ސްޕްރިމް ކޯޓުން ނިންމީ މުލިއާގެ ކައިރިން ފެނުނު ބޮމަކީ އަސްލު އެއްޗެއް ކަން ސާބިތު ނުކޮށްދެވުނު ކަމަށެވެ.\nދަށު ކޯޓާއި ހައި ކޯޓުން ވެސް، އެއީ ގޮވުމުގެ ގާބިލްކަން ހުރި އަސްލު އައިއީޑީއެއް ކަމަށް ނިންމާފައި ވަނީ ކަމާއި ބެހޭ މާހިރުންގެ ހެކި ބަހަށް ރިޔާއަތް ކޮށެވެ. ނަމަވެސް ސުޕްރިމް ކޯޓުގެ ނިންމުމުގައި ވަނީ އެ މީހުންގެ ހެކި ބަސް ޝަރީއަތަށް ބަލައިގަތުމުގައި ބަލަންޖެހޭ ކަންކަން ބަޔާންކޮށްފައެވެ.\nހައިކޯޓުގެ ތާރީޚްގައި އެންމެ ގިނަ މައްސަލަ ބަލައި ނިންމީ މިދިޔަ އަހަރު\nހުޅުމާލޭގެ ބިމުގެ މައްސަލަ ހައި ކޯޓުގައި އިސްތިއުނާފްކޮށްފި\nހިތަދޫގެ ގޯތިތައް ކައުންސިލުން ނެގީ ރަނގަޅަށް: ހައިކޯޓު\nމެއި 23, 2021 15:30\nއޭރުގެ ބަތްކައްކާ ކުޅުން ވެސް މިއަށްވުރެ ރަގަޅު\nމެއި 23, 2021 15:36\nވަރަށް މޮޅު ތިއީ ސަދޫމްގެ އިންސާފް. ރައީސް ޔާމީން އަވަހާރަކޮއްލަން ކުރި ހުރިހާކަމެއް ނުވާކަންކަމަށް ހައްދަވަނީ ނޫންތޯ؟ ﷲ ގެ އިރާދަފުޅުން ތިކަންކަން ބެލޭނެ ދުވަސް ވަނީ ދުރެއްގަ އެއްނޫން.\nމެއި 23, 2021 16:08\nތިމީހުންނަށް ލިބުނު ގެއްލުމަށް ބަދަލު ވެސް ދޭން ވާނެ...\nމެއި 23, 2021 19:38\nސަމާސާ އަކަށްވެސް އެފަދަ ކަމެއް ކުރުމުން މީހުންގެ ހިތުގަ ބިރުވެރިކަން އުފެދުން އެއީވެސް ބަލައިލަންވާނެ ކަމެއް\nމެއި 23, 2021 17:45\nމިގައުމުގެ ކުރިމަގު ރައްޔިތުން ވިސްނާލާ ދެންވާނެ ގޮތް މިސަރުކާރަކައް އެ އަސްލަކައްނުވާނަމަ ދެން އަންނަ ސަރުކާރަކައް މިވެސް އަސްލަކައްނުވާނެ މިފެންނަނީ ގައުމުގެ ހާލަތު ބިރުވެރިކަން އިތުރައް ބޮޑުވުންނޫންކަމެއްނެތް ބޮޑުން ސެކުރިޓީ ވަރުގަދަކުރާނެ ރައްޔިތުން ހަނާވާނީ މީވާ ސަރުކާރެއް\nމެއި 26, 2021 03:08\nޢަސްލެއްތޯ ބަލަން ގާޒީ މޭޒުމަތީގަ ތި އެތި ބާއްވާފަ ރިމޯޓަށް ފިތާލި ނަމަ ހުކުމް ކުރެވޭނެކަމަށް ލަފާކުރެވޭ. ނޫނީ އަމިއްލަ އެތި ގާޒީ މޭޒުމައްޗަށްލާފަ ކުޅޭކުޅޭ އެއްޗެއްތޯ އަހާލި ނަަމަވެސް ރަނގަޅުވާނެ


vnews - Raajje aai dhekolhah kulhey match faseyha nuvaane: Pim Verbeek\nރާއްޖެއާއި ދެކޮޅަށް ކުޅޭ މެޗު ފަސޭހަ ނުވާނެ: ޕިމް ވަބޭކް\nމަދަމާރޭގެ މެޗުގެ ކުރިން ބޭއްވި ނޫސްވެރިންގެ ބައްދަލުވުމުގައި އޮމާން ކޯޗު ވާހަކަ ދައްކަނީ-- ވީ ފޮޓޯ: އިސްމާއިލް ޝާހް\nއަމިއްލަ ދަނޑުގައި ރާއްޖެ އަތުން މޮޅުވި މެޗު ހަނދާން ނައްތާލާފައިވާ ކަމަށާއި، ރާއްޖެއާއި ދެކޮޅަށް މާލޭގައި ކުޅޭ މެޗު ފަސޭހަ ނުވާނެ ކަމަށް އޮމާން ފުޓްބޯޅަ ޓީމުގެ ކޯޗު ޕިމް ވަބޭކް ބުނެފި އެވެ.\nއޭއެފްސީ އޭޝިއަން ކަޕް ކޮލިފައިންގެ ގްރޫޕް ސްޓޭޖުގައި އޮގަސްޓު މަހުގެ6ވަނަ ދުވަހު އޮމާނުގައި ކުޅުނު މެޗުން ރާއްޖޭގެ ގައުމީ ފުޓްބޯޅަ ޓީމު ވަނީ 5-0 އިން ބަލިވެފައެވެ.\nމަދަމާރޭގެ މެޗުގެ ކުރިން ބޭއްވި ނޫސްވެރިންގެ ބައްދަލުވުމުގައި އޮމާން ކޯޗު ބުނީ އަމިއްލަ ދަނޑުގައި ކުޅެން އަބަދުވެސް ފަސޭހަވާނެ ކަމަށާއި އެކަމަކު އަވޭ މެޗުތަކަކީ އަބަދުވެސް އުނދަގޫ މެޗުތަކެއް ކަމަށެވެ. އަދި އަމިއްލަ ދަނޑުގައި ރާއްޖެ އަތުން މޮޅުވި މެޗު މިހާރު ހަނދާން ނައްތާލާފައިވާ ކަމަށާއި ރާއްޖޭގައި ކުޅޭ މެޗަށްވެސް ނުކުންނާނީ އުނދަގޫ މެޗެއް ގޮތަށް ދެކިގެން މެޗުން މޮޅުވުމުން ކަމަށް އޮމާން ކޯޗް ބުންޏެވެ.\nރާއްޖެއާ ދެކޮޅަށް މާދަމާރެ ކުޅޭ މެޗަށް އޮމާނިން ގެނައި ޓީމުގައި ވަނީ އެގައުމުގެ ތަޖުރިބާކާރު ކުޅުންތެރިން ހިމަނާފައެވެ. އޭގެތެރޭގައި ރާއްޖެއާއި ދެކޮޅަށް އޮމާނުގައި ކުޅުނު މެޗުގައި ނުހިމެނޭ ކުޅުންތެރިންވެސް ހިމެނެއެވެ.\nކޯޗު ބުނީ މާދަމާރޭގެ މެޗަސް ނުކުންނައިރު، ޓީމުގައި ތަޖުރިބާކާރު ކުޅުންތެރިން ތިބުމަކީ ލިބޭ ހިތްހަމަޖެހުމެއް ކަމަށާއި އެކަމަކު މާދަމާރޭގެ މެޗަކީ އާ ޗެލެންޖެއް ކަމަށެވެ.\nއޮމާން ޓީމުގެ ގޯލްކީޕަރ އަލީ އަލް-ހަބްސީ ބުނީ ރާއްޖެއާ ދެކޮޅަށް ކުޅޭ މެޗަކީ އޮމާނަށް ވަރަށް މުހިންމު މެޗެއް ކަމަށާއި ކޯޗު ބުނިފަދައިން އަވޭ މެޗުތަކަކީ ފަސޭހަ މެޗުތަކެއް ނޫންކަމުން ރާއްޖެއާ ދެކޮޅަށް ކުޅޭ މެޗުވެސް ފަސޭހަކޮށް ނުލެވޭނެ ކަމަށެވެ. އަދި މާދަމާރޭގެ މެޗަށް ޓީމު އޮތީ ފުރިހަމައަށް ތައްޔާރުވެފައި ކަމަށާއި މެޗުން މޮޅުވުމަށް ބުރަކޮށް މަސައްކަތް ކުރަންޖެހޭ ކަމަށްވެސް އޭނާ ބުންޏެވެ.\nއޭއެފްސީ އޭޝިއަން ކަޕް ކޮލިފައިން ބުރުގައި ޖުމްލަ 24 ގައުމު ވާދަކުރާއިރު، މުބާރާތް ކުރިއަށް ގެންދަނީ6ގުރޫޕަކަށް ބަހާލައިގެން ނެވެ. އެގޮތުން ކޮންމެ ގުރޫޕަކުން އެންމެ މޮޅު ދެ ޓީމު 2019 ވަނަ އަހަރު އެކުވެރި އަރަބި އިމާރާތުގައި ބޭއްވުމަށް ހަމަޖެހިފައިވާ އޭއެފްސީ އޭޝިއަން ކަޕަށް ކޮލިފައިވާނެ އެވެ.


Kulhudhuffushi ge Lorry buruthah aailee gulhumuge reethi misaaleh\nކުޅުދުއްފުށީގެ ލޮރީ ބުރުތަކުން އާއިލީ ގުޅުމުގެ ރީތި މިސާލެއް\nކުޅުދުއްފުށީގެ އާާއިލީ ލޮރީ ބުރެއް --\nޕިކަޕަކަށްފަހު ޕިކަޕެކެވެ. ލޮރީއަކަށްފަހު ލޮރީއެކެވެ. ކޮންމެ ލޮރީއެއް ކޮންމެ ޕިކަޕެއް ވެސް ވަނީ މީހުނުން ފުރިފަ އެވެ. ކުދި ބޮޑު އަންހެން ފިރިހެނުންނެވެ. ރަށް ވަށައި އެ ވެހިކަލްތައް ދުއްވާއިރު އޭގެން ފެންނަނީ އާއިލީ ގުޅުމުގެ ރީތި މަންޒަރުތަކެވެ.\nމިއީ ހާއްސަ ދުވަސްތަކުގައި އުތުރުގައި އޮތް އެންމެ އާބާދީ ބޮޑު ރަށް، ހދ. ކުޅުދުއްފުށިން ފެންނާނެ މަންޒަރެވެ.\nއިއްޔެއަކީ ބޮޑު އީދާއެކު އައި ހުކުރެވެ. ހުކުރު އަބަދުވެސް ވެފައި އޮންނަނީ އާއިލީ ދުވަހަކަށެވެ. އޭގެ ތެރެއަށް އީދު ވަނުމާއެކު ކުޅުދުއްފުށިން އިއްޔެ ފެނިގެން ދިޔައީ ވަރަށް އާއިލީ ދުވަހެކެވެ.\nލޮރީ ނޫނީ ޕިކަލް ބުރު މުޅި އާއިލާއިން ނުވަތަ އަވަށްޓެރިން ޖެހުމަކީ ކުޅުދުއްފުށީގައި މިހާރު އާދައަކަށްވެފައިވާ ކަމެކެވެ. ކުރިޔާލާ ޕްލޭންކޮށްގެން ހަވީރު ގަޑީގައި ނަލަ ހެދިގެން އާއިލާތައް ލޮރީ ބުރު ޖަހަ އެވެ. މުޅި ރަށުގައި ބުރު ޖަހާ ނިމޭއިރު އެންމެން ތިބެނީ އުފަލުންނެވެ.\nކުޅުދުއްފުއްޓަކީ ވެހިކަލްތައް އިންތިހާއަށް އިތުރުވަމުންދާ ރަށެކެވެ. ލޮރީ އާއި ޕިކަޕް ވެސް އެހާ ގިނަ އެވެ. އެކަމަކު އިއްޔެ ހަވީރުވީއިރު ރަށުގައި ދަތުރެއް ނެތް ހަމަ އެންމެ ލޮރީއެއް، ޕިކަޕެއް ވެސް ނެތެވެ. ލޮރީތަކާއި ޕިކަޕްތައް އުޅުނީ އާއިލާ ބުރު ޖެހުމުގަ އެވެ.\n"މިއީ މިހާރު ކޮންމެ ބަންދެއް އަޔަސް އަހަރެމެން ކުރާ ކަމެއް، ދަރިން ވަރަށް އުފާވޭ މިގޮތަށް ބުރެއް ޖަހާލީމަ،" ދަރިއެއް ގޮވައިގެން ލޮރީއެއްގައި އިން އަންހެނަކު ބުންޏެވެ.\n"އަސްލު ލޮރީ ނޫނީ ޕިކަޕަށް އަރަނީ، ސައިކަލްގައި ބުރު ޖަހާއިރު އެންމެންނަށް އެކީގަ ނުތިބެވޭތީ، މަޖަލެއް ނުކުރެވޭނުން؟ ކާރު ވެސް މިހާ މަޖަލެއް ނުވާނެ،" އެހެން މީހަކު ބުންޏެވެ.\nލޮރީތަކާއި ޕިކަޕްތަކުގައި ހެވިފައި ތިބި މޫނުތަކުން އިއްޔެ ކުޅުދުއްފުށިން ފެނުނީ ވަރަށް ގަޔަވާ މަންޒަރެކެވެ. އާއިލީ ގުޅުމުގެ މިސާލުތަކެވެ. މިކަހަލަ ކަންކަމަކީ މިހެން ބަދަހިވެ އިތުރަށް ވަރުގަދަވާންޖެހޭ ކަންކަމެވެ.


އިންސާނާގެ މައްޗަށް ބާރުފޯރުވައި ކޮންޓްރޯލް ކުރަނީ އިންސާނާގެ ސިކުނޑި ނޫންކަން އެނގުމަކީ ގިނަ ބައަކު އިސްލާމްވި ސަބަބެއް!\nމިހައިތަނަށް އަހަރެމެންނަށް ލިބިގެން މިތިބަ މައުލޫމާތުތަކުން އެނގެނީ މުޅި އިންސާނާ ކޮންޓްރޯލްކުރަނީ ސިކުނޑިކަމެވެ. އިންސާނާ އަމަލުކުރަނީ ސިކުނޑި އަންގާ ގޮތަށެވެ. ނަމަވެސް މިއަދު އެނގިގެން މިދިއައީ އެއީ ރަނގަޅު ޤަބޫލުކުރުމެއް ނޫން ކަމެވެ.\nއިންސާނާ ކޮންޓްރޯލްކުރަނީ ހިތް ކަމާއި ކުރަންވީ ކަންކަން ބަޔާންކޮށް ސިކުނޑިއަށް ސިގްނަލް ފޮނުވަނީ ދުވާލަކު އެއް ލައްކައަށްވުރެ ގިނަ ފަހަރު، އަހަރަކު 40 މިލިއަނަށްވުރެ ގިނަ ފަހަރު ޕަމްޕްކުރާ ހިތުގައި ހުންނަ 40000 ނަރވްސެލްތަކުން ކަމެވެ. އެހެންކަމުން ސައިންސްވެރިންވެސް މިއަދު އެކަން ޤަބޫލުކޮށް ސިކުނޑި ކޮންޓްރޯލްކުރަނީ ހިތުންކަމަށް ޤަބޫލުކޮށްފިއެވެ.\nހިތާއި ސިކުނޑީގެ ދައުރު ވަރަށް ތަފާތެވެ. ސިކުނޑިއަކީ އިންސާނާގެ ކޮމްޕިޔުޓަރެވެ. ހުރިހާ މައުލޫމާތެއް ސްޓޯރކޮށްފައި ހުންނަކީ ސިކުނޑީގައެވެ. ހިތުގެ ދައުރަކީ މަގުދައްކައިދިނުމެވެ. ވީމާ އަހަރެމެން ޞިރާޠު މަގު ހޯދަން މިކުރާ މަސައްކަތުގައި އެހީތެރިވެދެނީ ސިކުނޑިއެއް ނޫނެވެ. އެހީތެރިވެދެނީ ހިތެވެ. ﷲ ތަޢާލާ އާއި ތިބާގެ ހަށިގަނޑާއި ގުޅުވައިލަދެނީ ހިތެވެ. ކަންކަން ކުރަން އަދި ނުކުރަން ތިބާ ނިންމާ ނިންމުންތައް ނިންމަނީ ހިތެވެ. ހިތުންނެވެ.\nމިޙަޤީޤަތް އެނގުމުން ސާބިތުވެގެން މިދިއައީ ރަސޫލް (ﷺ)ގެ ހަދީޘްފުޅުތަކުގެ ތެދުކަމެވެ. ހިތަކީ ކިތަންމެ ނާޒުކު އަދި ކިތަންމެ ކުޑަކުޑަ ގުނަވަނެއް ނަމަވެސް އިންސާނާގެ ހުރިހާ އަމަލުތަކެއް ގުޅިފައިވަނީ ހިތާއިކަން އެނގިގެން ދިއުމަކީ މުސްލިމުންނަށް ލިބުނު އިތުރު ސާބިތު ކަމެކެވެ. އަހަރެމެން ގަދަ އަޅައި މަސައްކަތްކުރަންވީ ހިތް ސާފުތާހިރު ކުރުމަށެވެ. ހިތް ޠާހިރުކުރުމަށެވެ. ރަސޫލް (ޞޢވ)ގެ ޙަދީޘްފުޅުތަކުގައިވާ ފަދައިންނެވެ.\nއިންސާނާ ލައްވައި ކަންކަން ކުރުވަނީ އެމީހާގެ ސިކުނޑި ނޫން ކަމާއި އިންސާނާ ލައްވައި ކަންކަން ކުރުވަނީ އޭނާގެ ހިތްކަން ސާބިތުވުމުން ސައިންސްވެރިން މިއަދު އެކަން ޤަބޫލުކޮށްފިއެވެ. މިއީ އިސްލާމް ދީނަށް ލިބުނު ވަރަށް ބޮޑު ކުރިއެރުމެކެވެ. މިއީ ރަސޫލް (ﷺ) މީގެ 1450 ވަރަކަށް އަހަރުކުރިން ވަރަށް ހާމަކަން ބޮޑު ގޮތެއްގައި ބަޔާންކޮށްދެއްވަވާފައިވާ ޙަޤީޤަތަކަށްވާތީއެވެ.\nރަސޫލް (ﷺ) އެންމެ ގިނައިން ހަދީޘްފުޅު ކުރައްވަވާފައިވަނީ ހިތުގެ ވާހަކަ ކަމަށް ބުނެވިދާނެއެވެ. ކޮންމެ ކަމެއްގައިވެސް ބަޔާން ކުރެއްވެވީ ހިތުގެ ވާހަކައެވެ. ހިތް ޠާހިރު ކުރުމުގެ ވާހަކައެވެ. ހިތް ޠާހިރުވެއްޖެ ނަމަ އެމީހެއްގެ ހުރިހާ އަމަލުތައް ޠާހިރުވާނެ ވާހަކައެވެ. ހިތް ޠާހިރުވެއްޖެނަމަ އެމީހަކު ދީންވެރިވާނެ ވާހަކައެވެ. ތަޤްވާވެރިވާނެ ވާހަކައެވެ. ސިކުނޑީގެ ވާހަކައެއް ނޫނެވެ.\nރަސޫލް (ﷺ) "ނަމާދުގައި ކޮނޑާ ކޮނޑު ޖައްސައިގެން ތިބޭށެވެ. އެއިރުން ޝައިޠާނާއަށް ތިއަ ބައިމީހުންގެ ހިތުގެ ތެރެއަކަށް ނުވަދެވޭނެއެވެ." ހަދީޘްފުޅު ކުރެއްވެވިއެވެ. މިތަނުގައިވެސް މި ބަޔާން ކުރެއްވެވީ ހިތުގެ ވާހަކައެވެ. ސިކުނޑީގެ ވާހަކައެއް ނޫނެވެ.\n- ޑރ. ޢަބްދުﷲ ޙާކިމް ކްއިކްގެ ދަރުސަކުން\nމި ޙަޤީޤަތަކީ ދުނިޔޭގެ ގިނަ ބައަކު ސިއްސުވައިލި ކަމެވެ. ބޮޑެތި ސައިސިސްޓުންތަކަށް ދެކަކޫ މައްޗަށް ބޯތިރިކުރަން ޖެހުނު ސަބަބެކެވެ. ހަމައެއާއިއެކު ގިނަ ބައަކު އިސްލާމްވުމަށް ބާރު އެޅިގެންވެސް ދިއަ ކަމެކެވެ.


Male miskithah maraamathkohdheyne bayaku hodhanee\nމާލޭ މިސްކިތްތައް މަރާމާތުކޮށްދޭނެ ބަޔަކު ހޯދަނީ\nމާލޭ ސިޓީ ކައުންސިލުން ބަލަހައްޓަމުންދާ މިސްކިތްތަކުގައި ކުރަންހުރި މަރާމާތުތައް އަމިއްލަ ތަކެތީގައި ކޮށްދޭނެ ފަރާތެއް ހޯދަން އިއުލާނުކޮށްފިއެވެ.\nމާލޭ ސިޓީ ކައުންސިލުން އިއްޔެ ކުރި އިއުލާނެއްގައި ވަނީ މިސްކިތްތައް މަރާމާތުކޮށްދެން ޝައުގުވެރިވެލައްވާ ފަރާތްތަކުން މައުލޫމާތު ސާފުކުރެއްވުމަށާއި އަގުހުށަހެޅުއްވުމަށް މާލޭ ސިޓީ ކައުންސިލް އިދާރާގެ މައްޗަންގޯޅި އޮފީހަށް ވަޑައިގެންނެވުމަށް އެދިފައެވެ.\nއެކަމާ ގުޅޭގޮތުގައި މައުލޫމާތު ސާފުކުރުމަށް މިމަހު 28 ވަނަ ދުވަހު އަދި އަގު ހުށައެޅުމަށް މިމަހު 22 ވަނަ ދުވަހު މެންދުރު ފަހު 13:30 ގައި މާލޭ ސިޓީ ކައުންސިލް އިދާރާގެ މައްޗަންގޯޅި އޮފީހަށް ވަޑައިގަތުމަށް އެއިދާރާއިން ވަނީ އެދިފައެވެ.\nއެއިދާރާއިން ބުނިގޮތުގައި ދަންނަވާފައިވާ ގަޑީގައި މައުލޫމާތު ސާފުކުރަން ވަޑައިނުގަންނަވާ ފަރާތްތަކާއި ގަޑިޖެހުމުގެ ފަހުން ބިޑް ހުށަހަޅަން ހާޒިރުވާ ފަރާތްތަކުގެ ބިޑް ބަލައި ނުގަނެވޭނެއެވެ. އަދި މައުލޫމާތު ސާފުކުރަން ވަޑައިގަންނަވާއިރު އައި ޑީ ކާޑުގެ ކޮޕީ އާއި ކުންފުންޏެއްގެ ފަރާތުން ބައިވެރިވާ ނަމަ އެ ކުންފުންޏެއްގެ ފަރާތުން ބައިވެރިވާކަން އެނގޭނެ ލިޔުމެއް އޮންނަންވާނެ ކަމަށް އެއިއުލާނުގައި ވަނީ ބުނެފައެވެ.\nމާލެ ސިޓީ ކައުންސިލުން ވަނީ މާލޭގައި ހުރި ހުރިހާ މިސްކިތްތައް ސާވޭ ކޮށްފައި ކަމަށް ބުނެފައެވެ. އަދި މިސްކިތްތަކުގައި ހުރި މައްސަލަތައް ވަކި ވަކިން ނޯޓުކޮށްފައިވާ ކަމަށާއި ޖުމްލަ 29 މިސްކިތެއް މަރާމަތު ކުރަންޖެހޭ ކަމަށް ސިޓީ ކައުންސިލުން ވަނީ ބުނެފައެވެ.


ފުވައްމުލައް ސިޓީއިން އެންމެ ފުރަތަމަ ދެ ޑޯޒް ފުރިހަމަކުރި މީހުނަށް މާދަމާއިން ފެށިގެން ކަރަންޓީނު ނުވެ ދަތުރުކުރެވޭނެ – Mikal News\nކޯވިޑް-19 ވެކް ދެވަނަ ޑޯޒް ފުރިހަމަކުރުން އަވަސްކުރައްވާ!\nފުވައްމުލައް ސިޓީއިން ކޮވިޑް-19 ވެކްސިންގެ ދެ ޑޯޒް އެންމެ ފުރަތަމަ ފުރިހަމަކުރި 82 މީހުނަށް މާދަމާއިން ފެށިގެން ކަރަންޓީނު ނުވެ ދަތުރުކުރެވޭނެއެވެ. އެއީ އެމީހުން2ވަނަ ޑޯޒް ފުރިހަމަ ކުރިތާ މިއަދު 14 ދުވަސް ފުރިހަމަ ވާތީއެވެ.\nކޮވިޑް-19 އިން ދިފާއުވާ ވެކްސިންގެ2ވަނަ ޑޯޒް ޖެހުމަށް ފުވައްމުލައް ސިޓީގައި ފަށާފައި ވަނީ މި އޭޕްރީލް 7، 2021 ވަނަ ދުވަހު އެވެ. އެއާއެކު HPA އިން ދީފައިވާ ލުއީގެ ތެރެއިން ދަތުރުފަތުރު ކުރުމުގެ ފަސޭހަކަން އެމީހުނަށް މާދަމާއިން ފެށިގެން ލިބޭނެއެވެ. އަދި ފުވައްމުލައް ސިޓީއަކީ ކޮވިޑް-19 ބަލި ފެތުރޭ ނިސްބަތް %5 އަށް ވުރެ ދަށުގައި އޮތް ސިޓީއަކަށް ވާތީ ޕީސީއާރު ޓެސްޓް ހަދާކަށް ނުޖެހޭނެއެވެ. ނުވަތަ ޕީސީއާރު ނެގަޓިވް ނަތީޖާއެއް ދަތުރަކުރުމަށް އޮންނާކަށް ވެސް ނުޖެހެއެވެ.\nދެވަނަ ޑޯޒް ޖެހުމުގެ މަސައްކަތް ކުރުނދުމާ މާލަމުން\nފުވައްމުލައް ސިޓީގައި ރޭގެ ނިޔަލަށް ކޮވިޝީލްޑްގެ ދެ ޑޯޒް ފުރިހަމަކޮށްފައި ވަނީ 1009 މީހުން ކަމަށް ފުވައްމުލަކު ހޮސްޕިޓަލުގެ މަނޭޖަރު އަހުމަދު ސައީދު ހާމަކުރައްވާފައި ވެއެވެ. އަދި މިއީ ރަށުގައި ދިރިއުޅޭ އާބާދީގެ ގާތްގަދަކަށް %10 އެވެ.\nމާލޭގައި2ވަނަ ޑޯޒް ޖަހަން ފަށާފައި ވަނީ5އޭޕްރީލްގައި ކަމަށްވުމުން އެދުވަހު2ޑޯޒް ފުރިހަމަކުރި މީހުންނަށް އިއްޔެ، 20 އޭޕްރީލް އިން ފެށިގެން ކަރަންޓީނު ނުވެ ރަށްރަށަށް ދަތުރު ކުރެވޭނެއެވެ. ނަމަވެސް މާލޭ ސަރހައްދަކީ އާބާދީގެ %5 އަށް ވުރެ ކޮވިޑް-19 ގެ ބަލައި އޮތް ރަށެއް ކަމަށްވާތީ ސިދާ މާލެއިްނ ދަތުރުކުރާ މީހުން ކަރަންތީނުނ ނުވެ ދަތުރުކުރުމަށް ޕީސީއާރު ނެގަޓިވް ނަތީޖާއެއް އޮންނަން ޖެހެއެވެ.\nދެވަނަ ޑޯޒް ޖެހުމުގެ މަސައްކަތް ކުރުނދުމާ މާލަމު ބޭރުން\nނަމަވެސް ފުވައްމުލަކަށް މީހުން އައުމުގައި ލުއިތައް އެއްކޮށް ލިބިގެންދާނީ ރަށުގައި ދިރިއުޅޭ އާބާދީގެ %60 މީހުނަނަށް ދެވަނަ ޑޯޒް ފުރިހަމަވުމުންނެވެ. ރަށުގައި ދިރިއުޅޭ އާބާދީގެ %60 އަށް ދެވަނަ ޑޯޒް ފުރިހަމަ ކުރުމުން ގާތްގަޑަކަށް 6،000 އެއްހާ މިހުންނަށް ދެވަނަޑޮޒް ފުރިހަމަވާން ޖެހެއެވެ. އެއި ފުވައްމުލަކުގައި ދިރިއުޅެ އާބާދީއަކި ގާތްގަޑަކަށް 10000 މީހުންކަމަށް ބަލައިގެންނެވެ.\nމިއަދަދަށް ދެވަނަ ޑޯޒް ޖެހުމަށް މިހާތަނަށް ފުރަތަމަ ޑޯޒް ޖަހާފައިވާ އެންމެން އެކުގައި ދެވަނަ ޑޯޒް ޖެހިއަސް ހަމައެއް ނުވެއެވެ. އެއީ މިހާތަނަށް ފުވައްމުލައް ސިޓީއިން ކޮވިޑް-19ގެ ފުރަތަމަ ޑޯޒް ޖަހާފައި ވަނީ 5499 (20 އޭޕްރީލް އަށް) މީހުން ކަމަށްވާތީއެވެ. އަދި އިތުރު 500 އެއްހާ މީހުނަށް ފުރަތަމަ ޑޯޒް ފުރިހަމަކޮށް، އެންމެނަށް ދެވަނަ ޑޯޒް ވެސް ޖަހަން ޖެހެއެވެ. މިއީ ނުވާވަރު ކަމެއް ނޫނެވެ. ކުރިގައި ފުރަތަމަ ޑޯޒް ޖެހިއިރު އެއްދުވަހަކުން ވެސް 600 އަށް ވުރެ ގިނަ މިހުނަށް ޖަހާފައިވާތީއެވެ. ފުރަތަމަ ޑޯޒް ފުރިހަމަ ނުކޮށް ތިބި މީހުން އވަހަށް ފުރަތަމަ ޑޯޒް ފުރިހަމަކުރަން ވީއެވެ.\nދެވަނަ ޑޯޒް ޖެހުމުގެ މަސައްކަތް ފުވައްމުލަކު ހޮސްޕިޓަލުގެ ގަރާޖު ސަރަހައްދުން\nނަމަވެސް ފުވައްމުލައް އާބާދީގައި ރަޖިސްޓްރީވެފައިވާ މީހުންގެ ތެރޭގައި ފުރަތަމަ ޑޯޒް ނުޖަހާ މީހުން އަދިވެސް އެބަތިބި ކަން ފުވައްމުލަކު ހޮސްޕިޓަލުން ވާނީ ފާހަގަކޮށްފައެވެ.\nރަށު އިޤްތިޞާދު ރަނގަޅު ކުރުވުމަށާއި ދަތުރުފަތުރު ކުރުމުގެ ފަސޭހަކަން ހޯދުމަށް ވެކްސިންޖަހާ އުމުރުގެ ކޮންމެ ފަރުދަކުވެސް ފުވައްމުލައް ސިޓީއަށްޓަކައި ކުރިއަށް ނިކުންނަށްވީ ވަގުތު މިއޮތީ ޖެހިފައެވެ. ރަށަށް ބޮޑު ހެޔޮކަމެއް ކޮށްދެވޭނެ މަގު މިއޮތީ ހުޅުވިފައެވެ. ވެކްސިންގެ2ޑޯޒް ފުރިހަމަކޮށްލުމުން ރަށުގައި ދިރިއުޅޭ އެންމެނަށްޓަކައި އެހީތެރިކަމެއް ދެވިގެން ދަނީއެވެ. ތިމާދަންނަ ރައްޓެހިންނާއި އާއިލާމީހުން ވެކްސިްނ ޖަހައިފިތޯ ބަލއި، ސާފުކޮށް އެކަމަށް ބާރުއެޅުމަކީ މިއަދު ރަށަށްތަކައި ކޮށްދެވޭ މުހިންމު ކަމެކެވެ.\nރާއްޖެއިްނ އެނެމް ފުރަތަމަ ހާޑް އިމިއުނިޓީއަކަށް ދެވޭ ރަށަކީ ފުވައްމުލައް ސިޓީ ކަމުގައި ހެދުމަށް އެންމެން ވެސް މަސައްކަތް ކުރަމާތޯއެވެ.


ހިތުގެ ދިރުން (ޕާޓް 5) – Esfiya\nހިތުގެ ދިރުން (ޕާޓް 5)\n“މިރޭ ވާހަކަ ދައްކަން މިއުޅެނީ އަހަރެމެންގެ ސިކުނޑިއަށް ވަންނަ ނެގެޓިވް ޚިޔާލުތައް ހުއްޓުވާނީ ކިހިނެއް ކަމާއިމެދު. އެއްކޮޅުން އަހަރެމެންގެ ނަފްސު އެތައް ޚިޔާލުތަކެއް ސިކުނޑިއަށް ވައްދައި ކަންކަމައް ފިކުރު ކުރަން އަންގާއިރު، އަނެއްކޮޅުން ޝައިޠާނާވެސް އެތައް ވަސްވާސެއް އަހަރެމެނައް ދެމުން ގެންދޭ. އަހަރެމެންގެ ސިކުނޑިއަށް ވަންނަ ކޮންމެ ޚިޔާލަކީ ރަނގަޅު ޚިޔާލެއް ނޫން. ބައެއް ޚިޔާލުތަކަކީ ބޭކާރު ޚިޔާލުތައް. އަދި ނުރަނގަޅު ޚިޔާލުތައް.”\nއުސްތާޒާގެ ވާހަކަ ފެށުމާއިއެކު އަހަރެންގެ ނޭވާ އަވަސްވާން ފެށިއެވެ. ހީވީ ސީދާ އަހަރެންނާއި މުޙާތަބު ކުރަމުންދާ ހެންނެވެ. ހީވީ އަހަރެންގެ ސިކުނޑީގައި ހިނގަމުންދާ ހުރިހާކަމެއް އެ އުޚްތާއަށް އެނގޭ ހެންނެވެ. އަހަރެން އަހަރެންގެ އިޙްސާސްތައް ކޮންޓްރޯލް ކުރެވޭތޯ ބަލަމުން ދިޔައީމެވެ. ނޭވާލުން ހަމައަކަށް އެޅުވޭތޯ ދެތިން ފަހަރަކު ފުންކޮށް ނޭވާ ބޭރުކޮށްލީމެވެ. އަދި ހަމަޖެހުމަށް ހިތައް އަމިއްލައަށް ވިސްނައިދެމުން ގެންދިޔައީމެވެ.\n“އަދި ބައެއްފަހަރު، އެއްވެސް ބޭނުމެއް ނެތް، ވިސްނާ ފިކުރުކުރުންވެސް މޮޔަ ޚިޔާލުތައް. ވީމާ އަހަރެމެންގެ ޚިޔާލުތަކާއިމެދު އަހަރެމެން ވަރަށް ފަރުވާތެރި ވާންޖެހޭ. އަހަރެމެން އެކަމައް ފަރުވާތެރި ނުވާނަމަ އެކަން ސިފަކުރެވޭނީ.. މިސާލަކައް ރޭގަނޑު ގަޑީގައި ތިބާ އަމިއްލަ ގޭގެ ހިތްހަމަޖެހުމުގައި ނިދަން ތައްޔާރު ވަނީ.. ތިބާގެ ގޭގައި އެތައް އަގުބޮޑު މުދާތަކެއްވޭ.. އެކަމަކު ދޮރުހުރީ އެއްވެސް ހުރަހެއްނެތި އެއްކޮއް ހުޅުވާފައި. ހުރިހާ ކުޑަދޮރުތަކެއްވެސް ވަނީ ބޮޑުކޮއް ހުޅުވާފައި. ދެން ވަގުން މިވަންނަނީ ވައްކަންކުރަން. އެކަމަކު ތިބާ މިއަހަނީ އެކީއްވެގެންހޭ ވަގުން ވަންނަންވީ.. ހީހީ.. ކާކުގެ ކުށަކައްބާވާނީ ތިބާގެ މިގެއިން ވައްކަން ކޮށްފިނަމަ؟”\n“މިއީ އަހަރެމެން އަހަރެމެންގެ ސިކުނޑިއަށް ވަންނަ ޚިޔާލުތަކައް ފަރުވާތެރި ނުވެވޭނަމަ ވާނެ ގޮތް. ސިކުނޑިއަށް ވަންނަ ތަކެއްޗައް ފަރުވާތެރިވާންޖެހޭނެ. އަދި އަހަރެމެންގެ ހިތައް ވަންނަ ތަކެއްޗައްވެސް ފަރުވާތެރިވާންޖެހޭ.. ޝައިޠާނާއަށް އޭނާ ބޭނުން ޚިޔާލެއް ހުށައެޅުމައް ތިބާގެ ސިކުނޑި ދީގެން ހުންނާކައް ނުވާނެ. ޝައިޠާނާއަށް ދޮރުތައް ހުޅުވިފައިވަނީނަމަ އަހަރެމެންގެ ހިތަށާއި ސިކުނޑިއައްވެސް އެތައް ނުރައްކަލަކާއި ކުރިމަތިވޭ.. އޭނާއަށް ފުރުސަތު ދޭނަމަ އެތައް ފިތުނައެއް، އެތައް ޒަހަރެއް ޝައިޠާނާ ތިބާގެ ސިކުނޑިއަށާއި ހިތައް ވައްދާނެ. އަދި ތިބާ އެ ފިތުނަތަކާއި ޒަހަރުތަކައް ބޯލަނބައި އެއީ ހިތްއެދޭ ކަމަކައް ހަދަނީނަމަ، އެކަން ސިފަވަނީ ތިބާ ވަގުންނައް ބުނާފަދަ “ހޭ! އިށީނދޭ.. ކާންވީނުން.. އަދި ކުޑައިރުކޮޅަކު މަޑުކޮށްލަންވީނުން..” ހީހީ.. މިހެންބުނުމުން މި ސިފަވަނީ އެއްވެސް ހަޤީޤަތެއް ނެތް، ނުވާނެފަދަ ކަމަކައް ދެއްތޯ؟.. އެކަމަކު ގިނަފަހަރައް އަހަރެމެނައް އެނުބައި ޚިޔާލުތަކާމެދު ކަންތައް ކުރެވެނީ މިފަދައިން. ވަގުންނައް ވައްކަން ކުރަން ފުރުސަތު ދެވޭހެން ނުވަތަ ކުއްވެރިންނައް ކުއްކުރަން މަގުހުޅުވަދޭހެން ޝައިޠާނާއަށް އޭނާގެ ނުބައިކަން ފަތުރަން އަހަރެމެންގެ ސިކުނޑި އަދި ހިތް ހުޅުވާލާ، އޭނާގެ އަޅަކައްވެ، އޭނާ ބޭނުންވާހެން އަހަރެމެންގެ އަމަލުތައް ބަހައްޓަނީ..”\n“ނުބައި ޚިޔާލުތައް. ބައެއް ފަހަރު ﷲއާއި މެދު ކުރެވޭ ނުބައި ޚިޔާލުތައް. ނުވަތަ ތިބާގެ އަމިއްލަ ނަފްސާއިމެދު ކުރެވޭ ނުބައި ޚިޔާލުތައް. ނޫންނަމަ ގާތްތިމާގެ މީހުންނާއި ދަރީންނާއިމެދުވެސް ކުރެވޭ ނުބައި ޚިޔާލުތައް. ނުވަތަ ބައެއް ފަހަރު ބައެއް ހާލަތްތަކާއިމެދު ހިތާއި ސިކުނޑީގައި އުފެދޭ ނުބައި ޙިޔާލުތައް.. މިއީ މުޅިންވެސް ޝައިޠާނާގެ ވަސްވާސް. ހާއްސަކޮށް ﷲއާއިމެދު ކުރެވޭ ނުބައި ޚިޔާލުތަކާއި، އަމިއްލަ ނަފްސާއިމެދު ނަފްރަތުވުމުގެ ޚިޔާލުތަކަކީ ސީދާ ޝައިޠާނާގެ ފަރާތުން އަންނަ ކަންކަން.. އަމިއްލަ ނަފްސައް ނަފްރަތު ކުރަނީނަމަ ތިބާގެ ނަފްސުގައި އެއްވެސް ކަމެއް ކުރާނެ ބުންވަރެއް ނުހުންނާނެ. އިހްސާސްވާނީ ބަޔަކުމީހުން ތިބާގެ ނަފްސައް އެތައް އަނިޔާތަކެއް ދީފައިވާފަދަ އިހްސާސެއް. ތިބާގެ ގައިގައި ތަޅައިގަނެފައިވާ ފަދަ އިހްސާސެއް. އެ އިހްސާސް ވާނަމަ ތިބާގެ ގަޔަކު ޔަޤީނުންވެސް އެއްވެސް ކަމެއް ކުރުމުގެ ކުޅަދާނަކަމެއް ނުހުންނާނެ. ހާއްސަކޮށް ﷲއަށް އަޅުކަންކުރާނެ ވަރެއް އެ ނަފްސަކު ނުހުންނާނެކަން ޝައިޠާނާއަށް ރަނގަޅައް އެނގޭ.. އެފަދަ ޚިޔާލުތަކައް ޝައިޠާނާއަށް ފުރުސަތު ނުދިނުމަށް އެދެން. އެފަދަ ޚިޔާލުތައް އައުމުން އެޚިޔާލުތަކާއިމެދު އިތުރައް ވިސްނައި ޑްރާމާއެއް ފަދައިން އެ ޚިޔާލުތަކުން އެންޓަޓައިންވެގެން ނުހުންނަވާ. މިއީ ވަގުތުން ބްލޮކް ކޮއްލަން ޖެހޭ ޚިޔާލުތަކެއް. އަޢޫޒުބިﷲ މިނައް ޝައިޠާނިއްރަޖީމް. މި ޚިޔާލުތައް ބްލޮކް ކޮށްލުމަށްފަހު ރަނގަޅު ޚިޔާލުތަކުން ސިކުނޑިއާއި ހިތް ފުރާލެވޭތޯ ބަލަންވާނެ. ނުބައި ޚިޔާލުތަކައް ކާންދީ، އިތުރައް ބޮޑުވުމައް ފުރުސަތު ނުދީ، ތިބާގެ އަމިއްލަ ގެ ނުބައިކަންކަމުންނާއި ވަގުންގެ ކިބައިން ރައްކާތެރިކުރާހެން ހިތާއި ސިކުނޑިވެސް ޝައިޠާނާގެ ކިބައިން ރައްކާތެރި ކުރަންޖެހޭ.. ރަނގަޅު ޚިޔާލުތައް ހިތުގައި ބެހެއްޓުމައް ނުބައި ޚިޔާލުތައް ވަންނާނެ ދޮރުތައް ބަންދުކުރަންޖެހޭ.\nކުރިންވެސް އެންމެ ފުރަތަމަ ދުވަހު ބުނިހެން ތިބާ ތިބާގެ ލޮލުން ބަލާ ތަކެއްޗާއި، ކަންފަތުން އަޑުއަހާ ތަކެއްޗާއި ދުލުން ބޭރުކުރާ ތަކެއްޗައް ރައްކާތެރިވެގެން، ހިތަށާއި ސިކުނޑި ނުބައި ޚިޔާލުތަކުން ރައްކާތެރި ކުރެވޭނީ. ތިބާގެ މުޅި ދިރިއުޅުން ގުޅިފައިވަނީ މިކަންކަމާ.. ބޭކާރު ކަންކަމުން ދުރުވާންޖެހޭ. ހިތުގެ ދިރުމަކީ، ހަމަޖެހުމަކީ ﷲމަތިން ހަނދާންކުރުން.\nދެން މި ބުނާތަކެތި ރަނގަޅައް ކަނުލާ އަޑު އަހައްޗޭ.. ތިބާގެ ހިތައް ވަންނަ ބިރުތައް ދުޢާ އަކައް ހައްދަވާ.. ތިބާގެ އެންޒައިޓީ ދުޢާއަށް ބަދަލު ކުރައްވާ.. މާނައަކީ.. “އަހަރެން ކަމަކާއިމެދު ބިރުގަންނަނަމަ… އެހެން މިހެން ވެދާނެކަމައް ބިރުގަންނަނަމަ، އެ ގަންނަ ބިރު ދުޢާއަށް ބަދަލު ކުރައްވާށޭ. މިސާލަކައް އަހަރެން ބިރުގަންނަނީ އަހަރެންގެ ލޯބިވާ ގާތްމީހަކައް ކަމެއް ވާން އުޅެނީއޭ ހިތައް އަރާފަ. ދެން ސިކުނޑިއަށް ވަންނާނެ އޭނާއަށް ވެދާނެ އެންމެހާ ދެރަގޮތްތައް. މިސާލަކައް އޭނާ ތަނަކައް ދާން ރާވާފައި އޮތްކަން އެނގޭނަމަ ދާ މަގުމަތީގައި މިހެން ވެދާނޭ.. ނުވަތަ އެނބުރި އަންނައިރު އެހެން މިހެންވުން ގާތޭ.. މިފަދަ ވެދާނެހެން ހީވާ އެންމެހާ ކަންކަމާއި، މަންޒަރުތައް ސިކުނޑިއަށް ގެނަގެނަހެން ބިރު ބޮޑުވެގެންދަނީ.. ކީއްތޯ މިކުރެވެނީ؟ މިއީ އެ ބިރައް ކާންދީ އޭތި ބޮޑުކުރެވޭ ގޮތަކީ.. އެއަށް ހިތާއި ސިކުނޑީގެ ދޮރު އިތުރައް ބޮޑައް ހުޅުވައިދީ ފިތުނަ އުފައްދަން ނުވަތަ ތިބާގެ ހިތުގައި ޒަހަރު ލުމައް ފުރުސަތު ދެވެނީ..”\n“މިގޮތައް ކަންތައް ކުރުމުގެ ބަދަލުގައި އެ ގަންނަ ބިރު ދުޢާއަކަށް ބަދަލު ކޮށްލާށޭ.. ވަގުތުން އެ ޚިޔާލުތަކައް ނޫނެކޭ ބުނެ އެ ވަންނާނެ ދޮރު ބަންދުކޮށް، ސަލާމަތްތެރިކަމަށް އެދި ﷲއަށް ކުރިމަތިލާ ދުޢާ ކުރާށޭ. އެއަށްފަހު ﷲ އަށް އިތުބާރުކޮށް ވަކީލް ކުރަންވީ.. ހުރިހާ ކަމެއްގައިވެސް ތިބާއަށް އަޅާލާ ތިބާގެ ހުރިހާގޮތަކުންވެސް އެހީވެދީ ތިބާ ސަލާމަތްތެރި ކުރައްވާނޭ ފަރާތަކީ ﷲ ކަން ދެނެގެން އަދި ހިތުން އެކަން ޤަބޫލުކޮށްގެން، އެ މަތިވެރި ފަރާތުގެ އެހީއަށް އެދެންވީ..”\n“ދެން އަނެއްކަމަކީ ތިބާގެ ދިރިއުޅުމުގައި ދިމާވެފައިވާ ހިތްދަތިކަންކަން، މިސާލަކައް އެކަމެއް ހަނދާންވުމުން ހިތް ޒަހަމްވާ ކަންކަން ހުރިނަމަ އެފަދަ ކަންކަމުން ފިލާވަޅު ނަގަންވީ.. އެ ފިލާވަޅުތަކުން އަހަރެމެންގެ ދިރިއުޅުން އިތުރައް ފަސޭހަ ކުރަންވީ. ކުރިއަށްވުރެ ރަނގަޅު އިންސާނަކައް ބަދަލު ވާންވީ. ކުރިން ކުރެވިފައިހުރި ނުރަނގަޅު ކަންކަން ތަކުރާރުވިޔަ ނުދޭންވީ.. އަދި އެފަދަ ކަމެއް ވުމަށް ފުރުސަތުވެސް ނުދޭންވީ.. ނަބީންނާއި ރަސޫލުންގެ ދިރިއުޅުމައް ވިސްނި ނަމަވެސް އެ ބޭކަލުން އެތައް އިމްތިޙާން ތަކަކާއި ކުރިމަތި ލެއްވިކަން އަހަރެމެނައް އެބައެނގޭ.. އެ އިމްތިޙާން ތަކުން އެ ބޭކަލުން ހިތްތަކުގައި އެހެންމީހުންނައްޓަކައިވާ އަޅާލުމާއި ލޯބި ބޮޑުވީ. އަހަރެމެނައް ހިތްދަތިކަންކަމާއި ކުރިމަތިވުމުން އެފަދަ އެހެން މީހުންގެ ހާލު އިހްސާސް ކުރެވޭ.. އަދި އެމީހުންނާއިމެދު ހިތުގައި އަޅާލުން އިތުރުވާނެ. އެހެންނުންތޯ؟ އެހެންކަމުން ތިބާގެ މާޒީގެ ހިތްދަތިކަންވެސް ތިބާ އިތުރައް ރަނގަޅު މީހަކައް ހެދުމަށް ފުރުސަތުދީ.. އިތުރައް ހިތްހަރުވިޔަ ދީގެން ނުވާނެ.”\n“މިކަމާއި ވަރަށްގުޅޭ ރަސޫލާގެ ހަދީޘެއްވޭ.. އެ ހަދީޘްގައި ވާގޮތުން “ފޮތްލިބުނު މީހުންނަކީ އާދަޔާ ހިލާފް ބަޔެއް. އެމީހުންނަށް ކުރިމަތިވާ އެންމެހާ ކަންކަމަކީވެސް ރަނގަޅު ކަންކަން ކަމުގައި އެމީހުން ދެކޭނޭ. އަދި އެމީހުން ވަރަށް ބޭނުންވެގެން ހުރިކަމެއް ވެއްޖެނަމަ، އެކަމަކައް ޝުކުރުކުރުމަކީ އެމީހުންނަށް އެންމެ ފައިދާހުރި ގޮތްކަމުގައި އެމީހުން ޤަބޫލުކުރާނޭ. އަދި ހިތްދަތިކަމެއް، ނުވަތަ ބޭނުން ނޫންކަމެއް ކުރިމަތިވާ ހާލަތުގައި، ކެތްތެރިކަން އެމީހުން އިޚްތިޔާރުކުރާނޭ. އަދި މިއީ ހަމައެކަނި އީމާންވި މީހުންގެ ގޮތޭ.” މި ހަދީޘްގެ މާނައަކީ ތިބާގެ ދިރިއުޅުމުގައި ކޮންމެ ކަމެއް ވީނަމަވެސް ތިބާ އެކަންކަމައް ޝުކުރުކޮށް ކެތްތެރި ވެއްޖެނަމަ އެއީ ތިބާއަށް އެންމެ ރަނގަޅު ގޮތޭ. ތިބާގެ އީމާންތެރިކަން ވަނީނަމަ، ގެއްލޭނެ ހަމަ އެކައްޗެއްވެސް ނުވާނޭ. އެހެންކަމުން އެފަދަ އިމްތިޙާންތައް ތިބާގެ ހިތްހަރުކުރިޔަނުދީ، މަޑުކޮށް އިތުރަށް ކުރިއަށްވުރެވެސް ރަނގަޅު މީހަކައްވާށޭ. މިއަދުގެ ތި ހިތްހަމަޖެހުމުގެ ސިއްރަކީ، އެހިތާމަތަކުން ލިބުނު ފިލާވަޅުން ދިރިއުޅުން އިސްލާހުކުރުމުން ލިބޭ ހިތްހަމަޖެހުން ކަމަށް ހައްދަވާ..”\n“އަނެއްކަމަކީ ތިބާގެ ހިތާމަވެރި މާޒީއާއި ގުޅިފައިވާ ހަނދާންތަކުގެ ތެރެއިން އާންމުކޮށް ފޯކަސް ކުރެވޭ ކަންކަމައް ފަރުވާތެރިވުން. ކުރިންވެސް ބުނިހެން މާޒީ އަށް ބަލާނީ އެކަމުން ފިލާވަޅު ނެގުމަށް. އެ މާޒީ ތިބާ ފައްތާލުމަށް ފުރުސަތު ދިނުމަކައް ނޫން. ދެން މިކަމާއި ގުޅޭގޮތުންވެސް އެންމެ ފަހު ނަސޭހަތަކައް ދޭން ބޭނުންވަނީ ޒިކުރުތަކައް ފަރުވާތެރިވާށޭ.. ޒިކުރު ކުރުމާއި ޤުރުޢާންގެ އާޔަތްތައް ކިޔަވާ އެއަށް ފިކުރު ހިންގުމަކީ ވަރަށްގިނަ ޝައިޠާނީ ވަސްވާސްތަކުން އަހަރެމެން ސަލާމަތްކޮށްދޭނެ މަގެއް.”\n“ބައެއްފަހަރު އަހަރެމެނަށް ވަރަށް އުނދަގޫވޭ، މާޒީގައި އެކިއެކި ގާތް މީހުންގެ ފަރާތުން ލިބިފައިވާ ހިތްދަތިކަން، ހަނދާން ނައްތާލާ އެމީހުންނަށް މާފްކުރަން. އަދި ބައެއް ކަންކަމަކީ ހަނދާން ނައްތާލަންވެސް އުނދަގޫވާނެހާ ހިތްދަތި ހަނދާންތަކަކައްވެސް ވެދާނެ. އެކަމަކު ތިބާ އެހަނދާންތައް އާކޮށް އޭނާއަށް ނުވަތަ އެމީހުންނަށް ދުވަހަކުވެސް މާފްނުކުރާނޭކަމަށް ހިތުން ވައުދުވެ، ހިތުގައި އެ ނަފްރަތު ބާއްވައިގެން އުޅުމުން ތިބާއަށް ލިބޭނީ ކޮން ފައިދާއެއްތޯ؟ ހިތައްލިބިފައިވާ ޒަހަމްތައް ރަނގަޅުވިޔަ ނުދީ އެ ހިފެހެއްޓެނީ. އަދި ބައެއްފަހަރު އެހެން ހެދުމުން ތިބާއަށް އެ ޒަހަމްތައް އިތުރަށް ފުންވެސް ކުރެވެނީ.. މިއީ ވިސްނާލުން ވަރަށް މުހިންމުކަމެއް. ތިބާ އެމީހުންނަށް މާފް ނުކުރުމުން ދުނިޔޭގައި އެމީހުންނަށް ލިބޭނެ ގެއްލުމެއް ނޯވެދާނެ. ނަމަވެސް ކުރިން ބުނިހެން ތިބާގެ ހިތުގައި އުފެދިފައިވާ ނަފްރަތު ގަދަވި ވަރަކައް ތިބާގެ ހިތާއި ސިކުނޑީގެ ހަމަޖެހުމަށް އެބަ ހުރަސް އެޅޭ.. ވީމާ ﷲ އަށްޓަކައި އަދި ތިބާގެ އަމިއްލަ ނަފްސައްޓަކައިވެސް އެފަދަ މީހުންނަށް މާފްކުރުމުން ތިބާއަށް އެތައް ފައިދާއެއް ލިބޭނެ. ﷲއަށްޓަކައި ތިބާ މީހަކައް މާފުކޮށްފިނަމަ އެކަލާނގެ ތިބާގެ ފާފަތައް ފުއްސަވާނެ ކަމަށް އަންގަވާފައިވޭ..”\n“އެހެންމީހުނައް ތިބާ ހިތްދަތިކުރުމަށް ފުރުސަތު ނުދެވޭނެ ގޮތަކީވެސް އެއީ.. އެމީހުންގެ އަމަލުތަކުން، ތިބާއަށް އަނިޔާ ލިބުމުގެ ބަދަލުގައި، ތިބާގެ ހިތައް ހަމަޖެހުން ލިބޭ ގޮތައް ޖަވާބުދާރީވާންވީ.. އެ ގޮތަކީ އެމީހުންގެ ކުއްތަކަށް މާފް ދިނުން. ސަބަބަކީ އޭރުން ތިބާއަށް އެ ބުނެވެނީ “ކަލޭ އަކަށް އަހަރެންގެ އިހްސާސްތަކެއް ކޮންޓްރޯލެއް ނުކުރެވޭނެއޭ. އަހަންނަކަށް ހިތާމައެއްވެސް ނުދެވޭނެއޭ. އަހަރެންނަށް ދިމާވި ކަންކަން އަހަރެން ބޭނުންކުރާނީ އިތުރަށް މިހިތް ވަރުގަދަ ކުރުމަށޭ. ދެރަކުރާކަށް ނޫނޭ.. އަދި އަހަރެން އެކަންކަމަށް މާފްކުރާނަމޭ. އެކަމަކު ކަލޭއަށްޓަކައެއް ނޫނެކޭ. އަހަރެންގެ އަމިއްލަ ނަފްސައްޓަކައޭ. އަހަރެންކަލޭއަށް މާފްކުރަނީ ފުރަތަމަ ކަމަކަށް، އެކަމުން އަހަރެންގެ ހިތައް، އެ ހިތާމަތަކުން މިނިވަންކަން ލިބޭނެތީއޭ.. އަދި ދެވަނަ ކަމަކަށް އަދި އެންމެ މުހިންމުކަމަކަށް އެއީ ﷲއަށްޓަކައޭ. އެހެންމީހުންނަށް މާފް ކުރުމުން ﷲ އަހަންނަށް މާފްކޮށް، އަހަރެންގެ ފާފަތައް ފުއްސަވާނެތީއޭ.”\n“އެހެންކަމުން މީގައި ދެކޮޅުންވެސް މޮޅު މި ލިބޭނީ މާފްކުރާ މީހާއަށް. މިކަމުގައި ތިބާގެ ނަޒަރިއްޔާ ބަދަލުކުރަން ޖެހޭނެ ގޮތަކީ، މިއީ ﷲ ތިބާއަށްދޭ ފުރުސަތެއްގެ ގޮތުގައި.. އެމީހުންނަށް މާފްދީގެން ﷲގެ މާފް ހޯދަންލިބޭ ރަނުގެ ފުރުސަތެއްގެ ގޮތުގައި. އަދި ތިބާގެ ހިތުގެ ހަމަޖެހުމަށާއި އެ ހިތި ހަނދާންތަކުން ދުރުވުމަށް ކޮންމެހެންވެސް ކުރަންޖެހޭ ކަމެއްގެ ގޮތުގަ.”\nލޯބި October 3, 2017\nހާދަ ދޭ ހިތްވެޔޭ ލޯބިން -3\nލޯބި April 17, 2018